Wylie:Phyag rgya chen po ye shes gsal byed kyi ngo sprod - gDams Ngag mDzod\nWylie:Phyag rgya chen po ye shes gsal byed kyi ngo sprod\nDamngak Dzö Volume7(ཇ་) / Pages 120-121 / Folios 60b2 to 61a1\nVolumes List > Volume7> Text #22 (No Translation) (བོད་སྐད་) Scroll to Research Info Catalog Information for this text:\nམི་ལ་རས་པ་. །ཕྱག་རྒྱ་ཆེན་པོ་ཡེ་ཤེས་གསལ་བྱེད་ཀྱི་ངོ་སྤྲོད་བཞུགས་སོ།. གདམས་ངག་རིན་པོ་ཆེའི་མཛོད།, པོད་ ༼ཇ་༽, 120-121. ཏེ་ལི་་་རྒྱ་གར་: ཞེ་ཆེན་དཔེ་མཛོད་ཁང་, ༡༩༩༩.\nmi la ras pa. /phyag rgya chen po ye shes gsal byed kyi ngo sprod bzhugs so/. In gdams ngag rin po che'i mdzod, Volume7(ཇ་), 120-121. New Delhi: Shechen Publications, 1999. Enlarged reprint of the 1979 edition published by Dilgo Khyentse Rinpoche from prints from the dpal spungs xylographs.\n/phyag rgya chen po ye shes gsal byed kyi gdams pa rje btsun mi la rnal 'byor gyis mdzad pa'o/\n/phyag rgya chen po ye shes gsal byed kyi ngo sprod bzhugs so/\nBegin-End Pages (Western): 120-121\nBegin Tibetan page and line #: 60b2\nEnd Tibetan page and line #: 61a1\n༡༢༠ ༈ །ཕྱག་རྒྱ་ཆེན་པོ་ཡེ་ཤེས་གསལ་བྱེད་ཀྱི་ངོ་སྤྲོད་བཞུགས་སོ། །བླ་མ་དམ་པ་རྣམས་ལ་ཕྱག་འཚལ་ལོ། །ཕྱག་རྒྱ་ཆེན་པོ་ཡེ་ཤེས་གསལ་བྱེད་ཀྱི་མན་ངག་འདི་ལ། །ཕྱག་རྒྱ་ཆེན་པོའ་མཚན་ཉིད་བསྟན་པ་ལ་གསུམ། །གཞི་ཕྱག་རྒྱ་ཆེན་པོ། ལམ་ཕྱག་རྒྱ་ཆེན་པོ། །འབྲས་བུ་ཕྱག་རྒྱ་ཆེན་པོ། །དང་པོ་དངོས་པོ་གཤིས་ཀྱི་གནས་ལུགས་སངས་རྒྱས་ཀྱི་དགོངས་པ། །སེམས་ཅན་གྱི་ཆོས་ཉིད། ཁ་དོག་དབྱིབས་སུ་མ་གྲུབ། མཐའ་དང་དབུས་སུ་མ་གྲུབ་པ། རྒྱ་ཆད་ཕྱོགས་ལྷུང་དང་བྲལ་བ། །ཡོད་མ་མྱོང་། མེད་མ་མྱོང་། མ་འཁྲུལ་མ་གྲོལ། རྒྱུས་མ་བསྐྱེད། རྐྱེན་གྱིས་མ་བསྒྱུར། སངས་རྒྱས་མཁས་ཏེ་མ་བཅོས། །སེམས་ཅན་བསྒྲིན་ཏེ་མ་བསླད། རྟོགས་པས་བཟང་དུ་མ་སོང་། འཁྲུལ་པས་ངན་དུ་མ་སོང་། དེ་ནི་གཞི་ལ་གནས་པས། གཞི་ཕྱག་རྒྱ་ཆེན་པོའོ། །ལམ་ཕྱག་རྒྱ་ཆེན་པོ་ནི། གཞི་དེའི་སྟེང་དུ་ཉམས་སུ་བླངས་པས་ཆོག །འཇོག་དུས་དམིགས་མེད་དུ་འཇོག །གནས་ན་ཡེངས་མེད་དུ་གནས། ཁྱེར་དུས་འཛིན་མེད་དུ་ཁྱེར། །འཆར་ན་ཆོས་ཉིད་དུ་འཆར། །གྲོལ་དུས་ན་རང་གྲོལ་དུ་འགྲོ་བ་གཅིག་ཉམས་སུ་ལེན་པའོ། །འབྲས་བུ་ཕྱག་རྒྱ་ཆེན་པོ་ནི། །གྲོལ་བྱ་དང་གྲོལ་བྱེད་དང་བྲལ་བ། རེ་དོགས་དང་བྲལ་བ། བློ་ཟད་ཆོས་ཟད་འཛིན་མེད་ཞེན་པ་དང་བློ་ལས་འདས་པས་\n༡༢༡ བསམ་བརྗོད་བྲལ་བ། གཞི་ལམ་འབྲས་བུ་གསུམ་དབྱེར་མེད་དུ་ཉམས་སུ་ལེན་པའོ། །ཕྱག་རྒྱ་ཆེན་པོ་ཡེ་ཤེས་གསལ་བྱེད་ཀྱི་ཞལ་གྱི་གདམས་པ་རྗེ་བཙུན་མི་ལ་རྣལ་འབྱོར་གྱིས་མཛད་པའོ། །།།།།\nRetrieved from "https://dnz.tsadra.org/index.php?title=Wylie:Phyag_rgya_chen_po_ye_shes_gsal_byed_kyi_ngo_sprod&oldid=49107"


Terdzo-BA-029 - Rinchen Terdzö\nbka' 'dus kyi tshom bu tshogs su sgrub pa'i las tho\nVolume 15 (བ) / Pages 509-556 / Folios 1a1 to 24b2\nRinchen Terdzö Volumes List > Volume 15 > Text #29 (Scroll to Bottom)\n'jam mgon kong sprul. bka' 'dus kyi tshom bu tshogs su sgrub pa'i las tho. In Rin chen gter mdzod chen mo pod bco lnga pa (The Great Treasury of Rediscovered Teachings Volume 15) by 'jam mgon kong sprul, 509-556. New Delhi: Shechen Publications, 2007-2018.\nAuthor colophon: zhes gser pa gter sras bslab pa gsum ldan rdo rje 'dzin pa 'gyur med 'jam dbyangs tshul khrims nas kun gzigs gter chen bla ma rin po cher gsol ba btab pa'i don bka' yis gnang ba bstsal pa ltar/_pad+ma gar gyi dbang phyug blo gros mtha' yas pa'i sdes rdzong gsar bkra shis lha rtse'i chos grwa chen por bsdebs pa dge legs 'phel\nContributor colophon: slar yang gsal byed cung zad dang bcas dz+nyA nas zhus dag par bgyis pa shu b+haM\nPrinter colophon: 'di ni dpal spungs par pod dbu'i dkar chag nang bkod pa dpe dngos ma thob cing bdud 'joms pa rin po che'i gsung 'bum khrod bzhugs pa 'dir blangs pa'o\n༄༅། །བཀའ་འདུས་ཀྱི་ཚོམ་བུ་ཚོགས་སུ་སྒྲུབ་པའི་ལས་ཐོ་བཞུགས་སོ། ། ན་མཿཤྲཱི་གུ་ར་བེ། ཞི་ཁྲོ་བཀའ་འདུས་ཆོས་ཀྱི་རྒྱ་མཚོ་ཆེན་པོའི་སྒྲུབ་ཆེན་གྱི་ཁོག་དབུབ་རེ་ཞིག་རང་གཞུང་མ་རྙེད་ན། བཀའ་བརྒྱད་བདེར་འདུས་ཀྱི་སྒྲུབ་ཁོག་སྦྱོར་ན་ལེགས་པར་ཀུན་མཁྱེན་བླ་མ་འཁོར་ལོའི་མགོན་པོ་ཉིད་ཀྱིས་རྗེས་སུ་གནང་བས་དེ་ལྟར་ལག་ཏུ་ལེན་པའི་སྐབས། རྩ་བའི་ས་བཅད་སྙིང་པོ་དོན་གྱི་ཐུགས་ཁྲིད་ལས་གསལ་བར་བསྟན་པ་ལྟར། གང་དུ་སྒྲུབ་པའི་གནས། གང་ཚེ་སྒྲུབ་པའི་དུས། གང་གིས་སྒྲུབ་པའི་གང་ཟག །སྒྲུབ་པ་ལ་དགོས་པའི་ཡོ་བྱད། ཇི་ལྟར་སྒྲུབ་པའི་ཆོ་ག་བཅས་ཕུན་སུམ་ཚོགས་པ་ལྔས་སྒྲུབ་པའི་གཞི་བཟུང་ནས། སྒྲུབ་པ་དངོས་ལ་གསུམ། སྔོན་འགྲོ །དངོས་གཞི། རྗེས་ཀྱི་ལས་རིམ་མོ། །དང་པོ་ལ་གཉིས། ས་ཆོག་དང་། སྤྱི་བཤགས་སོ། །དང་པོ་ལ། སྒྲུབ་གནས་རྙིང་པར་ས་བརྟག་པ་དང་སྣང་བ་ལས་བསླང་བ་མི་དགོས་པའི་དབང་དུ་བྱས་ཏེ། མི་སྣང་བ་ལས་སློང་བ། དབང་དུ་བྱ་བ། སྦྱང་བ། བཟུང་བ་བཞི་ལས། དང་པོ་ནི། བརྒྱུད་འདེབས་སྔོན་དུ་འགྲོ་བས། རིམ་གཉིས་རྒྱུན་གྱི་རྣལ་འབྱོར་ལྟར་བདག་གི་རྣལ་འབྱོར་བཟླས་པ་དང་བཅས་པའི་མཐར་འོད་གསལ་འཇུག་ལྡང་བྱས་ལ། དཀྱིལ་འཁོར་གྱི་གཞིར་མཎྜལ་ཚོམ་བུ་གཅིག་པའི་མདུན་མཆོད་གཏོར་དང་གསེར་སྐྱེམས་བཤམ། རཾ་ཡཾ་ཁཾ༔ ཐམས་ཅད་སྟོང་ཉིད་ནམ་མཁའི་ངང༔ བྷྲཱུྃ་ལས་རིན་ཆེན་སྣོད་ནང་དུ༔ ཨོཾ་ལས་ཕྱི་ནང་མཆོད་པའི་ཚོགས༔ སོ་སོའི་ལྷ་མོའི་རོལ་པར་བཅས༔ རབ་འབྱམས་ནམ་མཁའ་གང་བར་གྱུར༔ ཨོཾ་བཛྲ་པུཥྤེ་དྷཱུ་པེ་ཨཱ་ལོ་ཀེ་གནྡྷེ་ནཻ་ཝིདྱ་ཤབྡ་པཱུ་ཛ་ས་མ་ཡ་ཧཱུྃ༔ ཞེས་དང་། གཏོར་གཞོང་རཏྣའི་གཞལ་ཡས་སུ༔ གཏོར་མ་འདོད་ཡོན་ཕུང་པོར་སྤུངས༔ ཨོཾ་ཨཱཿཧཱུྃ༔ ལན་གསུམ་རྒྱ་དང་བཅས་པས་བརླབ། བྷཱུ་མི་པ་ཏི་ས་པ་རི་ཝཱ་ར་བཛྲ་ས་མཱ་ཛཿས་མགྲོན་དགུག །བྷཱུ་མི་པ་ཏི་ས་པ་རི་ཝཱ་ར་ན་མཿསརྦ་ཏ་ཐཱ་ག་ཏེ་སོགས་ནམ་མཁའ་མཛོད་ཀྱི་སྔགས་རྒྱ་ལན་གསུམ་གྱིས་གཏོར་མ་འབུལ། ཨོཾ་བཛྲ་པུཥྤེ་སོགས་ཀྱིས་མཆོད། ཧཱུྃ༔ དགོངས་ཤིག་ས་བདག་ལྷ་ཀླུ་སྡེ་དང་དཔུང༔ གངས་རི་གཡའ་རྩེ་ལུ་མ་སྐྱེད་མོས་ཚལ༔ མཚོ་རྫིང་ལྟེང་ཀ་སོ་སོའི་གནས་རྣམས་ནས༔ ལྷ་ཀླུ་ས་བདག་གནས་འདིར་སྤྱན་འདྲེན་གྱིས༔ འཛམ་གླིང་གྲུ་བཞིར་སྒྲུབ་པའི་ས་བསླང་ཕྱིར༔ ས་བདག་འཁོར་དང་བཅས་པ་འདིར་གཤེགས་ཏེ༔ བྱིན་བརླབས་བསྔོས་པའི་གཏོར་མ་འདི་བཞེས་ལ༔ རིན་ཆེན་གཏེར་གྱི་ས་འདི་བསྩལ་དུ་གསོལ༔ སྔོན་བཅོམ་ལྡན་འདས་རྒྱལ་བ་ཤཱཀྱ་ཐུབ་པ་སངས་རྒྱས་པ་དང་བདུད་སྡེ་བཞི་བཏུལ་ཞིང་ཆོས་ཀྱི་འཁོར་ལོ་བསྐོར་བ་ཡང་ས་གཞི་རིན་པོ་ཆེའི་སྟེང་དུ་མཛད་པ་ལགས་པས༔ དེ་དང་རྗེས་སུ་མཐུན་པར་བདག་ཅག་སྒྲུབ་པ་པོ་རྣམས་ཀྱིས་ཀྱང་ཚོགས་ཆེན་པོ་གཉིས་རྫོགས་པར་བགྱི་བའི་སླད་དུ། གནས་འདིར་མི་གནས་པའི་དཔལ་ཆེན་པོ་རྒྱལ་བ་ཞི་ཁྲོ་བཀའ་འདུས་ཆོས་ཀྱི་རྒྱ་མཚོའི་ལྷ་ཚོགས་རིག་འཛིན་དང་བཅས་པའི་ཕོ་བྲང་འདེབས་པར་འཚལ་བས༔ ས་བདག་ལྷ་ཀླུ་སའི་ལྷ་མོ་དང་བཅས་པ་ཀུན་ས་གླུད་ཆེན་པོ་འདི་ཁྱེར་ལ་བདག་གིས་སྒྲུབ་པ་འདི་དབུ་བཙུགས་ནས་མཇུག་མ་ཐོན་གྱི་བར་དུ་གནས་གཞན་དུ་སྤོས་ཏེ་ས་གཞི་ཡང་བརྟན་ཅིང་བཀྲ་ཤིས་པར་མཛད་དུ་གསོལ༔ ཞེས་འདོད་དོན་གསོལ་ནས། བྷཱུ་མི་པ་ཏི་ས་པ་རི་ཝཱ་ར་གཙྪ༔ གནང་བ་བྱིན་ནས་རང་གནས་སུ་གཤེགས་པར་བསམ་ཞིང་འཇམ་རོལ་དང་བཅས་གཏོར་མ་དང་གསེར་སྐྱེམས་ཕྱིར་འབུལ། མཆོད་པ་རྣམས་བསྡུའོ། །གཉིས་པ་ནི། དབང་མཆོག་ཕུར་བུ་ཐོགས་ལ། བདག་ཉིད་སྤྱི་དཔལ་ཆེན་པོ་ཧེ་རུ་ཀ་ཞལ་གཅིག་ཕྱག་གཉིས་པར་གསལ་བའི་ཐུགས་ཀའི་ཧཱུྃ་ལས་འོད་འཕྲོས་ཕུར་བུ་ལ་ཐིམ། དེ་ཉིད་དཔལ་རྟ་མགྲིན་གྱི་སྐུར་གྱུར་པར་བསམས་ལ། ཧཱུྃ་པདྨཱནྟ་ཀྲྀཏ་ཧཱུྃ་ཕཊ། སྔགས་ལན་བདུན་གྱིས་དབང་ཕུར་དཀྱིལ་འཁོར་དབུས་སུ་ཕུར་སྟེགས་ལ་བཀོད་དེ་དབང་དུ་གྱུར་པའི་དམིགས་པ་གསལ་གདབ་ནས། ཕུར་བུ་ལས་བྱུང་བའི་འོད་ཟེར་དམར་པོས་ས་གཞི་ཐམས་ཅད་ཁྱབ། བདག་གི་དབང་དུ་གྱུར། ཅེས་བརྗོད། གསུམ་པ་ལ་སྔགས་དང་ཕྱག་རྒྱ་ཏིང་ངེ་འཛིན་གྱིས་སྦྱང་བ་རྣམས་ལས། སྔགས་དང་ཕྱག་རྒྱས་སྦྱང་བ་ནི། སློབ་དཔོན་གྱི་ལག་གཡས་རྡོ་རྗེ་རྩེ་ལྔ་པར་བསམས་ནས་ཕྱག་རྡོ་རྗེ་དང་བཅས་ས་ལ་རེག་པའི་ཚུལ་བྱས་ནས། ཨོཾ་སྭ་བྷཱ་ཝ་ཤུདྡྷཿསརྦ་དྷརྨཱ་སྭ་བྷཱ་ཝ་ཤུདྡྷོ྅་ཧཾ། ལན་གསུམ་གྱིས་ས་ལ་བསྣུན། ཏིང་ངེ་འཛིན་གྱིས་སྦྱང་བ་ནི། བདག་ཉིད་སྤྱི་དཔལ་ཆེན་པོ་ཧེ་རུ་ཀར་གསལ་བའི་ཐུགས་ཀའི་ཧཱུྃ་ལས་ཧཱུྃ་ཕྲ་མོ་གྲངས་མེད་པ་ཕྱོགས་བཅུར་འཕྲོས། འཕགས་པ་མཆོད། སེམས་ཅན་གྱི་དོན་བྱས། ཚུར་འདུས་ཡེ་ཤེས་ཀྱི་མེ་རླུང་ཆུར་གྱུར་པས་མ་དག་པའི་དངོས་འཛིན་ཐམས་ཅད་བསྲེག་གཏོར་སྦྱངས། དུར་ཁྲོད་རོལ་པའི་ཞིང་ཁམས་ཆེན་པོར་གྱུར་པར་བསམ་མོ། །བཞི་པ་བཟུང་བ་ནི། སློབ་དཔོན་སྟེགས་བུའི་དབུས་སུ་རྡོར་དྲིལ་བཅས་བཞེངས་ལ། བདག་ཉིད་ཞེ་སྡང་རྡོ་རྗེར་གསལ་བའི་རྐང་པ་གཉིས་ཧཱུྃ་ལས་རྡོ་རྗེ་རྩེ་གསུམ་པ། མིག་གཡས་པ་ཨ་ལས་ཟླ་བ། གཡོན་པ་མ་ལས་ཉི་མ། དབུས་ཡེ་ཤེས་ཀྱི་སྤྱན་དང་གསུམ་ལ་ཧཱུྃ་དམར་པོ་རེ་རེས་མཚན་པར་གྱུར། ཧཱུྃ༔ ང་ནི་འཁོར་འདས་སྤྱི་དཔལ་ཧེ་རུ་ཀ༔ དཀོན་མཆོག་གསུམ་གྱི་བདེན་པའི་བཀའ་བྱུང་གིས༔ བསྙེན་སྒྲུབ་དཀྱིལ་འཁོར་བལྟ་བར་མི་དབང་བའི༔ བགེགས་ཀྱི་ཚོགས་རྣམས་བྱེར་ཅིག་མྱུར་དུ་དེངས༔ ཧ་ཧ་ཧཱུྃ་ཧཱུྃ་ཧྲཱིཿཧྲཱིཿཕེཾ་ཕེཾ༔ རྐང་པའི་རྡོ་རྗེ་ལས་མེ་འབར་ཏེ་འབྱུང་པོ་བརྔན་པ་བྱིན་ཅིང་བདེན་པ་བརྗོད་ཀྱང་མི་ཉན་པ་བསྲེགས་ཤིང་རང་དབང་མེད་པར་བྲོས་པར་གྱུར། རྡོ་རྗེ་གསོར་ཞིར་དྲིལ་བུ་འཁྲོལ་ལ་གཡོན་སྐོར་ཁོ་ནས་རྡོ་རྗེ་རྩེ་གསུམ། གཡས་བརྐྱང་། གཡོན་བརྐྱང་སྟབས་ཀྱིས་བསྐོར་བ་གསུམ་བྱ། བདག་གི་སྤྱན་གསུམ་གྱི་ཧཱུྃ་ལས་བྱང་སེམས་ཐུགས་རྗེའི་འོད་ཟེར་རབ་ཏུ་འཕྲོས་པས་འབྱུང་པོ་ཚར་བཅད་པ་རྣམས་ཀྱི་རྒྱུད་ལ་དགའ་བདེ་ཁྱད་པར་ཅན་སྐྱེས་པས། ཞེ་སྡང་ཁོང་ཁྲོ་ཞི་ནས་གནོད་འཚེ་མེད་པར་གྱུར། ཧ་ཧ་ཧཱུྃ་ཧཱུྃ་ཧྲཱིཿཧྲཱིཿཕེཾ་ཕེཾ༔ ཞེས་བརྗོད་ལ་གཡས་སྐོར་ཁོ་ནས་འགྲོས་འཁོར་གསུམ་གོང་ལྟར་བྱའོ། །གཉིས་པ་སྤྱི་བཤགས་ལ་གསུམ། སཱཙྪ་ཉེ་འདོན་སྲོག་བསླུ་ཆུ་གཏོར་སོགས་ཕྱི་ཚོགས་གསོག །ཡིག་བརྒྱ་སྤང་སྐོང་དོང་སྤྲུགས་སོགས་ནང་རྒྱུན་བཤགས། མཚན་མ་རྫས། ཕུང་པོ་རྟེན། ལོངས་སྤྱོད་ཚོགས་ཏེ་གསང་བ་སྐོང་གི་ཆོ་ག་རྣམས་ཇི་ཙམ་འགྲུབ་པ་སྐབས་འདིའམ་སྒྲུབ་པ་ལ་འཇུག་ཀར་བྱས་ཀྱང་རུང་ངོ་། །གཉིས་པ་དངོས་གཞི་ལ་གསུམ། བསྙེན་པ། སྒྲུབ་པ། སྒྲུབ་པ་ཆེན་པོ་རྣམས་སོ། །དང་པོ་ལ་བཅུ་གཅིག་ཡོད་པའི་ཐོག་མར་ཕྱི་མཚམས་བཅད་པ་ནི། སྒྲུབ་ཁང་གི་ཕྱོགས་བཞིར་ཐོ་སྐུ་རྟེན་མཆོད་གཏོར་རྣམས་བཤམས་ལ། ཤར་གྱི་མཆོད་གཏོར། ཨ་མྲྀཏས་བསང་། རཾ་ཡཾ་ཁཾ་གིས་སྦྱང་། ཐམས་ཅད་སྟོང་ཉིད་ནམ་མཁའི་ངང༔ བྷྲཱུྃ་ལས་རིན་ཆེན་སྣོད་ནང་དུ༔ ཨོཾ་ལས་ཕྱི་ནང་མཆོད་པའི་ཚོགས༔ སོ་སོའི་ལྷ་མོའི་རོལ་པར་བཅས༔ རབ་འབྱམས་ནམ་མཁའ་གང་བར་གྱུར༔ ཨོཾ་བཛྲ་པུཥྤེ་ནས། ཤབྡ་པཱུ་ཛ་ས་མ་ཡ་ཧཱུྃ༔ གཏོར་གཞོང་རཏྣའི་གཞལ་ཡས་སུ༔ གཏོར་མ་འདོད་ཡོན་ཕུང་པོར་སྤུངས༔ ཨོཾ་ཨཱཿཧཱུྃ་གིས་བརླབ། ཐོ་སྐུ་རྟེན་དང་བཅས་པ་ཨ་མྲྀཏས་བསང་། སྭ་བྷཱ་ཝས་སྦྱང་། རང་གི་ཐུགས་ཀ་ནས་འོད་ཟེར་འཕྲོས་པས་རི་རབ་ཀྱི་ཤར་ཕྱོགས་ནས་རྒྱལ་པོ་ཆེན་པོ་ཡུལ་འཁོར་སྲུང་འཁོར་དང་བཅས་པ་བཛྲ་ས་མཱ་ཛ༔ས་སྤྱན་དྲངས། ཛཿཧཱུྃ་བཾ་ཧོ༔ས་རྟེན་ལ་བསྟིམ། ཨོཾ་ཌྷྲྀཥྚ་རཱཥྚ་ཧཱུྃ་ཛ༔ ལན་ཉེར་གཅིག་མཐར། ཨོཾ་བཛྲ་ཨརྒྷཾ་ནས། ཤབྡ་པྲ་ཏཱིཙྪ་སྭཱ་ཧཱའི་བར་གྱིས་མཆོད། རྡོར་ཐལ་ཕྱེ་རྒྱས་སྙིང་པོའི་མཐར། བ་ལིཾ་ཏ་ནཱ་ནཱ་ཁཱ་དནྟུ་གྲྀཧྞ་ཧཱུྃ་ཁཱ་ཧི་ཁཱ་ཧི༔ ཞེས་བཏགས་པ་ལན་གསུམ་གྱིས་གཏོར་མ་ཕུལ། ཧཱུྃ༔ རི་རབ་གླིང་བཞིའི་ཤར་ཕྱོགས་ནས༔ ཕྱག་ན་རྡོ་རྗེའི་དབང་གི་མཐུས༔ རྒྱལ་པོ་ཆེན་པོ་ཡུལ་འཁོར་སྲུང༔ བདག་ཅག་རེ་བ་བསྐང་བའི་ཕྱིར༔ མ་དག་པ་རྣམས་མཚམས་ཆོད་ཅིག༔ དཔལ་ལྡན་རྒྱལ་པོ་ཆེན་པོ་ཡུལ་འཁོར་སྲུང༔ ཞི་བའི་ཕྲིན་ལས་མཐར་ཕྱིན་སྐུ་མདོག་དཀར༔ ཐུགས་རྗེའི་དབང་གིས་འགྲོ་དོན་པི་ཝཾ་བསྣམས༔ ཤར་ཕྱོགས་དྲི་ཟའི་འཁོར་ཚོགས་མཚམས་ཆོད་ཅིག༔ ཅེས་ཕྲིན་ལས་གསོལ་བས་སྲུང་བའི་ལས་མཛད་པར་བསམ་ཞིང་། ཏིཥྛ་བཛྲ། ཞེས་མེ་ཏོག་འཐོར་ལ་བརྟན་བཞུགས་བྱ། དེ་ནས་ལྷོའི་མཆོད་གཏོར་སྔར་ལྟར་བྱིན་གྱིས་བརླབ། ཐོ་བསང་སྦྱང་། རང་གི་ཐུགས་ཀ་ནས་འོད་ཟེར་འཕྲོས་པས་རི་རབ་ཀྱི་ལྷོ་ཕྱོགས་ནས་རྒྱལ་པོ་ཆེན་པོ་འཕགས་སྐྱེས་པོ་འཁོར་དང་བཅས་པ་བཛྲ་ས་མཱ་ཛ༔ས་སྤྱན་དྲངས། ཛཿཧཱུྃ་བཾ་ཧོ༔ས་བསྟིམ། ཨོཾ་བཻ་རུ་ཌྷ་ཀ་ཡ་ཧཱུྃ་ཛ༔ ལན་ཉེར་གཅིག་དང་། ཨོཾ་བཛྲ་ཨརྒྷཾ་སོགས་ཀྱིས་མཆོད། སྙིང་པོའི་མཐར། བ་ལིཾ་ཏ་ནཱ་ནཱ་སོགས་བཏགས་པ་གསུམ་གྱིས་གཏོར་མ་ཕུལ། ཧཱུྃ༔ རི་རབ་གླིང་བཞིའི་ལྷོ་ཕྱོགས་ནས༔ ཕྱག་ན་རྡོ་རྗེའི་དབང་གི་མཐུས༔ རྒྱལ་པོ་ཆེན་པོ་འཕགས་སྐྱེས་པོ༔ བདག་ཅག་རེ་བ་བསྐང་བའི་ཕྱིར༔ མ་དག་པ་རྣམས་མཚམས་ཆོད་ཅིག༔ ཆོས་སྐྱོང་རྒྱལ་པོ་ཆེན་པོ་འཕགས་སྐྱེས་པོ༔ མངོན་སྤྱོད་ཚུལ་གྱིས་འགྲོ་དོན་མཐར་ཕྱིན་སྐུ༔ དུག་གསུམ་འཇོམས་པའི་བེ་ཅོན་རལ་གྲི་བསྣམས༔ ལྷོ་ཕྱོགས་གྲུལ་བུམ་འཁོར་ཚོགས་མཚམས་ཆོད་ཅིག༔ ཅེས་དང་། ཏིཥྛ་བཛྲས་བརྟན་བཞུགས་བྱ། དེ་ནས་ནུབ་ཀྱི་མཆོད་གཏོར་ལྔར་ལྟར་བྱིན་གྱིས་བརླབ། ཐོ་བསང་སྦྱང་། རང་གི་ཐུགས་ཀ་ནས་འོད་ཟེར་འཕྲོས་པས་རི་རབ་ཀྱི་ནུབ་ཕྱོགས་ནས་རྒྱལ་པོ་ཆེན་པོ་སྤྱན་མི་བཟང་འཁོར་དང་བཅས་པ་བཛྲ་ས་མཱ་ཛ༔ས་སྤྱན་དྲངས། ཛཿཧཱུྃ་བཾ་ཧོ༔ས་བསྟིམ། ཨོཾ་བི་རཱུ་པཀྵ་ཧཱུྃ་ཛ༔ ལན་ཉེར་གཅིག་དང་། ཨོཾ་བཛྲ་ཨརྒྷཾ་སོགས་ཀྱིས་མཆོད། སྙིང་པོའི་མཐར། བ་ལིཾ་ཏ་ནཱ་ནཱ་སོགས་བཏགས་པ་གསུམ་གྱིས་གཏོར་མ་ཕུལ། ཧཱུྃ༔ རི་རབ་གླིང་བཞིའི་ནུབ་ཕྱོགས་ནས༔ ཕྱག་ན་རྡོ་རྗེའི་དབང་གི་མཐུས༔ རྒྱལ་པོ་ཆེན་པོ་སྤྱན་མི་བཟང༔ བདག་ཅག་རེ་བ་བསྐང་བའི་ཕྱིར༔ མ་དག་པ་རྣམས་མཚམས་ཆོད་ཅིག༔ ཆོས་སྐྱོང་རྒྱལ་པོ་ཆེན་པོ་སྤྱན་མི་བཟང༔ དབང་དྲག་དམར་སྨུག་འབར་བ་འཇིགས་པའི་སྐུ༔ བསོད་ནམས་ཚོགས་རྫོགས་རིན་ཆེན་སྦྲུལ་ཞགས་བསྣམས༔ ནུབ་ཕྱོགས་ཀླུ་དབང་འཁོར་ཚོགས་མཚམས་ཆོད་ཅིག༔ ཅེས་དང། ཏིཥྛ་བཛྲས་བརྟན་བཞུགས་བྱ། དེ་ནས་བྱང་གི་མཆོད་གཏོར་སྔར་ལྟར་བྱིན་གྱིས་བརླབ། བསང་སྦྱང་། རང་གི་ཐུགས་ཀ་ནས་འོད་ཟེར་འཕྲོས་པས་རི་རབ་ཀྱི་བྱང་ཕྱོགས་ནས་རྒྱལ་པོ་ཆེན་པོ་རྣམ་ཐོས་སྲས་འཁོར་དང་བཅས་པ་བཛྲ་ས་མཱ་ཛ༔ས་སྤྱན་དྲངས། ཛཿཧཱུྃ་བཾ་ཧོ༔ས་བསྟིམ། ཨོཾ་བཻ་ཤྲ་མ་ཎ་ཧཱུྃ་ཛ༔ ཞེས་ལན་ཉེར་གཅིག་དང་། ཨོཾ་བཛྲ་ཨརྒྷཾ་སོགས་ཀྱིས་མཆོད། སྙིང་པོའི་མཐར། བ་ལིཾ་ཏ་ནཱ་ནཱ་སོགས་བཏགས་པ་ལན་གསུམ་གྱིས་གཏོར་མ་ཕུལ། ཧཱུྃ༔ རི་རབ་གླིང་བཞིའི་བྱང་ཕྱོགས་ནས༔ ཕྱག་ན་རྡོ་རྗེའི་དབང་གི་མཐུས༔ རྒྱལ་པོ་ཆེན་པོ་རྣམ་ཐོས་སྲས༔ བདག་ཅག་རེ་བ་བསྐང་བའི་ཕྱིར༔ མ་དག་པ་རྣམས་མཚམས་ཆོད་ཅིག༔ ཆོས་སྐྱོང་རྒྱལ་པོ་ཆེན་པོ་རྣམ་ཐོས་སྲས༔ ཆེ་བའི་ཡོན་ཏན་ལོངས་སྤྱོད་མཐར་ཕྱིན་སྐུ༔ རིན་ཆེན་གཏེར་ལྡན་ནེའུ་ལེ་བེ་ཅོན་བསྣམས༔ བྱང་ཕྱོགས་གནོད་སྦྱིན་འཁོར་ཚོགས་མཚམས་ཆོད་ཅིག༔ ཅེས་དང་། ཏིཥྛ་བཛྲས་བརྟན་བཞུགས་བྱའོ། །གཉིས་པ་ནང་མཚམས་ལ་གཉིས། དམ་སྲི་མནན་པ་ནི། སྒྲུབ་ཁང་གི་ཕྱི་སྒོར་བྲུབ་ཁུང་བྲུས་པར་མནན་ལིང་ཚུལ་བཞིན་བྲིས་པ་བཀོད། ཐོག་མར་འབྲུ་སྣ་བཏབ་པའི་གསེར་སྐྱེམས་རྡོར་སློབ་ཀྱིས་ཐོགས་ལ། རཾ་ཡཾ་ཁཾ། ལན་གཅིག །ཨོཾ་ཨཱཿཧཱུྃ་ཧ་ཧོཿཧྲཱིཿ གསུམ་གྱིས་བྱིན་བརླབ། དབྱངས་རོལ་བཅས། ཧཱུྃ། རིག་འཛིན་རྩ་བརྒྱུད་བླ་མ་དམ་པ་དང་། །བདེ་གཤེགས་ཞི་ཁྲོ་རབ་འབྱམས་དཀྱིལ་འཁོར་ལྷ། ཁྱད་པར་བཀའ་འདུས་ཞི་ཁྲོའི་ལྷ་ཚོགས་རྣམས། །གསེར་སྐྱེམས་འདི་བཞེས་རྣལ་འབྱོར་མཐུ་དཔུང་སྐྱེད། །མ་མགོན་ལྕམ་དྲལ་དམ་ཅན་རྒྱ་མཚོའི་ཚོགས། །དྲེགས་པའི་སྡེ་དཔོན་སུམ་ཅུ་ཡབ་ཡུམ་སྲས། །བཀའ་ཉན་བྲན་གཡོག་མངགས་གཞུག་བཅས་རྣམས་ཀྱིས། །གསེར་སྐྱེམས་འདི་བཞེས་རྣལ་འབྱོར་མཐུ་དཔུང་སྐྱེད། །སྔགས་འཆང་བདག་གི་རིགས་ཀྱི་སྲུང་མ་དང་། །ས་ཕྱོགས་འདི་སོགས་ཡུལ་གཞི་གནས་ཀྱི་བདག །ལོ་ཟླ་ཞག་དུས་ཚེས་ལ་དབང་བའི་ལྷས། །གསེར་སྐྱེམས་འདི་བཞེས་རྣལ་འབྱོར་མཐུ་དཔུང་སྐྱེད། །ཅེས་པའི་ཚིག་མཚམས་གསུམ་པོར་གསེར་སྐྱེམས་འབུལ། ཨེ་ཡཾ་རཾ་ཛྭ་ལ་རཾ། བྲུབ་ཁུང་ཡངས་ཤིང་གཏིང་ཟབ་པའི་ནང་དུ་ཏྲི་ལས་དམ་སྲི་ཕོ་མོ་རིད་ཅིང་ཉམ་ཐག་པའི་ལུས་ཅན་དུ་གྱུར། ན་མོ། རིག་འཛིན་རྩ་བརྒྱུད་ཀྱི་དཔལ་ལྡན་བླ་མ་དམ་པ་རྣམས་ཀྱི་བཀའ་བདེན་པ་དང་། སངས་རྒྱས་ཀྱི་བཀའ༴ ཆོས་ཀྱི་བཀའ༴ དགེ་འདུན་གྱི་བཀའ༴ གསང་སྔགས་དང་རིག་སྔགས་དང་གཟུངས་སྔགས་དང་སྙིང་པོ་དང་ཕྱག་རྒྱ་དང་ཏིང་ངེ་འཛིན་གྱི་བདེན་པ་དང་། ཆོས་ཉིད་གདོད་ནས་སྟོངས་ཀྱང་ཆོས་ཅན་རྒྱུ་འབྲས་བསླུ་བ་མེད་པའི་བདེན་པ་དང་། ཁྱད་པར་བཅོམ་ལྡན་འདས་དཔལ་ཆེན་བཀའ་འདུས་ཆོས་ཀྱི་རྒྱ་མཚོའི་ལྷ་ཚོགས་འཁོར་དང་བཅས་པ་རྣམས་ཀྱི་བཀའ༴ བདེན་པ་ཆེན་པོའི་བྱིན་གྱི་རླབས་ཀྱིས་མ་རུངས་པའི་སེམས་ཅན་ཡ་མ་དམ་སྲི་ཐམས་ཅད་མཚན་མ་རྫས་ཀྱི་རྟེན་འདི་ལ་མཆིས་པར་གྱུར་ཅིག །ཏྲི་ཡཾ་ཛཿཏྲི་བཛྲ་ཨངྐུ་ཤ་ཛཿ ཛཿཧཱུྃ་བཾ་ཧོཿ ཞེས་དགུག་གཞུག་བྱས་ནས་ཕུར་ཆུང་གཅིག་མི་གཡོ་བར་བསྐྱེད་པ་སློབ་དཔོན་གྱི་ཕྱག་ཏུ་ཐོགས། ཨོཾ་བཛྲ་ཀྲོ་དྷ་ཨཱརྻ་ཨ་ཙ་ལ་ཧཱུྃ་བྷནྡྷ་བྷནྡྷ་ཧཱུྃ་ཕཊ༔ ཅེས་ཚར་གསུམ་གྱིས་གཟི་བྱིན་བསྐྱེད་ནས། ཧཱུྃ༔ དུར་ཁྲོད་ཆེན་པོའི་གནས་མཆོག་འདིར༔ སྒྲུབ་པའི་བར་ཆད་བྱེད་པའི་བགེགས༔ བཀའ་ལས་འདས་པའི་དམ་སྲི་རྣམས༔ བསད་ཅིང་མནན་པའི་དུས་ལ་བབ༔ ཧཱུྃ་མཛད་ཧཱུྃ་གི་ཁྲོ་བོ་ཨཱརྻ་ཨ་ཙ་ལ༔ སྤྲུལ་པའི་འོད་ཟེར་རྔམ་བརྗིད་དགྲ་བགེགས་འདུལ༔ དུར་ཁྲོད་བགེགས་ཀྱི་ཚོགས་འཇོམས་བཛྲ་ཀཱི་ལ་ཡ༔ ཡ་མ་དམ་སྲི་ཐལ་བའི་རྡུལ་དུ་རློགས༔ ཨཱརྻ་ཨ་ཙ་ལ་དམ་སྲི་བྷནྡྷ་བྷནྡྷ་མཱ་ར་ཡ་ཧཱུྃ་ཕཊ༔ ཅེས་མནན་ཐོད་ལ་སློབ་དཔོན་གྱི་ཕུར་ཆུང་བཏབ། ཐུན་རྫས་ཀྱིས་བྲབ། མནན་ཆས་དོང་ནང་དུ་བསྐྱུར། རོ་གཡམ་ལ་རི་གླིང་དང་རྡོ་རྗེ་རྒྱ་གྲམ་བྲིས་པས་བཀབ་པའི་སྟེང་སཱཙྪ་ནག་པོས་མནན་རྗེས། ཐམས་ཅད་ཀྱིས་ཨཱརྻ་ཨ་ཙ་ལའི་སྔགས་བརྗོད་བཞིན་པས་ས་ཆུ་མེ་རྣམས་ཀྱིས་རྒྱས་གདབ་མི་མངོན་པར་བྱས་ལ་སློབ་དཔོན་གྱི་རྡོ་རྗེས་རྒྱ་གྲམ་དུ་མནན་ལ། ཧཱུྃ༔ རི་རབ་ཆེན་པོའི་རྨང་དུ་མནན༔ རྒྱ་མཚོ་ཆེན་པོའི་གཏིང་དུ་སྐྱུར༔ གཤིན་རྗེ་ནག་པོའི་ལག་ཏུ་གཏད༔ ཆུ་སྲིན་གདུག་པའི་ཁ་རུ་བརྫང༔ འཁོར་ལོ་འབར་བའི་ཕྱག་རྒྱས་མནན༔ བདུན་བརྒྱུད་རིགས་ནི་བརླག་པར་འགྱུར༔ ནམ་ཡང་ལྡང་བར་མི་ནུས་སོ༔ བྱང་ཆུབ་སེམས་ནི་སྐྱེས་ན་གཏང༔ ཞེས་བརྗོད་ཅིང་དོན་བསམ་མོ། །དེའི་སྟེང་དུ་ལས་བཞིའི་བྲོ་བརྡུང་བ་ནི། ཐམས་ཅད་ཀྱི་ལག་གཡས་པ་སྟེང་དང་གཡོན་འོག་ཏུ་བྱས་ལ། སུམྦྷ་ནིའི་སྔགས་བཟླ་བཞིན་པས་མཛུབ་མོ་རྣམས་ལུ་གུ་རྒྱུད་དུ་སྦྲེལ་ནས་བྲོ་ར་ཟླུམ་པོར་བྱས་ལ། ཧཱུྃ༔ སངས་རྒྱས་ཀུན་གྱི་སྐུ་གསུང་ཐུགས༔ གཏི་མུག་བདེ་གཤེགས་འཁོར་བཅས་རྣམས༔ དེ་བཞིན་རིགས་མཆོག་མ་ལུས་ཀྱི༔ འཇིག་རྟེན་ཁམས་ནི་རབ་འབྱམས་ན༔ ཤིན་ཏུ་རྨོངས་པའི་སེམས་ཅན་རྣམས༔ ཞི་བ་ཐུགས་རྗེ་ཆེན་པོ་ཡིས༔ ཞི་བར་མ་གྱུར་གང་ཡང་མེད༔ ཞི་མཛད་ལྷ་ལ་ཕྱག་འཚལ་བསྟོད༔ སུམྦྷ་ནི་སོགས་དང་། ཤཱིནྟཾ་ཀུ་རུ་སྭཱ་ཧཱ༔ ཞེས་རྒྱ་བཀྲོལ། ཡང་ཧཱུྃ་བཞི་པའི་སྔགས་དང་བཅས་གུང་མོ་རྣམས་སྦྲེལ་ནས་བྲོ་ར་གྲུ་བཞི་བྱས་ཏེ། ཧཱུྃ༔ སངས་རྒྱས་ཀུན་གྱི་སྐུ་གསུང་ཐུགས༔ ང་རྒྱལ་བདེ་གཤེགས་འཁོར་བཅས་རྣམས༔ རིན་ཆེན་རིགས་མཆོག་མ་ལུས་ཀྱི༔ འཇིག་རྟེན་ཁམས་ནི་རབ་འབྱམས་ན༔ ཤིན་ཏུ་དྲེགས་པའི་སེམས་ཅན་ཀུན༔ ཚེ་དབང་དངོས་གྲུབ་རྒྱས་མཛད་པས༔ རྒྱས་པར་མ་གྱུར་གང་ཡང་མེད༔ རྒྱས་མཛད་ལྷ་ལ་ཕྱག་འཚལ་བསྟོད༔ སུམྦྷ་ནི་སོགས་དང་། པུཥྚིཾ་ཀུ་རུ་སྭཱ་ཧཱ༔ ཞེས་རྒྱ་བཀྲོལ། ཡང་ཧཱུྃ་བཞི་པ་དང་སྲིན་ལག་སྦྲེལ་བའི་བྲོ་ར་ཟླ་གམ་བྱས་ལ། ཧཱུྃ༔ སངས་རྒྱས་ཀུན་གྱི་སྐུ་གསུང་ཐུགས༔ འདོད་ཆགས་བདེ་གཤེགས་འཁོར་བཅས་རྣམས༔ པདྨ་རིགས་མཆོག་མ་ལུས་ཀྱི༔ འཇིག་རྟེན་ཁམས་ནི་རབ་འབྱམས་ན༔ ཤིན་ཏུ་ཆགས་པའི་སེམས་ཅན་རྣམས༔ ཡུད་ཙམ་གྱིས་ནི་སྡུད་མཛད་པས༔ དབང་དུ་མ་གྱུར་གང་ཡང་མེད༔ དབང་མཛད་ལྷ་ལ་ཕྱག་འཚལ་བསྟོད༔ སུམྦྷ་ནི་སོགས་དང་། ཝཱ་ཤཾ་ཀུ་རུ་སྭཱ་ཧཱ༔ ཞེས་རྒྱ་བཀྲོལ། ཡང་ཧཱུྃ་བཞི་པ་དང་མཐེའུ་ཆུང་སྦྲེལ་བའི་བྲོ་ར་གྲུ་གསུམ་བྱས་ལ། ཧཱུྃ༔ སངས་རྒྱས་ཀུན་གྱི་སྐུ་གསུང་ཐུགས༔ ཞེ་སྡང་བདེ་གཤེགས་འཁོར་བཅས་རྣམས༔ རྡོ་རྗེ་རིགས་མཆོག་མ་ལུས་ཀྱི༔ འཇིག་རྟེན་ཁམས་ནི་རབ་འབྱམས་ན༔ ཤིན་ཏུ་གདུག་པའི་སེམས་ཅན་ཀུན༔ ཡུད་ཙམ་གྱིས་ནི་བསྡུས་ནས་ཀྱང༔ རྡུལ་དུ་མ་བརླགས་གང་ཡང་མེད༔ བརླག་མཛད་ལྷ་ལ་ཕྱག་འཚལ་བསྟོད༔ སུམྦྷ་ནིའི་སྔགས་མཐར། ཡ་མ་དམ་སྲི་མཱ་ར་ཡ་ཧཱུྃ་ཕཊ༔ ཅེས་ལས་བཞིའི་བྲོ་བརྡུང་ངོ་། །སྒོ་བྱང་གདགས་པ་ནི། རོ་རས་སོགས་ལ་གཤིན་རྗེ་གཤེད་ཀྱི་སྐུ་སྙིང་པོ་བཅས་བྲིས་པ་ཕྱི་སྒོའི་ཡ་ཐེམ་དང་། བདུད་རྩི་འཁྱིལ་པའི་སྐུ་སྙིང་པོ་བཅས་བྲིས་པ་ནང་སྒོར་གདགས་ལ། ཐོག་མར་ཕྱི་སྒོའི་མཆོད་གཏོར་གྲུ་གསུམ་དམར་པོ་མཐེབ་རིལ་གྱིས་མཚན་པ་དང་། ཆུ་གཉིས་ཉེར་སྤྱོད་བཅས་བཤམས་པ། རཾ་ཡཾ་ཁཾ་དང་། ཨོཾ་ཨཱཿཧཱུྃ་གིས་བྱིན་གྱིས་བརླབ། སྐུ་རྟེན། ཨ་མྲྀཏས་སྦྱང་། སྭ་བྷཱ་ཝས་སྦྱང་། སྟོང་པའི་ངང་ལས་ཧཱུྃ་ལས་གཤིན་རྗེ་ཆོས་ཀྱི་རྒྱལ་པོ་མཐིང་ནག་འཁོར་ལོ་དང་ཐོད་དབྱུག་འཛིན་པ་ཁྲོ་གཏུམ་འཇིགས་པའི་ཆས་ཅན་མ་ཧེ་ལ་དོར་སྟབས་ཀྱིས་གནས་པའོ། །ཡེ་ཤེས་པ་བཛྲ་ས་མཱ་ཛ༔ ཛཿཧཱུྃ་བཾ་ཧོ༔ ཞེས་བསྐྱེད་དྲངས་བསྟིམ། ཨོཾ་བཛྲ་ཀརྨ་ཡ་མ་རཱ་ཛ་ཧཱུྃ་ཕཊ༔ ཅེས་ཉེར་གཅིག་བཟླས། ཨོཾ་བཛྲ་ཨརྒྷཾ་ནས། ཤབྡ་པྲ་ཏཱིཙྪ་སྭཱ་ཧཱ༔ ཞེས་མཆོད་ལ། རང་སྔགས་ཀྱི་མཐར། བ་ལིཾ་ཏ་ནཱ་ནཱ་ཁཱ་དནྟུ་གྲྀཧྞ་ཧཱུྃ་ཁཱ་ཧི་ཁཱ་ཧི༔ ཞེས་ལན་གསུམ་གྱིས་རྡོར་ཐལ་ཕྱེ་རྒྱས་གཏོར་མ་ཕུལ་ནས་ཕྲིན་ལས་གསོལ་བ་ནི། ཧཱུྃ༔ གསང་ཆེན་ལྷུན་གྲུབ་ཕོ་བྲང་ནས༔ ལས་ཀྱི་གཤིན་རྗེའི་བདག་པོ་ལ༔ བཅོམ་ལྡན་ཆོས་རྗེས་བཀའ་བསྩལ་ལྟར༔ དེ་བཞིན་རིག་འཛིན་སྒྲུབ་པ་པོས༔ བཀའ་གསང་གཞུང་ཆེན་འདི་བསྒྲུབས་ནས༔ ཡང་དག་དོན་ཆེན་དེང་བསྒྲུབ་ན༔ འདི་ལ་གནོད་ཅིང་བར་གཅོད་པ༔ ལྷ་སྲིན་སྡེ་བརྒྱད་འབྱུང་པོ་ཀུན༔ ཁྱོད་ཀྱི་འཁོར་དང་གཡོག་ལགས་ཀྱིས༔ རྣམ་པར་སྨིན་པའི་ཆོས་ཤོད་ལ༔ གསང་བ་མཆོག་གི་རྣལ་འབྱོར་པས༔ བླ་མེད་འབྲས་བུ་མ་ཐོབ་བར༔ ས་འདི་ཡན་ཆད་མ་གཏང་བར༔ ཕྱི་འཁོར་སྐྱོང་བའི་མུ་རན་ལ༔ རྡོ་རྗེའི་ཡལ་གམ་ཐུབ་པར་མཛོད༔ ཨོཾ་བཛྲ་ཡ་མ་རཱ་ཛ་ས་མ་ཡ་སཏྭཾ༔ ཞེས་རྟེན་ལ་མེ་ཏོག་འཐོར་ནས་བརྟན་བཞུགས་བྱ། ནང་སྒོར་མཆོད་གཏོར། རཾ་ཡཾ་ཁཾ་དང་། ཨོཾ་ཨཱཿཧཱུྃ་གིས་བྱིན་གྱིས་བརླབ། སྐུ་རྟེན། ཨ་མྲྀཏས་བསང་། སྭ་བྷཱ་ཝས་སྦྱང་། སྟོང་པའི་ངང་ལས་ཧཱུྃ་ལས་ཁྲོ་ཆེན་བདུད་རྩི་འཁྱིལ་པ་ལྗང་ནག་རལ་གྲི་དང་རྒྱ་གྲམ་ཐོགས་པ་ཁྲོ་གཏུམ་འཇིགས་པའི་ཆས་ཅན་པད་ཉི་ལ་འདོར་སྟབས་ཀྱིས་གནས་པའོ། །ཡེ་ཤེས་པ་བཛྲ་ས་མཱ་ཛ༔ ཛཿཧཱུྃ་བཾ་ཧོ༔ ཞེས་བསྐྱེད་དྲངས་བསྟིམ། ཨོཾ་བཛྲ་ཀྲོ་དྷ་ཨ་མྲྀཏ་ཀུཎྜ་ལཱི་ཧཱུྃ་ཚིནྡྷ་ཚིནྡྷ་ཧཱུྃ་ཕཊ༔ ཅེས་བཟླ། ཨརྒྷཾ་སོགས་ཀྱིས་མཆོད། སྔགས་མཐར་གཏོར་སྔགས་བཏགས་པ་གསུམ་གྱིས་གཏོར་མ་ཕུལ། ཧཱུྃ༔ གསང་ཆེན་ལྷུན་གྲུབ་ཕོ་བྲང་ནས༔ ལས་ཀྱི་བདུད་རྩི་འཁྱིལ་པ་ལ༔ བཅོམ་ལྡན་ཆོས་རྗེས་སོགས་སྔར་དང་འདྲ་བས་ཕྲིན་ལས་བཅོལ། ཨོཾ་བཛྲ་ཨ་མྲྀཏ་ཀུཎྜ་ལཱི་ས་མ་ཡ་སཏྭཾ༔ ཞེས་པས་བརྟན་བཞུགས་བྱ། སྒོ་ཐེམ་ཕྱི་ནང་དུ་བྲུབ་ཁུང་ཞིག་གི་ནང་དུ་ཟན་ལིང་ལ་སེང་ལྡེང་ངམ་སྐྱེར་པའི་ཕུར་བུའི་དབལ་ལ་མི་གཡོ་བའི་སྔགས་དང་། མགུལ་དུ་རྒྱ་ཤོག་ལ་སྒོ་འདི་ཡན་ཆད་སུ་ཡང་མ་འདའ་ཞིག་ཅེས་བྲིས་ཏེ་བཏགས་པ་བཏབ། སྒོ་འདི་ཡན་ཆད་སུ་ཡང་མ་འདའ་ཞིག །ཅེས་བརྗོད། གསུམ་པ་གསང་མཚམས་ཁྲོ་བཅུའི་ཕུར་གདབ་ནི། དཀྱིལ་འཁོར་གྱི་གཞིར་ཁྲོ་བཅུའི་ཕུར་བུ་སྟེགས་བཅས་འདུ་བྱས་ལ། ཨོཾ་བཛྲ་མ་ཧཱ་ཤྲཱི་ཧེ་རུ་ཀོ྅་ཧཾ༔ ཞེས་པས་རང་ཉིད་དཔལ་ཆེན་པོའི་ང་རྒྱལ་བཟུང་། བདག་གི་ཐུགས་ཀ་ནས་ཧཱུྃ་འཕྲོས༔ ཨོཾ་ཊཱ་ཀི་རཱ་ཛ་མ་ཧཱ་ཀྲོ་དྷ་ཧཱུྃ་ཕཊ༔ ཅེས་བརྗོད་པས་ཁྲོ་བོ་ལྕགས་ཀྱུ་དང་ཐོ་བ་ཐོགས་པ་སྤྲོས༔ ཕྱོགས་སྐྱོང་བཅུ་བཀུག་ནས་ཐོ་བས་བསྣུན་ཏེ་གཟིར༔ ཨེ་བཅུར་བཀོད་པར་གྱུར༔ ཀཱི་ལ་ཡའིསྔགས་དབྱངས་བཅས་ཕུར་པ་རྣམས་བྱུག་བདུག་བྲབ་གསུམ་བྱ། ཧཱུྃ་ཡིག་བཅུ་ལས་ཁྲོ་བོ་བཅུ་སྨད་ཕུར་པའི་རྣམ་པ་ཅན་དུ་གྱུར༔ གནས་གསུམ་དུ། ཨོཾ་ཨཱཿཧཱུྃ་གིས་བྱིན་གྱིས་བརླབ། ཨོཾ་བཛྲ་ཀཱ་ཡ་ཝཱ་ཀ་ཙིཏྟ་ཨ་བྷི་ཥིཉྩ་ཧཱུྃ༔ ཞེས་དབང་བསྐུར། ཨོཾ་བཛྲ་ཀྲོ་དྷ་ཧཱུྃ་ཀ་ར་ཧཱུྃ་གརྫ་གརྫ་ཧཱུྃ་ཕཊ༔ ཨོཾ་བཛྲ་ཀྲོ་དྷ་བི་ཛ་ཡ་ཧཱུྃ་ཧ་ན་ཧ་ན་ཧཱུྃ་ཕཊ༔ ཨོཾ་བཛྲ་ཀྲོ་དྷ་ནཱི་ལ་དཎྜ་ཧཱུྃ་ད་ཧ་ད་ཧ་ཧཱུྃ་ཕཊ༔ ཨོཾ་བཛྲ་ཀྲོ་དྷ་ཡ་མཱནྟ་ཀ་ཧཱུྃ་པ་ཙ་པ་ཙ་ཧཱུྃ་ཕཊ༔ ཨོཾ་བཛྲ་ཀྲོ་དྷ་ཨཱརྻ་ཨ་ཙ་ལ་ཧཱུྃ་བྷནྡྷ་བྷནྡྷ་ཧཱུྃ་ཕཊ༔ ཨོཾ་བཛྲ་ཀྲོ་དྷ་ཧྱ་གྲཱི་བ་ཧཱུྃ་ཧུ་ལུ་ཧུ་ལུ་ཧཱུྃ་ཕཊ༔ ཨོཾ་བཛྲ་ཀྲོ་དྷ་ཨ་པ་རཱ་ཛི་ཏ་ཧཱུྃ་ཏིཥྛ་ཏིཥྛ་ཧཱུྃ་ཕཊ༔ ཨོཾ་བཛྲ་ཀྲོ་དྷ་ཨ་མྲྀཏ་ཀུཎྜ་ལཱི་ཧཱུྃ་ཚིནྡྷ་ཚིནྡྷ་ཧཱུྃ་ཕཊ༔ ཨོཾ་བཛྲ་ཀྲོ་དྷ་ཏྲཻ་ལོ་ཀྱ་བི་ཛ་ཡ་ཧཱུྃ་བྷིནྡྷ་བྷིནྡྷ་ཧཱུྃ་ཕཊ༔ ཨོཾ་བཛྲ་ཀྲོ་དྷ་མ་ཧཱ་བ་ལ་ཧཱུྃ་སྥོ་ཊ་སྥོ་ཊ་ཧཱུྃ་ཕཊ༔ ཅེས་རང་སྔགས་ཀྱིས་གཟི་བྱིན་བསྐྱེད་པ་རྣམས་གྲུབ་ནས། ཕྱོགས་བཅུའི་བགེགས་ལ་ཕུར་བུའི་ཚུལ་དུ་བཏབ་པར་བསམས་ཞིང་། སློབ་དཔོན་གྱིས་ཐོ་བ་དང་ཕུར་པ་རེ་རེ་བཞིན་ཐོགས་ལ། ཧཱུྃ༔ སྟེང་འོག་ཕྱོགས་མཚམས་འཇིག་རྟེན་ཀུན༔ ཞེ་སྡང་རྡོ་རྗེ་བླ་ན་མེད༔ སྐུ་གསུང་ཐུགས་སྤྲུལ་སྟོབས་དང་ལྡན༔ ཏ་ཀྲྀཏ་ཁྲག་འཐུང་ཁྲོ་རྒྱལ་བཅུ༔ འཇིགས་ཚུལ་རྔམ་པའི་སྟངས་སྟབས་ཀྱིས༔ གདུག་པའི་ཚོགས་རྣམས་བརླག་པར་མཛོད༔ དུར་ཁྲོད་གསང་བའི་གནས་མཆོག་འདིར༔ རང་བྱུང་ཁྲོ་རྒྱལ་ཆེན་པོ་བཅུ༔ ལོག་འདྲེན་བདུད་བགེགས་མཚམས་གཅོད་ཕྱིར༔ ཁྲོ་བཅུའི་ཕུར་པ་གདབ་པར་བྱ༔ ཞེས་བསྐུལ་ལ། ཨོཾ་བཛྲ་ཀཱི་ལི་ཀཱི་ལ་ཡ་མ་ཧཱ་ཀྲོ་དྷ་ཧཱུྃ་ཀཱ་ར་ཧཱུྃ༔ གནོད་བྱེད་འབྱུང་པོ་གརྫ་གརྫ་ཧཱུྃ་ཕཊ༔ ཅེས་སྟེང་གི་ཕུར་བུ་ཤར་གྱི་ཤར་དུ་གདབ། ཨོཾ་བཛྲ་ཀཱི་ལི་ཀཱི་ལ་ཡ་མ་ཧཱ་ཀྲོ་དྷ་བི་ཛ་ཡ་ཧཱུྃ༔ གནོད་བྱེད་འབྱུང་པོ་ཧ་ན་ཧ་ན་ཧཱུྃ་ཕཊ༔ ཨོཾ་བཛྲ་ཀཱི་ལི་ཀཱི་ལ་ཡ་མ་ཧཱ་ཀྲོ་དྷ་ཡ་མཱནྟ་ཀ་ཧཱུྃ༔ གནོད་བྱེད་འབྱུང་པོ་པ་ཙ་པ་ཙ་ཧཱུྃ་ཕཊ༔ ཨོཾ་བཛྲ་ཀཱི་ལི་ཀཱི་ལ་ཡ་མ་ཧཱ་ཀྲོ་དྷ་ཧྱ་གྲཱི་ཝ་ཧཱུྃ༔ གནོད་བྱེད་འབྱུང་པོ་ཧུ་ལུ་ཧུ་ལུ་ཧཱུྃ་ཕཊ༔ ཨོཾ་བཛྲ་ཀཱི་ལི་ཀཱི་ལ་ཡ་མ་ཧཱ་ཀྲོ་དྷ་ཨ་མྲྀཏ་ཀུཎྜ་ལཱི་ཧཱུྃ་ཕཊ༔ གནོད་བྱེད་འབྱུང་པོ་ཚིནྡྷ་ཚིནྡྷ་ཧཱུྃ་ཕཊ༔ ཅེས་ཕྱོགས་བཞི་ཤར་ནས་གཡས་སྐོར་དང་། ཨོཾ་བཛྲ་ཀཱི་ལི་ཀཱི་ལ་ཡ་མ་ཧཱ་ཀྲོ་དྷ་ཏྲཻ་ལོ་ཀྱ་བི་ཛ་ཡ་ཧཱུྃ༔ གནོད་བྱེད་འབྱུང་པོ་བྷིནྡྷ་བྷིནྡྷ་ཧཱུྃ་ཕཊ༔ ཨོཾ་བཛྲ་ཀཱི་ལི་ཀཱི་ལ་ཡ་མ་ཧཱ་ཀྲོ་དྷ་ཨ་པ་ར་ཛི་ཏ་ཧཱུྃ༔ གནོད་བྱེད་འབྱུང་པོ་ཏིཥྛ་ཏིཥྛ་ཧཱུྃ་ཕཊ༔ ཨོཾ་བཛྲ་ཀཱི་ལི་ཀཱི་ལ་ཡ་མ་ཧཱ་ཀྲོ་དྷ་ཨཱརྻ་ཨ་ཙ་ལ་ཧཱུྃ༔ གནོད་བྱེད་འབྱུང་པོ་བྷནྡྷ་བྷནྡྷ་ཧཱུྃ་ཕཊ༔ ཨོཾ་བཛྲ་ཀཱི་ལི་ཀཱ་ལི་ཡ་མ་ཧཱ་ཀྲོ་དྷ་ནཱི་ལ་དཎྜ་ཧཱུྃ༔ གནོད་བྱེད་འབྱུང་པོ་ད་ཧ་ད་ཧ་ཧཱུྃ་ཕཊ༔ མཚམས་བཞི་བྱང་ཤར་ནས་གཡོན་བསྐོར། ཨོཾ་བཛྲ་ཀཱི་ལི་ཀཱི་ལ་ཡ་མ་ཧཱ་ཀྲོ་དྷ་མ་ཧཱ་བཱ་ལ་ཧཱུྃ༔ གནོད་བྱེད་འབྱུང་པོ་སྥོ་ཊ་སྥོ་ཊ་ཧཱུྃ་ཕཊ༔ ཅེས་འོག་གི་ཕུར་བུ་ནུབ་ཀྱི་ནུབ་ཏུ་གདབ་བོ། །བཞི་པ་དེ་ཁོ་ན་ཉིད་ཀྱི་མཚམས་དྲག་པོ་ཆེན་པོ་བསྒྲལ་ཞིང་མནན་པ་ནི། དཀྱིལ་འཁོར་བྱ་བའི་སྟེགས་བུར་མ་ཏྲཾ་གི་གཟུགས་དགོད། ཨོཾ་བཛྲ་མ་ཧཱ་ཤྲཱི་ཧེ་རུ་ཀོ྅་ཧཾ༔ བདག་ཉིད་དཔལ་ཆེན་ཧེ་རུ་ཀའི་སྐུར་གྱུར། ཅེས་བརྗོད་ཅིང་། སློབ་དཔོན་གྱིས་ལྕགས་ཀྱུའི་ཕྱག་རྒྱ་བཅིངས་ཏེ། མ་ཏྲཾ་ཀ་རུ་དྲ་ཛ༔ ལན་བདུན་བརྗོད། ན་མོ། རིག་འཛིན་རྩ་བརྒྱུད་སོགས་བདེན་སྟོབས་བརྗོད་པ་སྔོན་དུ་འགྲོ་བས། བདེན་པ་ཆེན་པོའི་བྱིན་གྱི་རླབས་ཀྱིས་རྣམ་པ་མ་ཏྲཾ་རུ་དྲ། ངོ་བོ་དངོས་གྲུབ་ལ་བར་དུ་གཅོད་པའི་བདུད་དང་ལོག་འདྲེན་ཐམས་ཅད་མ་ཏྲཾ་རུ་དྲ་ཨ་ཀརྵ་ཡ་ཛ༔ ཏྲི་ཡཾ་ཛ༔ ཛཿཧཱུྃ་བཾ་ཧོ༔ ཞེས་བཀུག་སྟེ་གཟུགས་ལ་བསྟིམས་ནས། ཧཱུྃ༔ མ་ཏྲཾ་བྱ་བའི་སྡིག་ཅན་ཁྱོད༔ སྔོན་ཡང་སྒྲུབ་པ་ཀུན་ལ་བསྒྲིབས༔ སྔོན་ཚེ་དཔལ་ཆེན་ཧེ་རུ་ཀས༔ བསྒྲལ་ནས་དུར་ཁྲོད་ཆེན་པོར་བྱས༔ ཁུངས་དང་རྫས་བཅས་གང་ལས་བྱུང༔ ཁུངས་དང་རྫས་བཅས་བདག་ལས་བྱུང༔ བདག་མེད་སྟོང་པའི་ཐོ་བས་གཞོམ༔ ཨོཾ་མ་ཧཱ་ཤཱུནྱ་ཏཱ་ཛྙཱ་ན་བཛྲ་སྭ་བྷཱ་ཝ་ཨཱཏྨ་ཀོ྅་ཧཾ༔ མ་ཏྲཾ་རུ་དྲ་ཛ༔ ཨཱ་ཀརྵ་རུ་དྲ་ཛཿ ཁ་ཏྲང་རུ་དྲ་ཛ༔ ཞེས་པས་ཆོས་དང་གང་ཟག་གིས་བདག་ཆད་པར་ལྟ་བ་རྣམས་གཞོམ་པའི་དོན་དུ། མ་ཏྲཾ་གི་གཟུགས་དེ་ཉིད་སློབ་དཔོན་གྱི་ཞབས་གཡས་པའི་དོར་སྟབས་ཀྱིས་མནན་ལ། ཧཱུྃ༔ མ་ཏྲཾ་བྱ་བའི་སྡིག་ཅན་ཁྱོད༔ རོལ་པའི་སྟབས་ཀྱིས་མནན་པ་ནི༔ འཇིགས་བྱེད་ཆེན་པོ་ཧེ་རུ་ཀས༔ མགོ་ནི་ལྷོ་ནུབ་མཚམས་སུ་བསྟན༔ རྐང་པ་བྱང་ཤར་མཚམས་སུ་བསྟན༔ ཁྲོ་རྒྱལ་ཞབས་ནི་གཡས་གཡོན་གྱིས༔ གྱད་ཀྱི་དོར་སྟབས་ཚུལ་དུ་མནན༔ ཨོཾ་མ་ཧཱ་ཤྲཱི་ཧེ་རུ་ཀ་དྲྀ་ཤྱ་ཧོ༔ ས་མ་ཡ་སཏྭཾ༔ མ་ཧཱ་དེ་བ་རུ་དྲ་ཛ༔ ཛཿཧཱུྃ༔ ཞེས་ལན་བདུན་བཟླ་ཞིང་། ཐམས་ཅད་ཀྱིས་ལག་གཡས་ཀྱི་སོར་མོ་གསུམ་སྒྲེང་བ་ཁ་ཊྭཱཾ་ཀའི་རྒྱས་སྙིང་གར་བསྣུན་ཚུལ་བྱས་ལ། གཟུགས་ཕུང་ཧྲུལ་གྱིས་ཞིག །མ་རིག་སྒོ་ལྔའི་སྦུབས་དྲལ། རྣམ་ཤེས་ཏྲི་ནག་པོར་གནས་པ་ཐུགས་ཀའི་འོད་ཀྱིས་སྦྱངས་པས་ཧཱུྃ་ཡིག་དཀར་པོར་གྱུར་པ་བདག་གི་ཐུགས་ཀར་ཐིམ་ནས་གཉིས་སུ་མེད་པར་གྱུར་པར་བསམ་ཞིང་། སྟེགས་བུའི་མཐར་སྔར་དམ་སྲི་མནན་པའི་སྐབས་ཇི་ལྟ་བ་བཞིན་དུ་གཞུང་གྲལ་སོགས་རགས་བསྡུས་ཀྱིས་ལས་བཞིའི་བྲོ་བརྡུང་། གཞན་རྣམས་གྲལ་དུ་འཁོད། ལས་ཀྱི་རྡོ་རྗེས་མ་ཏྲཾ་གི་ལྷུ་ཚིགས་སོ་སོར་ཕྲལ་ནས་སྟེགས་བུའི་ལྷོ་ནུབ་ཏུ་མགོ ནུབ་ཏུ་སྙིང་། ནུབ་བྱང་དུ་ལག་གཡོན། བྱང་དུ་རྐང་གཡོན། བྱང་ཤར་དུ་གསང་གནས། ཤར་དུ་རྐང་གཡས། ཤར་ལྷོར་ལག་གཡས། ལྷོར་གློ་བ་སྟེ་ཕྱོགས་མཚམས་རྣམས་སོ་སོར་བཀོད། སློབ་དཔོན་ཤར་དུ་གནས་པས། བྷྲཱུྃ་ཛྙཱ་ན་མཎྜ་ལ་བྷྲཱུྃ། ཐུགས་ཀ་ནས་བྷྲཱུྃ་འཕྲོས་ཁོག་པ་ལ་ཐིམ་པས་ཁོག་པ་དུར་ཁྲོད་རོལ་པའི་གཞལ་ཡས་ཁང་དུར་ཁྲོད་བརྒྱད་ར་བ་མེ་དང་བཅས་པས་བསྐོར་བར་གྱུར། ཐམས་ཅད་ཀྱི་ལག་གཡས་ཕྱི་དང་གཡོན་ནང་དུ་བྱས་པའི་ཁུ་ཚུར་དཔུང་མགོར་བསྣོལ་ཞིང་། ཧཱུྃ་པྲ་ཝེ་ཤ་ཕཊ༔ ཅེས་ལན་བརྒྱད་བཟླས་ནས་རྒྱ་བཀྲོལ་ཏེ། དཀྱིལ་འཁོར་གྱི་སྒོ་ཤག་གིས་ཕྱེ་བར་གྱུར་པར་བསམས་ལ། དེ་ནས་སློབ་དཔོན་རྡོ་རྗེའི་འགྲོས་གར་གྱིས། ཧཱུྃ་ཧཱུྃ་ཧཱུྃ། ཧ་ཧ་ཧ། ཕཊ་ཕཊ་ཕཊ། ཅེས་བརྗོད་ནས་དཀྱིལ་འཁོར་ལ་གཡས་སུ་ལན་གསུམ་བསྐོར་ནས། དཀྱིལ་འཁོར་གྱི་ནང་དུ་ཚུད་པར་གྱུར། ཅེས་བརྗོད་ལ་སྟེགས་བུའི་དབུས་ཀྱི་ཁྲིའུའི་ཁར་སློབ་དཔོན་ཞལ་ཤར་དུ་ཕྱོགས་པར་བཞུགས། ལས་བྱང་ལྟར། ཧཱུྃ༔ རྒྱལ་ཆེན་སྡེ་བཞིས་ཕྱི་ཡི་མཚམས་སྲུངས་ལ༔ སོགས་བརྗོད་པས་མཚམས་གཅོད་ཀྱི་རིམ་པ་རྣམས་གྲུབ་བོ། །ལྔ་པ་སྟ་གོན་གྱི་ལས་རིམ་ལ་ལྷ། བུམ་པ། སློབ་མ་སྟ་གོན་གསུམ་དུ་གྲགས་ཤིང་། དེ་དག་གཙོ་བོར་དབང་བསྐུར་བ་ལ་གལ་ཆེ་བ་ཡིན་ཡང་། འདིར་ཤིན་ཏུ་བསྡུས་པའི་དབང་གིས་སྙིང་པོ་དོན་གྱི་དབང་བསྐུར་ལ་དེ་དག་གསལ་བར་མ་གསུངས་པས་ཕྱི་མ་ནི་སྐབས་འདིར་མི་དགོས། རྒྱས་པར་སྤྲོ་བའི་སྐབས་གཞན་ནས་འབྱུང་བ་ལྟར་བླང་། ལྷ་སྟ་གོན་ནི་དཀྱིལ་འཁོར་འབྲི་བར་གནང་བ་ཞུ་བའི་ཆེད་ཡིན་པར་བཤད་པ་མ་ཟད་ལྷག་གནས་གཉིས་རྩ་བའི་ས་བཅད་ལས་འབྱུང་བ་ལྟར་བགྱི་བའི་ཐོག་མར། ཆག་ཆག་གདབ་པ་ནི། དཀྱིལ་འཁོར་གྱི་སྟེགས་བུ་བདུད་རྩི་ལྔ་ཆང་དང་སྦྱར་བས་བྱུགས་ལ། ཧཱུྃ༔ ཚེ་མཆོག་འཛིན་པའི་དངོས་གྲུབ་དྲི༔ བྱང་ཆུབ་སེམས་ནི་དཀར་བས་ན༔ མཱཾ་ས་ཡོན་ཏན་ཀུན་དང་ལྡན༔ རཀྟ་ཆགས་པའི་གནས་ཆེན་པོ༔ བདུད་རྩི་གུར་གུམ་དྲི་ཡི་ཆུ༔ གདོད་ནས་དག་པའི་རྩ་བ་ལྔ༔ ཉོན་མོངས་དུག་ལྔ་འཁོར་བའི་རྒྱུ༔ ཡེ་ཤེས་རྣམ་ལྔར་བྱིན་བརླབས་ནས༔ དཀྱིལ་འཁོར་ཉེར་གཅིག་ལྷུན་གྱིས་གྲུབ༔ ཨོཾ་མ་ཧཱ་ཤྲཱི་ཧེ་རུ་ཀ་པཉྩ་ཨ་མྲྀཏ་ཛྙཱ་ན་མཎྜ་ལ་ཧཱུྃ༔ ཞེས་བརྗོད། དེ་ནས་རྡུལ་ཚོན་དཀྱིལ་འཁོར་བཞེངས་པའི་སྐབས། ནམ་མཁར་ཡེ་ཐིག་དང་ས་གཞིར་ལས་ཐིག་བཏབ་ནས་ལྷ་གནས་ངེས་པར་བྱ་དགོས་ཀྱང་དཀྱུས་སུ་རས་བྲིས་ཙམ་ལ་བརྟེན་པའི་དབང་དུ་བྱས་ཏེ། སྟེགས་བུར་མེ་ཏོག་གི་ཚོམ་བུ་དབུས་སུ་གཅིག །ཕྱོགས་བཞིར་བཞི་རེ། མཚམས་བཞིར་རེ་རེ་སྟེ་གཙོ་འཁོར་ཉེར་གཅིག་བཀོད། ཕྱི་མཆོད་སྨན་རཀ་གཏོར་གསུམ་བཤམ། ལས་བྱང་ལྟར་མཆོད་པ་བྱིན་བརླབ། ཧཱུྃ༔ བདག་ཉིད་གསལ་བ་དཔལ་ཆེན་སོགས་བརྗོད། ལྷ་བསྐྱེད་པ་ནི། ཧཱུྃ༔ ཆོས་རྣམས་དམིགས་མེད་སྟོང་ཉིད་འོད་གསལ་ངང༔ ཨེ་ལས་ཆོས་དབྱིངས་འབྱམས་ཀླས་སོགས་ནས། རུ་དྲ་ཏི་ར་བཾ༔ ཞེས་རྟེན་དཀྱིལ་འཁོར་གདན་བཅས་བསྐྱེད། ཧཱུྃ༔ དབུས་ཕྱོགས་དཀྱིལ་འཁོར་ཆེན་པོའི་ལྟེ་བ་རུ༔ རང་བྱུང་ཧཱུྃ་ཡིག་འབར་བ་ཆེན་པོར་གསལ༔ འཕྲོ་འདུས་ཡོངས་གྱུར་སོགས་མངོན་རྟོགས་ཚང་བར་བརྗོད་ལ་བརྟེན་པ་ལྷ་རྣམས་གསལ་གདབ། སྤྱན་འདྲེན་བཞུགས་གསོལ་ཕྱག་མཆོད་བསྟོད་པའི་བར་དུ་བཏང་། རྡོར་དྲིལ་དང་བཅས་པའི་སྤོས་ཐོགས་ལ་སྙན་གསན་དབབ་པ་ནི། ཧོ༔ དུས་གསུམ་བླ་མ་ཡི་དམ་ལྷ༔ ཞི་ཁྲོ་རྒྱལ་བ་རྒྱ་མཚོའི་ཚོགས༔ མཁའ་འགྲོ་དམ་ཅན་མ་ལུས་དགོངས༔ དཀྱིལ་འཁོར་བཟང་པོ་ལེགས་བྲིས་ནས༔ བདག་ཅག་བསྙེན་སྒྲུབ་ལས་གཞུང་བསྲང༔ སྟ་གོན་ལ་ནི་གནས་པར་མཛོད༔ ཅེས་ལན་གསུམ་བརྗོད། སློབ་དཔོན་གྱིས་སེ་གོལ་གསུམ་བྱས་པས། ལྷ་རྣམས་བར་སྣང་དུ་འོད་ཀྱི་དྲྭ་གུར་ལ་བཞུགས་པར་མོས། བུམ་པ་སྟ་གོན་ནི། རྒྱས་པར་དཀྱིལ་འཁོར་ཉེར་གཅིག་གི་གཙོ་བོའི་གྲངས་མཉམ་དགོས་ཤིང་། རིགས་བསྡུས་པའི་བུམ་པ་ལྔའམ། ཤིན་ཏུ་བསྡུ་ན་གཅིག་གིས་ཀྱང་འཐུས་པས། ཆས་སུ་བཅུག་ཅིང་བཅུད་དང་ལྡན་པའི་རྣམ་རྒྱལ་དང་ལས་ཀྱི་བུམ་པ་བཀོད་ཅིང་མཆོད་གཏོར་ཁ་གསོས་ལ་བྱིན་བརླབ། བུམ་པ་ལས་སྔགས་ཀྱིས་བསང་། སྭ་བྷཱ་ཝས་སྦྱང་། སྟོང་པའི་ངང་ལས་པདྨ་དང་ཟླ་བའི་གདན་གྱི་སྟེང་དུ་བྷྲཱུྃ་ཡོངས་སུ་གྱུར་པ་ལས་ཕྱི་རྡོ་རྗེ་རིན་པོ་ཆེའི་བུམ་པ་མཚན་ཉིད་ཡོངས་སུ་རྫོགས་པ་ལ། ནང་གི་དབུས་སུ་སྤྱི་དཔལ་ཆེན་པོ་རྩ་བའི་དཀྱིལ་འཁོར། ཕྱོགས་མཚམས་རྣམས་སུ་ཡན་ལག་གི་དཀྱིལ་འཁོར་ཉི་ཤུ་རྩ་གཅིག་གི་གཞལ་ཡས་ཁང་གདན་དང་བཅས་པའི་དབུས་སུ། འབར་བའི་ཡེ་ཤེས་གཙོ་མཆོག་དཔལ་ཆེན་ཉེར་གཅིག་ལ་རིག་མདངས་འཁོར་གྱི་ཚོགས་ཉི་མ་དང་འོད་ཟེར་བཞིན་དུ་རང་བྱུང་ལྷུན་གྲུབ་ཆེན་པོར་གསལ་བ་ལ། ཡེ་ཤེས་ལྔའི་དབང་བསྐུར། རྡོ་རྗེ་གསུམ་གྱི་རྒྱས་གདབ་པར་གྱུར། ཨོཾ་ཧཱུྃ་ཏྲཱཾ་ཧྲཱིཿཨཱཿབཛྲ་ཀཱ་ཡ་ཝཱ་ཀ་ཙིཏྟ་ཛྙཱ་ན་ས་མ་ཡ་ཧཱུྃ། ཧཱུྃ༔ དམིགས་མེད་མཁའ་ལྟར་དག་ཅིང་ཁྱབ་པའི་སྐུ༔ སྤྱན་འདྲེན་གཤེགས་སུ་གསོལ་བར་མི་དམིགས་ཀྱང༔ ཐུགས་རྗེའི་ངང་ཉིད་ཆོས་སྐུར་དག་པ་ལས༔ ཡེ་ཤེས་སྒྱུ་མར་རོལ་ཞིང་གཤེགས་སུ་གསོལ༔ ཨོཾ་མ་ཧཱ་ཤྲཱི་ཧེ་རུ་ཀ་སརྦ་མཎྜ་ལ་ཛཿཧཱུྃ་བཾ་ཧོ༔ ཨེ་ཧྱེ་བྷ་ག་ཝཱན་མ་ཧཱ་ཀཱ་རུ་ཎི་ཀ་དྲྀ་ཤྱ་ཧོ༔ ས་མ་ཡ་ཧོ༔ ས་མ་ཡ་སཏྭཾ༔ བཛྲ་ཛྙཱ་ན་ས་མ་ཡ་ཏིཥྛ་ལྷན༔ ཨ་ཏི་པཱུ་ཧོ༔ པྲ་ཏཱིཙྪ་ཧོ༔ ཧཱུྃ༔ བླ་མེད་མཆོག་གི་མཆོད་པ་དམ་པ་ནི༔ ཡེ་ཤེས་ལྔ་ཡི་འོད་ཟེར་རྣམ་པར་འཕྲོ༔ འདོད་པའི་ཡོན་ཏན་ལྔ་ཡིས་རབ་བརྒྱན་ཏེ༔ དམ་ཚིག་བཞིན་ལས་ཅི་བདེར་བཞེས་སུ་གསོལ༔ ཨོཾ་ཤྲཱི་བཛྲ་རཱ་ག་ནིརྟི་ཧོ༔ ཨོཾ་བཛྲ་རཱ་ག་པུཥྤེ་ནས། ཤབྡ་སརྦ་པཱུ་ཛ་ཧཱུྃ༔ ཨོཾ་ཤྲཱི་བཛྲ་རཱ་ག་མ་ཧཱ་ཛྙཱ་ན་ཧོ༔ ཨོཾ་ཤྲཱི་བཛྲ་རཱ་ག་ས་མནྟ་པཱུ་ཛ་ཧོ༔ མ་ཧཱ་པཉྩ་ཨ་མྲྀཏ་རཀྟ་བ་ལིཾ་ཏ་ཁཱ་ཧི༔ ཏ་ན་ག་ཎ་མ་ཧཱ་སུ་ཁ་ཛྙཱ་ན་དྷཱ་ཏུ་ཨ་ཨ༔ ཧཱུྃ༔ དབྱིངས་ཉིད་ཞི་བའི་ངང་ལས་མ་གཡོས་ཀྱང༔ འབར་བའི་ཡེ་ཤེས་ཁྲོ་རྒྱལ་ཉི་ཤུ་གཅིག༔ ཉི་དང་ཟེར་བཞིན་བསམ་ཡས་དཀྱིལ་འཁོར་སྤྲོ༔ དཔལ་ཆེན་བཀའ་འདུས་ལྷ་ལ་ཕྱག་འཚལ་བསྟོད༔ གཟུངས་ཐག་བླངས་ལ། རང་སྲོག་སྔགས་ཀྱི་འོད་ཟེར་གཟུངས་ཐག་ལ། །འཁྲིལ་ཏེ་བུམ་པའི་ལྷ་ཚོགས་ཐུགས་ཀར་ཞུགས། །དེ་དག་སྐུ་ལས་བྱང་སེམས་བདུད་རྩིའི་རྒྱུན། །བབས་པས་བུམ་ཆུར་གཉིས་མེད་རོ་གཅིག་གྱུར། །ཅེས་ཏིང་ངེ་འཛིན་གསལ་གདབ་ལ། ཞི་བ་རིགས་འདུས་དང་། ཁྲོ་བོ་སྤྱི་དྲིལ་གྱི་སྔགས་གཉིས་བཟླ། ལས་བུམ་དུ་རྡོར་སེམས་སམ་ཁྲོ་བོ་ཡཀྴ་རྒྱལ་བྱེད་ལྟ་བུ་བསྐྱེད་ལ་སྔགས་བཟླས་པས་བྱིན་བརླབས། ཨོཾ་ཨཱཿཧཱུྃ་གིས་དུང་ཆོས་ཀྱི་ཆུ་མཆོད་ཡོན་དུ་ཕུལ་བས། ལྷ་རྣམས་བདེ་བ་ཆེན་པོའི་ངོ་བོར་འོད་དུ་ཞུ་སྟེ་བུམ་པའི་ཆུ་དང་རོ་གཅིག་ཏུ་གྱུར་པར་མོས། དེ་ནས་རྟེན་གྱི་དཀྱིལ་འཁོར་བཅའ་བ་ནི། ལྷག་གནས་བྱས་པའི་གཞིར་མཚན་ཉིད་རྫོགས་པའི་རས་བྲིས་བཀྲམ། སྒྲུབ་རྟེན་མདོར་བསྡུས་པའི་དབང་དུ་བྱས་ཏེ། སྐུ་རྟེན་ཐོད་པ་མཚན་ལྡན་ལ་སྤྱི་དཔལ་ཆེན་པོ་ཞལ་ཕྱག་ཡོངས་སུ་རྫོགས་པའམ་རྩ་བའི་ཧེ་རུ་ཀ་ཡབ་ཡུམ་ཙམ་བྲིས་པ་དར་མཐིང་ནག་གི་ན་བཟའ་གསོལ་བ། གསུང་རྟེན་རྒྱུད་དང་སྒྲུབ་ཐབས་ཀྱི་གླེགས་བམ་མམ་སྔགས་བྱང་གསེར་གྱིས་བྲིས་པ། ཐུགས་རྟེན་ལྕགས་སམ་སེང་ལྡེང་གི་ཕུར་བུ་ཁྲོ་ཞལ་ཅན། ཡོན་ཏན་རྟེན་མར་མེ་དང་དཔལ་གཏོར་བུམ་པ་སོགས་དབང་གི་རྫས། ཕྲིན་ལས་རྟེན་ཚེ་འབྲང་། དངོས་གྲུབ་ཀྱི་རྫས་ཛ་གད་ཚེ་རིལ་ཚེ་གལ་ལ་སོགས་པ། གཞན་ཡང་ཕྱི་ནང་གི་མཆོད་པ་དང་སྐོང་གཏོར་ཆོས་སྐྱོང་གཏོར་སྤུངས་དཀྱིལ་འཁོར་རྒྱན་བཀོད་ཀྱི་བྱེ་བྲག་ཐམས་ཆད་ཚོགས་པར་བྱའོ། །དྲུག་པ་རྒྱན་དགོད་པ་ནི། བདག་བསྐྱེད་བཟླས་པ་དང་བཅས་པ་རྒྱས་བསྡུས་གང་ཡང་རུང་བ་སྔོན་དུ་སོང་ནས། སློབ་དཔོན་གྱིས་དྲིལ་སྤོས་ཐོགས་པས་སྣ་དྲངས། མཆེད་རྣམས་ཀྱིས་རྟེན་སྒྲུབ་མཆོད་པའི་རྫས་དང་ཡོ་བྱད་རྣམས་ཐོགས། ཞི་ཁྲོ་སྤྱི་དྲིལ་གྱི་ཛཔ྄་དབྱངས་དང་བསྐོར་བ་ལན་གསུམ་བྱས་ལ་དཀྱིལ་འཁོར་མདུན་དུ་འཁོད་དེ། ཧཱུྃ༔ འཕྲུལ་བཞད་ཡིད་བཞིན་འདོད་དགུའི་རྒྱན་གྱིས་བརྒྱན༔ རྐང་མེད་མཁར་འགྲོ་ཏོག་ཏོག་རྐན་སྒྲ་བཅས༔ འདི་ནི་སྔོན་གྱི་སྐྱེས་མཆོག་སྒྲུབ་པའི་རྫས༔ སུ་ཞིག་དངོས་གྲུབ་འདོད་པ་ང་ལས་ལོངས༔ གང་ཞིག་བཀའ་དང་དམ་ལ་མི་གནས་པ༔ ང་ཡི་གཟུགས་མཐོང་ཙམ་གྱིས་འཚིག་པ་དང༔ སྒྲ་དག་ཐོས་པ་ཙམ་གྱིས་བརླག་པར་འགྱུར༔ དཀར་པོ་ཟང་ཡག་ཤིན་ཏུ་འཚེར་བ་ནི༔ སྔ་རབས་འདས་པའི་སངས་རྒྱས་བཅོམ་ལྡན་འདས༔ ཆོས་སྐུ་རབ་ལྡན་འགྲོ་དོན་དེ་བཞིན་གཤེགས༔ བཀྲ་ཤིས་ལྕང་ལོ་ནམ་མཁར་འཕྱར་བ་ནི༔ དུས་གསུམ་རྒྱལ་བ་རྣམས་ཀྱི་ཐུགས་དམ་སྐོང༔ ཕྱོགས་བཅུར་གཡོ་བས་འགྲོ་བའི་དོན་ཡང་བྱེད༔ མཐུར་དུ་གཏིབས་པས་ངན་སོང་གནས་ནས་འདྲེན༔ ཐབས་ཀྱི་རྒྱལ་པོ་དཔལ་ཆེན་དཔལ་གྱི་གུར༔ ཕོ་བྲང་རྟགས་ལྡན་སྣོད་བཅུད་རྒྱན་དུ་ཆེ༔ སྤྲུལ་པ་ལྕང་ལོ་མང་པོའི་ཁ་བད་ཅན༔ དབང་པོ་རྣམ་ལྔ་སྣོད་བཅུད་རྒྱན་དུ་དགྲམ༔ མི་འདའ་དཔལ་ཆེན་བཞུགས་པའི་རྟེན་དུ་འབུལ༔ ཞེས་ཞི་ཁྲོ་ཚོམ་བུ་ཉེར་གཅིག་སྔགས་རྣམས་བརྗོད་ལ་ཐོད་སྐུ་དཀྱིལ་འཁོར་དབུས་ཀྱི་སྟེགས་བུར་རིན་པོ་ཆེའི་སྣོད་འབྲུས་བཀང་བར་བཞུགས་སུ་གསོལ། དེ་ནས་སྐུ་ཙཀ་རྣམས་ཕྱོགས་མཚམས་གོ་རིམ་མཐུན་པའམ་ཐམས་ཅད་གཡས། གསུང་རྟེན་གཡོན། ཐུགས་རྟེན་རྒྱབ། མར་མེ་དབུས། བུམ་པ་ལྡིང་ཁྲིའི་སྟེང་ངམ་མདུན། དཔལ་གཏོར་དང་ཚེ་འབྲང་སོགས་ཅི་བདེ་བར་བཀོད་ལ། ཧཱུྃ༔ སྤྲོས་མེད་རྟོག་བྲལ་མཁའ་དབྱིངས་དག་པ་ནས༔ སྐྱེ་མེད་རྡོ་རྗེའི་སྐུ་གསུང་ཐུགས་མངའ་བ༔ འགྲོ་དོན་རང་བྱུང་བཅོམ་ལྡན་ཐུགས་རྗེའི་ལྷ༔ དཔལ་ཆེན་བཀའ་འདུས་ཡོངས་རྫོགས་གཙོ་འཁོར་བཅས༔ སྟོང་ཉིད་དབྱིངས་ནས་ཐུགས་དམ་རྒྱུད་བསྐུལ་གྱིས༔ སྤྲུལ་པ་དབྱིངས་ནས་རོལ་ཅིང་གཤེགས་སུ་གསོལ༔ ཅེས་བསྐུལ་ནས། ཧཱུྃ༔ དབུས་ནས་རང་བྱུང་གྲུབ་པའི་ལྷ༔ སྤྱི་དཔལ་ཆེན་པོ་རྩ་བའི་ལྷ༔ ཡབ་ཡུམ་འཁོར་དང་བཅས་པ་རྣམས༔ རང་བཞིན་དཀྱིལ་འཁོར་ཆེན་པོ་ནས༔ ཛཿཧཱུྃ་བཾ་ཧོཿས་སྤྱན་འདྲེན་ན༔ དུར་ཁྲོད་ཆེན་པོའི་དཀྱིལ་འཁོར་འདིར༔ ཕྱོགས་སྐྱོང་ཞིང་སྐྱོང་གདན་སྟེང་དུ༔ དགྱེས་ཤིང་བརྟན་པར་བཞུགས་སུ་གསོལ༔ ཞི་བ་དང་གཙོ་སྔགས་ཀྱི་མཐར། ས་མ་ཡ་ཏིཥྛ་ལྷན༔ ཞེས་དང་། ཧཱུྃ༔ ཕྱོགས་མཚམས་རང་བྱུང་གྲུབ་པའི་ལྷ༔ བཀའ་འདུས་སྤྲུལ་པའི་ཁྲོ་རྒྱལ་ཚོགས༔ ཡབ་ཡུམ་འཁོར་དང་བཅས་པ་རྣམས༔ རང་བཞིན་དཀྱིལ་འཁོར་ཆེན་པོ་ནས༔ ཛཿཧཱུྃ་བཾ་ཧོཿས་སྤྱན་འདྲེན་ན༔ དུར་ཁྲོད་ཆེན་པོའི་དཀྱིལ་འཁོར་འདིར༔ བདུད་བཞི་རུ་དྲའི་གདན་སྟེང་དུ༔ དགྱེས་ཤིང་བརྟན་པར་བཞུགས་སུ་གསོལ༔ སྔགས་ཉི་ཤུ་པོ་རེ་རེ་བཞིན། ས་མ་ཡ་ཏིཥྛ་ལྷན༔ བཏགས་པ་བརྗོད། དེ་ནས་དཀྱིལ་འཁོར་གྱི་མཐར་ཕུར་པ་བཅུ་བཀོད་ལ། ཧཱུྃ༔ ཚངས་ལ་དབང་མཛད་ཁྲོ་རྒྱལ་འབར་བའི་སྐུ༔ དྲེགས་པའི་བདུད་འཇོམས་གདུག་པ་ཀུན་འདུལ་བ༔ ཞི་བའི་ངང་ལས་འབར་བའི་སྐུར་བཞེངས་ཏེ༔ ཕྱོགས་མཚམས་སྲུང་བའི་བདག་པོར་བཞུགས་སུ་གསོལ༔ ཨོཾ་བཛྲ་ཀྲོ་དྷ་ཀཱི་ལ་ཡ་ཧཱུྃ༔ ཞེས་སྟེང་གི་ཕུར་བུ་ནས་རིམ་བཞིན་ཕྱོགས་བཞི་གཡས་སྐོར། མཚམས་བཞི་འོག་བཅས་གཡོན་སྐོར་གྱིས་དཀྱིལ་འཁོར་གྱི་རྡོར་རའི་སྟེང་དུ་ཕུར་གདན་བཅུ་ལ་བཀོད། དེ་ནས་སྲིད་པའི་དྲྭ་བ་གཅོད་པའི་ཕྱིར་རལ་གྲི་བཞི་ཐོགས་ལ། ཧཱུྃ༔ ལོག་རྟོག་འཁོར་བའི་རྩ་བ་རྒྱུན་གཅོད་ཕྱིར༔ ཐུགས་རྗེ་ཐབས་ཀྱིས་སྒྲོལ་བའི་ཕྱག་རྒྱ་ནི༔ འཇམ་དཔལ་རྣོན་པོའི་ཡེ་ཤེས་མཚོན་ཆ་མཆོག༔ སྡུག་བསྔལ་དྲྭ་བ་གཅོད་ཕྱིར་བཞུགས་སུ་གསོལ༔ ཨོཾ་བཛྲ་མཉྫུ་ཤྲཱི་ཏཱིཀྵྞ་ས་མ་ཡ་ལྷན༔ ཞེས་ཕྱོགས་བཞིར་བཀོད། དེ་ནས་ཡེ་ཤེས་བཞིས་མ་རིག་པ་རྩད་གཅོད་ཕྱིར་མདའ་དར་མེ་ལོང་དང་བཅས་ཐོགས་ལ། ཧཱུྃ༔ མེ་ལོང་བཞི་ལྡན་དོན་གྱི་སྨྱུག་མ་ལ༔ ཡེ་ཤེས་རྣམ་པ་ལྔ་ཡི་སྒྲོ་བསྒྲོན་ཏེ༔ ཐབས་མཆོག་བཅས་ལ་ཤེས་རབ་མདེའུ་བཙུགས༔ མཉམ་ཉིད་དབྱིངས་ཀྱི་ངང་དུ་བཞུགས་སུ་གསོལ༔ མ་ཧཱ་ཛྙཱ་ན་སྭ་བྷཱ་ཝ་ཧཱུྃ༔ ཞེས་དང། ཧཱུྃ༔ དཀྱིལ་འཁོར་གསལ་བཀྲའི་ངང་ཉིད་དུ༔ སྒྲིབ་མེད་དག་པ་ཡེ་ཤེས་ཚོགས༔ དོན་ལ་འགག་པ་མེད་པས་ན༔ ཏིང་འཛིན་གསལ་བའི་མདངས་དང་ལྡན༔ འོད་མཆོག་མཉམ་པར་བཞུགས་སུ་གསོལ༔ ཨོཾ་མ་ཧཱ་ཨཱ་དརྴ་ཛྙཱ་ན་སྭ་བྷཱ་ཝ་ཨཱཏྨ་ཀོ྅་ཧཾ༔ ཞེས་མཚམས་བཞིར་བཀོད། དེ་ནས་རིགས་ལྔ་ཡེ་ཤེས་ལྔ་མཚོན་པའི་ཚོན་སྐུད་ལྔ་ཐོགས་ལ། ཧཱུྃ༔ མཛེས་པའི་སྐུ་མཆོག་ཡོན་ཏན་རྟགས་དང་ལྡན༔ མཉེན་ལ་འཇམ་པས་ཤེས་རབ་ཐབས་སུ་སྣང༔ ཁ་དོག་གསལ་བས་རིགས་ཀྱི་ཁྱད་པར་རྫོགས༔ དཔལ་བརྗིད་ལྡན་པས་དཀྱིལ་འཁོར་ལྷ་ཚོགས་མཉེས༔ བཀྲ་ཤིས་དོན་ལ་རིམ་པར་བཞུགས་སུ་གསོལ༔ ཨོཾ་པྲ་ཛྙཱ་ཨུ་པཱ་ཡ་དྷརྨ་ཀཱ་ཡ་ཧཱུྃ༔ ཞེས་མདའ་དར་རལ་གྲི་ཕུར་བུ་རྣམས་དྲྭ་བར་སྦྲེལ། དེ་ནས་སྤང་བྱ་མི་མཐུན་པ་སེལ་བའི་ཕྱིར་འཕན་བཞི་དང་རྒྱལ་མཚན་བཞི་ཐོགས་ལ། ཧཱུྃ༔ དཀྱིལ་འཁོར་ཆེན་པོའི་གཞལ་ཡས་ཕོ་བྲང་ནི༔ མཉམ་ཉིད་དོན་གྱི་ཁྱད་པར་དབྱེར་མེད་ཀྱང༔ ཀུན་རྫོབ་རིགས་ལ་ཕྱི་ནང་བྱེ་བྲག་གསལ༔ མ་འདྲེས་ཁ་དོག་སོ་སོར་གསལ་བཀྲ་ཞིང༔ ཁྱད་པར་ཡོན་ཏན་མཛེས་པའི་རྒྱན་བྲེས་པས༔ ཕྱོགས་བཞི་མཚམས་དང་སྟེང་འོག་ཐམས་ཅད་དུ༔ ཕོ་བྲང་རྒྱན་དང་ལྡན་པར་བཞུགས་སུ་གསོལ༔ བྷྲཱུྃ་བི་ཤྭ་བི་ཤུདྡྷེ་རཏྣ་ཏྲཱཾ་ས་མ་ཡ་ལྷན༔ ཞེས་ཕྱོགས་བཞིར་འཕན་བཞི། མཚམས་བཞིར་རྒྱལ་མཚན་བཞི་བཀོད། ཡེ་ཤེས་ཉེར་གཅིག་གིས་ཉོན་མོངས་སེལ་བྱེད་མར་མེ་ཉེར་གཅིག་ཐོགས་ལ། ཧཱུྃ༔ སྐྱེ་མེད་ཆོས་དབྱིངས་དག་པ་ལྷ་ཡི་གནས༔ ལྕང་ལོ་ཅན་གྱི་ཕོ་བྲང་དམ་པ་ན༔ དུར་ཁྲོད་གཞལ་ཡས་མ་ཏྲཾ་ཁོག་པ་ལ༔ དཀྱིལ་འཁོར་ཉེར་གཅིག་ཡེ་ཤེས་འོད་སྣང་གསལ༔ ཨོཾ་མཱཾ་ས་དཱི་པཾ་ཀུ་རུ་སྭཱ་ཧཱ༔ གཞན་ཡང་ཡོལ་བ་བླ་བྲེ་ལྡ་ལྡི་གདུགས་ལ་སོགས་པ་རྒྱན་བཀོད་སྤྱི་ལྟར་དང་། ཕྱི་ནང་གི་མཆོད་རྫས་རྣམས་བདེ་འདུས་སོགས་ཀྱི་ཕྱག་བཞེས་ལྟར་བཀྲམ་ལ། བླ་མེད་མཆོག་གི་མཆོད་པ་དམ་པ་ནི། །ཡེ་ཤེས་ལྔ་ཡི་འོད་ཟེར་རྣམ་པར་འཕྲོ། །འདོད་པའི་ཡོན་ཏན་ལྔ་ཡིས་རབ་བརྒྱན་ཏེ། །དམ་ཚིག་བཞིན་ལས་ཅི་བདེར་བཞེས་སུ་གསོལ། །ན་མཿསརྦ་ཏ་ཐཱ་ག་ཏེ་བྷྱོ་བི་ཤྭ་མུ་ཁེ་བྷྱཿསརྦ་ཐཱ་ཁཾ་ཨུཏྒ་ཏེ་སྥ་ར་ཎ་ཨི་མཾ་ག་ག་ན་ཁཾ་སྭཱ་ཧཱ། ཞེས་ནམ་མཁའ་མཛོད་ཀྱི་སྔགས་རྒྱས་མཁའ་ཁྱབ་ཏུ་སྤེལ་ལོ། །བདུན་པ་སྟོན་འཁོར་བསྐོས་སུ་གདབ་པ་ནི། སྒྲུབ་པོ་སོ་སོའི་གོ་ས་དང་འཚམ་པའི་གདན་ལ་ཞྭ་གོས་ཀྱི་གཟི་བརྗིད་བསྐྱེད་དེ་འཁོད། རྡོ་རྗེ་ལས་པས་སྐྱེམས་དྲངས། རྒྱལ་ཐེབས་ཀྱིས་དབྱངས་བོར་ལེན་བྱས་ལ། ཧཱུྃ༔ སངས་རྒྱས་གདུང་འཚོབ་རྡོ་རྗེ་རྒྱལ་པོ་ཉིད༔ སྐུ་གསུང་ཐུགས་དང་ཡོན་ཏན་ཕྲིན་ལས་རྫོགས༔ དུག་ལྔ་རྩད་གཅོད་དངོས་གྲུབ་ཀུན་འབྱུང་གནས༔ སྟོན་པའི་སྒྲོན་མེར་མངའ་གསོལ་དགྱེས་པར་བཞུགས༔ རྒྱལ་ཚབ་ལ། ཧཱུྃ༔ བླ་མའི་གདུང་འཚོབ་སྐུ་གསུང་ཐུགས་ཀྱི་སྲས༔ དམ་ཆོས་ཆར་འབེབ་ཚེ་དང་དངོས་གྲུབ་སྤེལ༔ དབང་བསྐུར་ཕྲིན་ལས་རྣམ་བཞི་མཐར་ཕྱིན་པ༔ རྒྱལ་ཚབ་སྟོན་པར་མངའ་གསོལ་དགྱེས༴ ཡུམ་ལ། གཉིས་མེད་བདེ་སྐྱེད་མཚན་ཉིད་རབ་ཏུ་བཟང༔ ཀུན་བཟང་ཡུམ་དུ་མངའ༴ རྡོ་རྗེ་ལས་པར། ཕྲིན་ལས་གཞུང་སྲོང་བསྙེན་སྒྲུབ་མཐར་ཕྱིན་མཛད༔ རྡོ་རྗེ་ཀརྨར་མངའ༴ གིང་ལ། བར་གཅོད་བགེགས་བསྒྲལ་གཟུགས་ཕུང་ལྷ་ལ་སྟོབ༔ རྡོ་རྗེ་གིང་མཆོག་མངའ༴ མཚམས་པར། ཕྱི་ནང་མཚམས་གཅོད་བར་ཆད་ཐམས་ཅད་སྲུང༔ རྡོ་རྗེ་མཚམས་པར་མངའ༴ སྤྱན་པར། དངོས་གྲུབ་བགེགས་གཉིས་དུས་དང་དྲོད་ཚད་མཁྱེན༔ རྡོ་རྗེ་སྤྱན་པར་མངའ༴ དུས་མཚམས་པར། ཕྲིན་ལས་སྐབས་སྦྱར་དུས་འཛིན་ནམ་ཚོད་མཁས༔ རྡོ་རྗེ་དུས་མཚམས་མངའ༴ ཕྱག་ཚང་ལ། ཕུད་གཙང་གཡོས་མཁས་ཕྱི་ནང་བྱ་བྱེད་མཁས༔ རྡོ་རྗེ་ཕྱག་ཚང་མངའ༴ བྱན་པོར། གཡོ་མཁན་ལྷག་ཆད་མེད་ཅིང་གཙང་སྦྲར་ལྡན༔ རྡོ་རྗེ་བྱན་པོར་མངའ༴ མཆེད་ལྕམ་གཞན་རྣམས་ལ། གསལ་དག་ཛཔ྄་མཁས་དང་ལྡན་བརྩོན་པར་བཞུགས༔ གསེར་ཕྲེང་མཆེད་རྣམས་མངའ༴ རྡུལ་འཕྱག་ལ། ཀུན་གྱི་བཀའ་སྒྲུབ་ཕྱི་ཡི་ཉུལ་ལེ་སྐྲོད༔ རྡུལ་འཕྱག་སྐྱེས་བུར་མངའ་གསོལ་དགྱེས་པར་བཞུགས༔ ཞེས་རྗེས་ཟློས་བསྐུལ་ཞིང་། སོ་སོའི་ཚིག་མཐར་ལས་རྡོར་གྱིས་བདུད་རྩི་རེ་བླུད་པས་མངའ་གསོལ་ལོ། །བརྒྱད་པ་མཆེད་གསར་རྙིང་བསྲེ་བསྣན་ནི། སྐབས་འདིར་དབང་མ་ཐོབ་པའི་མཆེད་གསར་བུ་རྣམས་དཀྱིལ་འཁོར་བྱང་ཤར་ལྟ་བུར་ལོགས་སུ་ཕྱེ། སློབ་དཔོན་གྱི་མདུན་དུ་རྡོར་དྲིལ་བདུད་རྩི་ཡུངས་ཐུན་སོགས་བཀོད་ནས། ནང་མཆོད། ཨོཾ་བཛྲ་ཨ་མྲྀཏས་བསང་། ཨོཾ་སྭ་བྷཱ་ཝ་སོགས་ཀྱིས་སྦྱང་། སྟོང་པའི་ངང་ལས་ཡཾ་རཾ་ཀེཾ་ལས་རླུང་མེ་ཐོད་སྒྱེད་ཀྱི་སྟེང་དུ་ཨ་ལས་ཐོད་པ་ཡངས་ཤིང་རྒྱ་ཆེ་བའི་ནང་དུ། སྨན་མཆོད་ཤ་ལྔ་བདུད་རྩི་ལྔར་ཞུ་བ་ལས་དམ་ཚིག་གི་བདུད་རྩི་དང་ཡེ་ཤེས་ཀྱི་བདུད་རྩི་གཅིག་ཏུ་འདྲེས་པའི་བདུད་རྩིའི་རྒྱ་མཚོར་གྱུར། ཅེས་དང་། ཨོཾ་ཨཱཿཧཱུྃ་མ་ཧཱ་སརྦ་པཉྩ་ཨ་མྲྀཏ་ཧཱུྃ་ཧྲཱིཿཋཱ༔ ཞེས་ལན་གསུམ་བརྗོད་པས་བྱིན་གྱིས་བརླབ། ཧཱུྃ༔ དཔལ་ཆེན་བཀའ་འདུས་དཀྱིལ་འཁོར་ལྷ་ཚོགས་ལ༔ ཟག་མེད་ཡེ་ཤེས་བདེ་ཆེན་རྒྱས་པའི་ཕྱིར༔ རྩ་བརྒྱད་སྟོང་སྦྱར་སྨན་གྱི་མཆོད་པ་འབུལ༔ བཞེས་ནས་མཆོག་དང་ཐུན་མོང་དངོས་གྲུབ་སྩོལ༔ སརྦ་པཉྩ་ཨ་མྲྀཏ་ཁཱ་ཧི༔ ཞེས་སྨན་མཆོད་འབུལ། བདག་ཉིད་ཧེ་རུ་ཀར་གསལ་བའི་ཐུགས་ཀ་ནས་ཡ་ལས་ལྕགས་ཀྱི་སྡིག་པ་མགོ་དགུ་རྭ་བཅོ་བརྒྱད་པ་སྤྲོས། དེ་ལས་ཡེ་ཤེས་ཀྱི་མེ་འབར་བས་སློབ་བུའི་སྡིག་སྒྲིབ་ཐམས་ཅད་བསྲེགས་པར་བསམ་ཞིང་། ཨོཾ་ཨཱཿཧཱུྃ་བཛྲ་ཡཀྴ་ཀྲོ་དྷ་ཧ་ན་ཧ་ན་ཧཱུྃ་ཕཊ༔ ཅེས་བཟླ་ཞིང་ཡུངས་ཐུན་གྱིས་བྲབ། བར་གཅོད་ཀྱི་བགེགས་བསྐྲད་པའི་ཕྱིར། ཧཱུྃ༔ ང་ནི་འཁོར་འདས་སྤྱི་དཔལ་ཧེ་རུ་ཀ༔ དཀོན་མཆོག་གསུམ་གྱི་བདེན་པའི་བཀའ་བྱུང་གིས༔ བསྙེན་སྒྲུབ་དཀྱིལ་འཁོར་བལྟ་བར་མི་དབང་བའི༔ བགེགས་ཀྱི་ཚོགས་རྣམས་བྱེར་ཅིག་མྱུར་དུ་དེངས༔ དྲག་སྔགས་སྤོས་རོལ་བཅས་བགེགས་བསྐྲད་མཐར། སྐྱབས་སེམས་ཡན་ལག་བདུན་པ་ནི། ན་མོ༔ བདག་སོགས་འགྲོ་ཀུན་སྙིང་པོ་བྱང་ཆུབ་བར༔ བླ་མ་ཡི་དམ་དཀོན་མཆོག་རྣམ་གསུམ་ལ༔ གུས་པས་སྐྱབས་གསོལ་ཕྱག་འཚལ་མཆོད་པ་འབུལ༔ སེམས་ཅན་དོན་དུ་སངས་རྒྱས་ཐོབ་བྱའི་ཕྱིར༔ སྒོ་གསུམ་དགེ་བའི་ལས་ལ་འཇུག་པར་བགྱི༔ ཚེ་རབས་བསགས་པའི་སྡིག་སྒྲིབ་ཉེས་ལྟུང་བཤགས༔ བསོད་ནམས་ཀུན་ལ་རྗེས་སུ་ཡི་རང་ངོ༔ ཕྱོགས་བཅུའི་རྒྱལ་དང་བྱང་ཆུབ་སེམས་དཔའ་ལ༔ ཆོས་འཁོར་བསྐོར་བཞིན་མྱ་ངན་མི་འདར་གསོལ༔ ཚོགས་གཉིས་འབྲས་བུ་ཡོངས་སུ་བསྔོས་པ་ཡིས༔ བདག་གཞན་མི་གནས་ཡེ་ཤེས་ཐོབ་པར་ཤོག༔ ཅེས་རྗེས་ཟློས་བྱར་གཞུག །སྙིང་གར་རང་འདྲའི་ཡེ་ཤེས་སེམས་དཔའ་ཚོན་གང་བ་རེ་བསྒོམས་ལ་བྱིན་གྱིས་བརླབས་པའི་བདུད་རྩི་རྡོ་རྗེས་ལྕེ་ཐོག་ཏུ་ལན་གསུམ་བཞག་ནས། ཧཱུྃ༔ ཇི་སྙེད་སངས་རྒྱས་ཐམས་ཅད་དང༔ བྱང་ཆུབ་སེམས་དང་རྡོ་རྗེ་འཛིན༔ དེ་བཞིན་སྒྲུབ་པའི་རྣལ་འབྱོར་པ༔ དེ་དག་ལ་ནི་སྙིང་རིང་ན༔ རྡོ་རྗེ་ཡཀྴ་གནོད་སྦྱིན་གྱིས༔ ཁྱོད་ཀྱི་སྙིང་ལ་ཞུགས་ཏེ་འཐུང༔ སྙིང་ལ་ཡང་དག་གནས་པ་འོ༔ འདི་ནི་སེམས་ཅན་དམྱལ་བའི་ཆུ༔ དམ་ཚིག་ཉམས་ན་སྲེག་པར་བྱེད༔ དམ་ཚིག་བསྲུངས་ན་དངོས་གྲུབ་ནི༔ རྡོ་རྗེ་བདུད་རྩིའི་ཆུ་འདིས་འགྲུབ༔ ཅེས་བྱིན་པ། སློབ་མས་ཀྱང་། ཨི་དནྟེ་ན་ར་ཀན་ས་མ་ཡ་ཡཀྵ་ཧཱུྃ༔ ཞེས་མྱངས་པ་སྙིང་གའི་ཡེ་ཤེས་སེམས་དཔའ་ལ་ཐིམ་ནས་དབྱེར་མེད་དུ་གྱུར་པར་བསམ་མོ། །འདྲེས་ཟིན་བསྣན་པ་ནི། རྒྱལ་ཚབ་པས་བདུད་རྩི་གཡོན་སྐོར་དུ་གསར་རྙིང་ཐམས་ཅད་ལ་བྲིམ་ཞིང་སྤྱི་དཔལ་གྱི་སྔགས་དབྱངས་ལན་གསུམ་མཇུག་ཏུ་འཇམ་རོལ་དང་བཅས་པས་བདུད་རྩི་མྱངས་ནས་ཐམས་ཅད་ཀྱིས། ཨོཾ༔ དཔལ་ལྡན་སངས་རྒྱས་སྐུ་འཆང་བ༔ རྡོ་རྗེ་མི་ཕྱེད་སྐུ་དང་ལྡན༔ དེང་བདག་སངས་རྒྱས་ཐམས་ཅད་ཀྱི༔ རྡོ་རྗེ་སྐུ་ཡི་དངོས་གྲུབ་སྩོལ༔ ཨོཾ་སརྦ་ཏ་ཐཱ་ག་ཏ་ཀཱ་ཡ་བཛྲ་སྭ་བྷཱ་ཝ་ཨཱཏྨ་ཀོ྅་ཧཾ༔ ཨཱ༔ དཔལ་ལྡན་སངས་རྒྱས་གསུང་འཆང་བ༔ རྡོ་རྗེ་མི་ཕྱེད་གསུང་དང་ལྡན༔ དེང་བདག་སངས་རྒྱས་ཐམས་ཅད་ཀྱི༔ རྡོ་རྗེ་གསུང་གི་དངོས་གྲུབ་སྩོལ༔ ཨཱཿསརྦ་ཏ་ཐཱ་ག་ཏ་ཝཱ་ཀ་བཛྲ་སྭ་བྷཱ་ཝ་ཨཱཏྨ་ཀོ྅་ཧཾ༔ ཧཱུྃ༔ དཔལ་ལྡན་སངས་རྒྱས་ཐུགས་འཆང་བ༔ རྡོ་རྗེ་མི་ཕྱེད་ཐུགས་དང་ལྡན༔ དེང་བདག་སངས་རྒྱས་ཐམས་ཅད་ཀྱི༔ རྡོ་རྗེ་ཐུགས་ཀྱི་དངོས་གྲུབ་སྩོལ༔ ཧཱུྃ་སརྦ་ཏ་ཐཱ་ག་ཏ་ཙིཏྟ་བཛྲ་སྭ་བྷཱ་ཝ་ཨཱཏྨ་ཀོ྅་ཧཾ༔ ཞེས་དང་། སློབ་དཔོན་གྱིས། དེང་ཕྱིན་ཆད་མཆེད་གསར་རྙིང་ཐམས་ཅད་སྐལ་པ་མཉམ་ཞིང་དམ་ཚིག་གཅིག་ཏུ་འདྲེས་པ་ཡིན་པས་དམ་ཚིག་གཞུང་བཞིན་དུ་བསྲུང་བར་གྱིས་ཤིག༔ ཅེས་བསྒོ །ཐམས་ཅད་ཀྱིས་ཕྱག་ཐལ་སྦྱར་གྱི་བར་དུ་མེ་ཏོག་བཟུང་ལ། སྐུ་གསུང་ཐུགས་ཀྱི་རྡོ་རྗེ་སློབ་དཔོན་དང༔ དམ་ཚིག་འབྲེལ་བའི་མཆེད་དང་ལྕམ་དྲལ་གྱིས༔ སྒྲུབ་མཆོག་རྣམས་སུ་བྱིན་གྱིས་བརླབས་པ་ཡི༔ བཀའ་དྲིན་རྗེས་སུ་དྲན་ཕྱིར་གཏང་རག་གཏོང༔ ཞེས་དྲིན་ལན་གྱི་མེ་ཏོག་འཐོར། དེ་ནས་རྡོ་རྗེའི་གྲལ་དུ་བཞག་པ་ནི། མཆེད་གསར་པ་རྣམས་རང་རང་གི་གྲལ་དུ་འཁོད་ནས། རྩ་བ་སྐུ་གསུང་ཐུགས་ཀྱི་དམ་ཚིག་དང༔ བསྙེན་སྒྲུབ་རྣམ་བཞི་བསྟེན་ཅིང་བསྒྲུབ་པ་དང༔ ཡི་དམ་ལྷ་མཆོག་ཛཔ྄་བསྙེན་བགྲང་བའི་ཕྱིར༔ དམ་ཚིག་རྡོ་རྗེའི་གྲལ་དུ་མཆི་བར་གནང༔ ཞེས་བརྗོད་ཅིང་། ལྷའི་ང་རྒྱལ་དང་ལྡན་པས། ཨོཾ་མ་ཧཱ་བཛྲ་ཧཱུྃ༔ ཞེས་རྡོ་རྗེ་གསོར་ཞིང་སྙིང་གར་བཟུང་། ཨོཾ་བཛྲ་གཎྜེ་ཨཱ༔ ཞེས་དྲིལ་བུ་གསིལ་ཞིང་དཀུར་བརྟེན། ཨོཾ་སརྦ་ཏ་ཐཱ་ག་ཏ་མ་ཧཱ་ཨ་ནུ་ར་ག་ཎ་བཛྲ་སྭ་བྷཱ་ཝ་ཨཱཏྨ་ཀོ྅་ཧཾ༔ ཞེས་ཐུགས་ཀར་འཁྱུད་རྒྱ་བྱས་ལ་རོལ་མོ་སྣ་ཚོགས་ཀྱི་སྒྲ་རྒྱ་ཆེར་བསྒྲག་གོ །དགུ་པ་བརྡ་སྒོ་དབྱེ་བ་ནི། ལས་བྱང་ལྟར། ཧཱུྃ༔ ཕྱི་ནང་སྣོད་བཅུད་སོགས་དང་དམ་བཅའ་བ། ཨོཾ༔ བདེ་གཤེགས་རྒྱ་མཚོ་སོགས་བརྗོད་ལ་དོན་གྱི་དགོངས་པ་གསལ་གདབ་བོ། །བཅུ་པ་ཧེ་རུ་ཀའི་རྟགས་གདབ་པ་ནི། ཆས་རྣམས་ཉེ་བར་བསྡོགས་ཏེ་དབྱངས་བོར་ལེན་ཚུལ་གྱིས། ཧཱུྃ༔ དོན་དམ་སྤྲོས་མེད་རྒྱུ་མའི་ཁོང་གསེང་ཅན༔ ཡེ་ཤེས་ལྔ་ལྡན་ཐོད་པའི་དབུ་རྒྱན་གསོལ༔ ཐེག་མཆོག་དོན་སྟོན་གླང་ཆེན་ཀོ་རློན་གསོལ༔ འཁོར་བ་མི་སྤོང་མི་ལྤགས་གཡང་གཞི་གསོལ༔ ཞེ་སྡང་ཉིད་འཇོམས་སྦྲུལ་ནག་ཆུན་པོ་གསོལ༔ ཕྲིན་ལས་རྣམ་བཞི་ལྷུན་གྲུབ་སྟག་ཤམ་གསོལ༔ འཁོར་བའི་བཅུད་ལེན་ཞག་གི་ཟོ་རིས་གསོལ༔ ཆགས་པ་དབང་སྡུད་རཀྟའི་ཐིག་ལེ་གསོལ༔ སྐྱེ་འཆི་རྩད་གཅོད་ཐལ་ཆེན་ཚོམ་བུ་གསོལ༔ སྐུ་གསུམ་ལྷུན་གྲུབ་ཐོད་ཕྲེང་ཚར་གསུམ་གསོལ༔ ཅིས་ཀྱང་མི་ཤིགས་རྡོ་རྗེའི་གོ་ཁྲབ་གསོལ༔ མ་རིག་ནགས་སྲེག་ཡེ་ཤེས་མེ་དཔུང་གསོལ༔ ཞིང་བཅུ་ཡོངས་སྒྲོལ་དཔལ་གྱི་ཆས་བཅུ་འདི༔ དབང་ཕྱུག་ཆེན་པོའི་སྐུ་ལ་རྒྱན་དུ་བཞེས༔ ཞེས་བརྗོད་ལ། རྡོ་རྗེ་རྒྱལ་པོ་ནས་བརྩམ་སྒྲུབ་མཆེད་ཐམས་ཅད་ལ་བརྒྱན་པའི་ཚུལ་བྱའོ། །བཅུ་གཅིག་པ་བྱིན་རླབས་ཀྱི་གཟི་བྱིན་དབབ་པ་ནི། ཞྭ་ཆོས་གཡབ་དར་ཐོགས་པས་དཀྱིལ་འཁོར་བསྐོར། སྤོས་རོལ་དབྱངས་དང་བཅས་ཏེ་ཚིག་བདུན་ནམ། བཞེངས་ཤིག་པདྨ་ལྟ་བུ་སྔོན་དུ་འགྲོ་བས་ལས་བྱང་གི །ཧཱུྃ༔ དཔལ་ཆེན་ཉེར་གཅིག་བཀའ་འདུས་ལྷ་ཚོགས་རྣམས༔ སོགས་བརྗོད་ལ། སྔར་ནམ་མཁར་བཏེགས་པའི་སྟ་གོན་གྱི་ལྷ་རྟེན་བརྟེན་པར་བཅས་པའང་དཀྱིལ་འཁོར་དང་སྒྲུབ་རྫས་ལ་ཐིམ་པར་བསམ། ཞི་ཁྲོ་སྤྱི་དྲིལ་གྱི་ཛཔ྄་དབྱངས་ལན་གསུམ་བྱས་པས་གྲུབ་བོ། །སྤྱི་དོན་གཉིས་པ་ཕྲིན་ལས་ཀྱི་གཞུང་བསྲང་སྟེ་ལྷ་དང་དབྱེར་མེད་དུ་སྒྲུབ་པའི་རིམ་པ་ནི། རིག་འཛིན་བརྒྱུད་པའི་གསོལ་འདེབས་འབྲིང་པོས་ཐོག་དྲངས། གཞི་གནས་བདག་པོ་དང་བགེགས་ལ་གཏོར་མ་སྦྱིན་པ་སྤྱི་འགྲོ་ལྟར་བྱས་ལ། ལུང་བརྒྱད་ཀྱིས་བསྡུས་པའི་ཕྲིན་ལས་ནར་མ་རིན་ཆེན་སྙིང་པོའི་བཀའ་བསྒོ་ནས་བརྩམ་མཐར་ཆགས་སུ་བཏང་སྟེ། བདག་མདུན་དབྱེར་མེད་སྣང་སྲིད་གཞིར་བཞེངས་ཀྱི་དཀྱིལ་འཁོར་ཆེན་པོ་གཅིག་ཏུ་ཤེས་པས་བསྙེན་པ་དང་ཉེ་བར་བསྙེན་པའི་དོན་རྟེན་དང་བརྟེན་པར་བཅས་པ་སྣང་ལ་རང་བཞིན་མེད་པའི་ཏིང་ངེ་འཛིན་གསལ་སྣང་ཤིན་ཏུ་བརྟན་པའི་ངང་། མཆོད་བསྟོད་ཡན་སོང་བ་དང་། རྟོགས་གོམས་དམན་ན་ཛཔ྄་ཁང་ཕྱེ་བ་ལེགས་པས། བྷྲཱུྃ་བི་ཤྭ་བི་ཤུདྡྷེ་ཨོཾ་ཨཱཿཧཱུྃ་བོ་དྷི་ཙིཏྟ་མ་ཧཱ་སུ་ཁ་རུ་ལུ་རུ་ལུ་ཧཱུྃ་བྷྱོ་ཧཱུྃ་ཕཊ་ཛཿ ཞེས་བརྗོད་པས། བདག་བསྐྱེད་ལས་ཡེ་ཤེས་ཀྱི་དཀྱིལ་འཁོར་གཉིས་པ་སྤྲོས་ཏེ་མདུན་དཀྱིལ་གྱི་གོ་སར་བཀྲ་ལམ་མེར་བཞུགས་པར་མོས། སྒྲུབ་པའི་ཛཔ྄་ཀྱི་འཕྲོ་འདུའི་དགོངས་པ་ལས་གཞུང་ལྟར་གསལ་བཏབ་ལ། ཛཔ྄་བསྐུལ་ནི། ཧཱུྃ༔ གསང་བའི་དཀྱིལ་འཁོར་སྤྱི་དཔལ་ཐུགས་ཀྱི་ཀློང༔ ཐབས་དང་ཤེས་རབ་ཉི་ཟླ་འོད་ཀྱི་དཀྱིལ༔ མ་ཆགས་པདྨ་འབར་བའི་གེ་སར་ལ༔ ཁྱབ་བདག་རྡོ་རྗེ་སེམས་དཔའ་བདེ་བ་ཆེ༔ མཉེན་ལྕུག་འཁྲིལ་ལྡེམ་གཞོན་ཚུལ་ཅན༔ གསལ་འཚེར་ལྷུན་སྡུག་གཟི་བྱིན་འབར༔ ཞི་ཞིང་ཕྲ་ལ་བརྟག་དཀའ་བ༔ སྐུ་ལ་ཞི་བའི་ཆས་དགུ་རྫོགས༔ གསུང་གི་སྒྲ་སྒྲོག་སྔགས་ཀྱི་སྒྲ༔ ཐུགས་ནི་མི་འགྱུར་ཡེ་ཤེས་སེམས༔ ཛཔ྄་ཀྱིས་རྒྱུད་བསྐུལ་སྐུ་གསུང་ཐུགས༔ ཨ་ཡིས་སྤྲོས་པས་སྟོང་གསུམ་གང༔ མ་གསལ་བར་དུ་བསྐྱེད་ཅིང་བསྒོམ༔ མ་གྲུབ་བར་དུ་མི་གཏང་ངོ༔ ཞེས་དང་། ཞི་བ་རིགས་འདུས་ཀྱི་སྙིང་པོ་བཟླ། ཧཱུྃ༔ བཀའ་འདུས་ཚོམ་བུ་ཉེར་གཅིག་དཀྱིལ་འཁོར་ན༔ ལྷ་ཀླུ་ལ་སོགས་སོ་སོའི་གདན་སྟེང་དུ༔ ཐབས་དང་ཤེས་རབ་ཉི་ཟླ་འོད་ཀྱི་དཀྱིལ༔ མ་ཆགས་པདྨ་འབར་བའི་གེ་སར་ལ༔ དཔལ་ཆེན་ཁྲོ་བོའི་དཀྱིལ་འཁོར་ལྷ་ཚོགས་རྣམས༔ སྐུ་ནི་དུར་ཁྲོད་ཆས་རྣམས་རྫོགས༔ གསུང་ནི་སྒྲ་སྒྲོག་སྔགས་ཀྱི་སྒྲ༔ ཐུགས་ནི་སྒྲོལ་མཛད་སྲོག་དང་བཅས༔ ཛཔ྄་ཀྱིས་རྒྱུད་བསྐུལ་སྐུ་གསུང་ཐུགས༔ ཕཊ་ཀྱིས་སྤྲོས་པས་སྟོང་གསུམ་གང༔ མ་གསལ་བར་དུ་བསྐྱེད་ཅིང་བསྒོམ༔ མ་གྲུབ་བར་དུ་མི་གཏང་ངོ༔ ཞེས་བསྐུལ་ལ་ཁྲོ་སྔགས་རྣམས་བཟླ། དེའང་ཞི་བསྙེན་སྐབས་ནས་གཟུངས་ཐག་བླངས་ལ་བཟླས་པ་སུམ་བརྒྱ་ཙམ་གྱི་མཐར་སྟོང་ཚིགས་ཕུལ། དེ་ནས་གཙོ་བོ་སྤྱི་དཔལ་སྟོང་ཕྲག །ཁྲོ་བོ་ཉི་ཤུ་ལ་བརྒྱ་རྩ་རེ། སྤྱི་དྲིལ་སུམ་བརྒྱ་ཙམ་བཟླ་བས་མཚོན་ལོངས་སྐབས་དང་བསྟུན་པའི་གྲངས་མང་ཉུང་གང་ལྕོགས་དེས་རིགས་འགྲེས་ཏེ་རེ་རེ་བཞིན་སྟོང་ཚིགས་འབུལ། ཐམས་ཅད་གྲུབ་པའི་མཐར་རྒྱུན་གྱི་ལས་སྦྱོར་ལྟར། ཧཱུྃ༔ སྤྱི་དཔལ་ཆེན་པོའི་ཐུགས་ཀ་རུ༔ རྡོ་རྗེ་རྒྱ་གྲམ་ལྟེ་བའི་དབུས༔ ཉི་ཟླ་ཁ་སྦྱོར་ཧཱུྃ་གིས་མཚན༔ ཚེ་ཡི་སྙིང་པོས་བསྐོར་བ་ལས༔ འོད་ཟེར་དྲྭ་བ་རབ་ཏུ་འཕྲོས༔ ཕར་སྤྲོས་རྒྱལ་བ་མཉེས་མཆོད་ཕུལ༔ ཚུར་འདུས་འཁོར་འདས་ཚེ་བཅུད་ཐིམ༔ རྡོ་རྗེའི་ཚེ་དབང་གྲུབ་པར་གྱུར༔ ཨོཾ་བཛྲ་ཨཱ་ཡུ་ཥེ་སྭཱ་ཧཱ༔ ཞེས་དམིགས་པ་གསལ་བཏབ་ལ་ཚེ་བསྙེན་བརྒྱ་རྩ་བརྒྱད་ཙམ་བཟླས་ལ་སྤྲོ་ན་ཚེ་འགུགས་ཀྱང་གཏང་། ལས་གཞུང་གི་ང་རྒྱལ་བསྐྱེད་ཅིང་། ཡིག་བརྒྱས་བརྟན་པར་བྱ། ཉུ་ལེ་སྐྲོད་པ་དང་བྱིན་འབེབ་འོག་ནས་བཤད་པ་ལྟར་བྱས་པས་ཐུན་དང་པོ་གྲུབ། སྔགས་རྒྱུན་པ་རྣམས་ཀྱིས་ཀྱང་གཙོ་བསྙེན་སྐབས་ཙམ་ནས་གཟུངས་ཐག་བླངས་ཏེ་ཞི་ཁྲོ་སྤྱི་དྲིལ་གྱི་སྔགས་གཉིས་སྦྲེལ་ལ་ཉིན་མཚན་བར་མ་ཆད་དུ་ཐུན་བཟུང་ངོ་། །དེ་ནས་ཐུན་ཕྱི་མ་ལ་ལྷ་བསྐྱེད་ནས་བརྩམ་སྟེ་བཟླས་པ་ཡན་ཆད་སྔར་ལྟར་བྱ་བ་ལས་སྟོང་ཚིགས་བསྡུ་བར་འདོད་ན་ཞི་བ། གཙོ་བོ། ཚོམ་བུ་ཉི་ཤུ་སྤྱི་ལ་གཅིག །ཁྲོ་བསྡུས་ལ་གཅིག་བཅས་ཀྱིས་ཆོག །གལ་ཏེ་ཐུན་གསུམ་ལྕོགས་ན་སླར་ཡང་དེ་ལྟར་ལན་གཅིག་བསྐྱར། གང་ལྟར་ཐུན་རྗེས་མའི་ཛཔ྄་བཟླས་གྲུབ་པ་དང་། ནམ་མཁའ་མཛོད་ཀྱི་སྔགས་རྒྱ་ལན་གསུམ་གྱིས་བྱིན་བརླབས་ལ་སྐོང་བསྡུས་རིན་ཆེན་སིལ་མ་གཏང་། གཏོར་མ་ཕུད་སྐྱེམས་བཤམས་ལ་མགོན་པོ་གནམ་ལྕགས་མེ་འབར་བཀའ་སྲུང་འདུས་པའི་རྒྱུན་གསོལ་བྱ། དེ་ནས་ཚོགས་ཀྱི་དམ་རྫས་རྣམས་བཤམས་ལ། གསོལ་གདབ་སྤྱི་ལྟར་དང་བྱིན་རླབས་ནས་ལྷག་མའི་བར་བཏང་ལ་ལྷག་མ་བཙོན་དུ་འཛིན། ཆད་མདོ། བརྟན་མ། གཏོར་བྲོ་རྣམས་གཏང་ཞིང་ཟོར་བསྐུལ་མི་དགོས། སྔགས་ཙམ་གྱིས་མཆོད། ཧཱུྃ༔ ཞི་ཁྲོའི་སྐུ་ནི་སོགས་ཤློ་ཀ་གཅིག་གིས་བསྟོད། མ་རྙེད་ཡོངས་སུ་མ་ཚང་སོགས་ཀྱིས་ནོངས་པ་བཤགས་ཤིང་ཡིག་བརྒྱ་བརྗོད། དཀྱིལ་འཁོར་གྱི་ལྷ་བརྟན་བཞུགས་བྱ། བདག་བསྐྱེད་བསྡུ་ལྡང་། ཟུར་གསལ་བསྔོ་སྨོན་དང་བཀྲ་ཤིས་བརྗོད་པས་གྲུབ། དེ་ནས་སློབ་དཔོན་སོགས་ཆས་སུ་ཞུགས། ཧོམ་ལིང་ཕུར་ཐུན་སོགས་འདུ་བྱས་ལ། ཨེ་ཡཾ་ཛྭ་ལ་རཾ། བྲུབ་ཁུང་ཡངས་ཤིང་གཏིང་ཟབ་པའི་ནང་དུ་ཏྲི་ལས་དངོས་གྲུབ་ལ་བར་དུ་གཅོད་ཅིང་ལོག་པར་ལྟ་བའི་འབྱུང་པོ་ཉམས་ལེན་བདུད་ཀྱི་རིགས་སུ་གྱུར་པ་ཐམས་ཅད་རིད་ཅིང་ཉམ་ཐག་པའི་ལུས་ཅན་དུ་གྱུར། ཅེས་ཧོམ་དང་རྟེན་གསལ་གདབ། ན་མོ། རིག་འཛིན་རྩ་བརྒྱུད་སོགས་བདེན་སྟོབས་བརྗོད་པ་སྔོན་དུ་འགྲོ་བས། བདེན་པ་ཆེན་པོའི་བྱིན་གྱིས་བརླབས་ཀྱིས་དངོས་གྲུབ་ལ་བར་དུ་གཅོད་ཅིང་ལོག་པར་འདྲེན་པའི་འབྱུང་པོ་ཉམས་ལེན་བདུད་ཀྱི་རིགས་སུ་གྱུར་པ་ཐམས་ཅད་མཚན་མ་རྫས་ཀྱི་རྟེན་འདི་ལ་མཆིས་པར་གྱུར་ཅིག །ཏྲི་ཡཾ་ཛཿ ཏྲི་བཛྲ་ཨངྐུ་ཤ་ཛཿ ཛཿཧཱུྃ་བཾ་ཧོཿས་དགུག་གཞུག་བྱས་ནས། གིང་པ་ལས་ཀྱི་ཧེ་རུ་ཀར་གསལ་བའི་ཐུགས་ཀ་ནས་ཕོ་ཉ་མཚོན་ཆའི་ཆར་འབེབ་པས་རྡུལ་དུ་བརླག་པར་བསམ་ཞིང་། རོལ་མོ་དབྱངས་དང་ཊཱ་ཀིའི་འཆམས་སྟབས་དང་བཅས་ཕུར་ཐུན་ཚོམ་བུར་བསྐུལ་བ་ནི། ཧཱུྃ༔ ཆོས་ཀྱི་དབྱིངས་ལས་རང་བྱུང་གྲུབ་པའི་ལྷ༔ ཁྲོ་བོ་རོལ་པའི་དུར་ཁྲོད་ཆེན་པོ་ནས༔ ཤིན་ཏུ་མི་བཟད་རབ་འཇིགས་སྐུར་སྟོན་པ༔ དཔལ་ཆེན་ཡོངས་རྫོགས་དྲག་པོའི་ཕྲིན་ལས་མཛོད༔ ཅེས་དང་། ཧཱུྃ༔ ང་ནི་དཔལ་ཆེན་ཧེ་རུ་ཀ༔ སྲས་འཁོར་སྤྲུལ་པ་བྱེ་བ་འབུམ༔ བཀའ་སྡོད་རབ་འཇིགས་ཕོ་ཉར་བཅས༔ དཔལ་ཆེན་ལྷ་ཚོགས་དུས་ལ་བབ༔ གཡས་ཀྱི་ཕྱག་ན་ཕུར་བུ་བསྣམས༔ གཡོན་གྱི་ཕྱག་ན་ལྕགས་ཀྱུ་བསྣམས༔ ལྕགས་ཀྱུས་ཟུངས་ལ་ཕུར་བུས་ཐོབ༔ གནོད་བྱེད་དགྲ་བགེགས་རྡུལ་དུ་རློག༔ ཨོཾ་བཛྲ་མ་ཧཱ་ཀྲོ་དྷ་པདྨ་ཀྲོ་དྷཱི་ཤྭ་རི་བཛྲ་ཀཱི་ལི་ཀཱི་ལ་ཡ་མ་ཧཱ་ཡཀྵ་ཀཱ་ལ་རཱུ་པ་ཀརྨ་རཾ་རཾ་ཛྭ་ལ་རཾ་ཧཱུྃ་ཕཊ༔ གནོད་བྱེད་དགྲ་བགེགས་འབྱུང་པོ་ཐམས་ཅད་མཱ་ར་ཡ་ཧཱུྃ་ཧཱུྃ་ཕཊ༔ ཅེས་སློབ་དཔོན་གྱིས་དྲག་སྔགས་ཕུར་སྐོར་དང་བཅས་པས་གདབ་ཅིང་། ཊཱ་ཀི་རྣམས་ཀྱིས་ཐུན་གྱིས་བྲབ། ཁྱད་པར་དཔལ་གྱི་ཕོ་ཉ་ཀུན་ཐུབ་རྒྱལ་མོ་བསྐུལ་བ་ནི། ཧཱུྃ༔ ཤར་ཕྱོགས་དཀར་མོ་དུང་གི་གཞལ་ཡས་ནས༔ ཁྲག་མདོག་དམར་མོ་བསེ་ཡི་ལན་ཕྲན་ཅན༔ སྤྱན་རྩ་དམར་པོ་ཉི་ཟླ་སྐར་ལྟར་འཕྲོ༔ སྨིན་མ་གློག་འགྱུ་མུན་པའི་གོ་སྐབས་འབྱེད༔ བུ་ཡུག་ཐོག་འབེབ་ཤངས་ནས་རྡོ་རྗེ་འཁྲུགས༔ བཞད་པ་ཧེ་དང་དཔལ་གྱི་སྤུ་གྲིས་གཏམས༔ རྔམ་པའི་ལྗགས་འདྲིལ་བསྐལ་པའི་མེ་ཆེན་འབར༔ ཨག་ཚོམ་མེ་འབར་རབ་འབྱམས་སྲིད་པ་སྲེག༔ བསྐལ་པའི་འབྲུག་སྒྲ་སྙན་ནས་གསུང་སྒྲ་སྒྲོག༔ ལག་པ་དམར་པོ་སྤུ་གྲི་འབུམ་གྱིས་གཏམས༔ སེན་མོ་ལྕགས་ཀྱུའི་རྩེ་ལ་མེ་ཆེན་འབར༔ བ་སྤུ་རྡོ་རྗེ་གནམ་ལྕགས་ཞུན་མ་འཁྲུགས༔ སྨིན་མ་ལྕགས་ཀྱི་ཁྲོ་ཆུང་ཆར་འབེབས་ཤིང༔ ཞབས་ཀྱི་ཕུར་པས་སྲིན་མོ་ལྔ་བརྒྱ་གཟིར༔ རལ་པའི་གསེབ་ནས་ཁྲག་གི་ཆར་པ་འབེབ༔ ཤིན་ཏུ་མི་བཟད་གཏུམ་ཆེན་ཁྲག་འཐུང་མ༔ སྲིན་མོའི་སྙིང་འབྱིན་ཆངས་པར་བཅུག་ནས་གསོལ༔ ཤིན་ཏུ་མི་བཟད་འབར་བའི་སྐུ་གཅིག་མ༔ དཔག་ཚད་ལྔ་བརྒྱར་རྒྱུག་ཅིང་ཀླུ་སྲིན་སྒྲོལ༔ ཁྲོས་པའི་ཞལ་མདོག་ཁྲག་གི་མཆིན་པ་ཁ༔ ན་བཟའ་དམར་པོ་སྲིན་གྱི་གཡང་གཞི་གྱོན༔ ཕྱོགས་བཅུར་ཁ་བལྟས་ཕྱོགས་སྐྱོང་ཞབས་ཀྱིས་གནོན༔ བདུད་ལ་བབ་ན་སྙིང་ཁྲག་དྲོན་མོ་འཐུང༔ སྲིན་ལ་བབ་ན་སྲོག་རྩ་དམར་པོ་གཅོད༔ དགྲ་ལ་བབ་ན་དུག་གི་ཁ་ཆུ་འདེབས༔ བགེགས་ལ་བབ་ན་རཱུ་པ་རྡུལ་དུ་རློག༔ དཔལ་གྱི་ཕོ་ཉ་དཔལ་གྱི་ཐུགས་ལས་སྤྲུལ༔ དམ་ཉམས་དགྲ་དང་འབྱུང་པོ་བགེགས་ཀྱི་ཚོགས༔ ཕུང་པོ་དུམ་བུར་གཏུབས་ཤིང་དོན་སྙིང་སྲེག༔ དམ་ཉམས་ཉུལ་ལེའི་བར་ཆད་རྡུལ་དུ་རློག༔ དམ་ཚིག་དུས་ལ་བབ་པོ་ས་མ་ཡ༔ བྲུ་བུ་བྲུ་ཨ་པ་ཙེ་རུ་པ་ཙེ་ནི་ཙ་ར་ཎ་ཐུན་དུ་ཐུན་ན་ཤ་སཏྭཾ་བྷ་ཡ་ཡཀྵ་འབྱིན་ཡཀྴ་འབྱིན་ཡ༔ ཕྱེ་མ་ཕྱེ་མ༔ རྡུལ་ཕྲན༔ རྡུལ་ཕྲན༔ ཙིཏྟ་རྦད་ནན༔ ཨོཾ་སུཾ་བྷ་ནི་སོགས། ཨོཾ་བཛྲ་ཀཱི་ལི་ཀཱི་ལ་ཡ་པྲ་མ་རཱ་ཛ་ཏྲིག་ནན༔ དྷ་ན་རཀྴ་རྦུད་ལིང༔ ཏྲིའུ་ཏྲིའུ་མ་ན་ཡ་ཤོ་ན་ཛ༔ མཱ་ར་ཡ་རྦད་རྦད༔ ཅེས་དྲག་སྔགས་སྤོས་རོལ་དང་ཁྱད་པར་གྱི་དབྱུག་པས་བསྡིགས་ཤིང་ཐུན་གྱིས་བྲབ་པ་སོགས་དྲག་པོའི་ཚམ་རྔམ་དང་བཅས་གཟིར་བར་བྱ་ཞིང་སྲུང་འཁོར་གྱི་ར་བས་བཅིངས་ནས། སླར་ཡང་། ཧཱུྃ༔ དཔལ་ཆེན་ཉེར་གཅིག་བཀའ་འདུས་ལྷ་ཚོགས་རྣམས༔ ཡབ་ཡུམ་སྐུ་གསུང་ཐུགས་ཡོན་ཕྲིན་ལས་ཀྱིས༔ སྒྲུབ་གནས་སྒྲུབ་པའི་རྫས་ལ་བྱིན་ཆེན་ཕོབ༔ མཆེད་ལྕམ་ལུས་ངག་ཡིད་གསུམ་སྨིན་པར་མཛོད༔ ཕྱི་ནང་གསང་བ་བླ་མེད་དབང་བཞི་སྐུར༔ མཆོག་དང་ཐུན་མོང་དངོས་གྲུབ་བསྩལ་ནས་ཀྱང༔ སྣང་སྲིད་ཡོངས་རྫོགས་ཡེ་ཤེས་རོལ་པའི་ལྷ༔ བདེ་ཆེན་བརྡལ་བ་ཆེན་པོར་བྱིན་གྱིས་རློབས༔ ཨོཾ་ཨཱཿཧཱུྃ་གུ་རུ་དྷེ་བ་དྷཱ་ཀི་ནཱི་སརྦ་ས་མ་ཡ་ཨཱ་བེ་ཤ་ཡ་ཨཱ་བེ་ཤ་ཡ༔ ཏོ་ཥཱ་ཡ་ཏོ་ཥཱ་ཡ༔ བནྡྷ་ཡ་བནྡྷ་ཡ༔ ཨེ་ཨཱ་རལླི་ཧྲཱིཾཿཧྲཱིཾཿཕེཾ་ཕེཾ་མ་ཧཱ་སུ་ཁ་ཛྙཱ་ན་ཧཱུྃ་ཧཱུྃ་ཧཱུྃ༔ ཞེས་བྱིན་དབབ་རྗེས་ཛཔ྄་དབྱངས་ལན་གསུམ་བྱས་པས་ཉིན་མོའི་ཕྲིན་ལས་ཚང་། མཚན་ཐུན་གསུམ་མམ་གཉིས་ཉིན་མོའི་གྲངས་དང་མཐུན་པར་བྱས་པའི་ཐུན་དང་པོར་བཀའ་ནན་རྣམ་བཅུ་ནས་དབུ་བཟུང་སྟེ་ཕྲིན་ལས་ཚང་བར་བཏང་ལ། བཟླས་པའི་སྐབས། སྤྱི་དཔལ་བརྒྱ་རྩ། གཞན་རྣམས་ཉེར་གཅིག་རེ་ཙམ་བྱས་ནས་ཞི་ཁྲོ་སྤྱི་དྲིལ་སྦྲེལ་མར་བཟླ་བ་དང་ཐུན་པ་སྔ་མ་གྲོལ། ཐུན་མཐར་སྟོང་ཚིགས་ང་རྒྱལ་བཟུང་བ་ཡིག་བརྒྱ་བཅས་སོང་ནས་ཉུ་ལེ་བསྐྲད་པ་དང་བྱིན་འབེབ་བྱ། ཐུན་ཕྱི་མ་ལ་ལྷ་བསྐྱེད་མན་གྱིས་འཐུས་ཤིང་། ཐུན་གསུམ་བྱེད་སྐབས་གུང་ཐུན་ལ་ཉུ་ལེ་སྐྲོད་པ་མི་དགོས། ཐོར་ཐུན་གྱི་མཇུག་ཏུ་དགོང་ཐུན་ལྟར་བྱའོ། །བདེར་འདུས་སོགས་གཞུང་ཆེན་པོ་རྣམས་ལས་རབ་ཉིན་མཚན་ཐུན་དྲུག་ཏུ་བྱས་ནས་ཕྲིན་ལས་བཟླས་པ་ཉུ་ལེ་སྐྲོད་ཅིང་བྱིན་འབེབ་བྱ་བ་དང་། འབྲིང་ཐུན་བཞིར་གསུངས་པས་དེ་གཉིས་གང་ལྕོགས་སྐབས་དང་བསྟུན་པས་ཆོག་གོ །གསུམ་པ་སྒྲུབ་པ་ཆེན་པོའི་དངོས་གྲུབ་བླང་བ་ནི། སྒྲུབ་པ་སང་གྲོལ་རྒྱུའི་དེ་རིང་གི་དགོང་ཐུན་ནས་དངོས་གྲུབ་ཀྱི་རྫས་བཤམ་སྟེ། དཀྱིལ་འཁོར་མདུན་དུ་སྟེགས་དཀར་པོར་གཡུང་དྲུང་བྲིས་པའི་དབུས་སུ་རིན་པོ་ཆེའི་སྣོད་དུ་ལས་བཞི་མཆོག་དང་ལྔའི་འབྲང་རྒྱས་བཟའ་བཅའ་སྣ་ཚོགས་པས་བསྐོར་བ། གཡས་སུ་དཀར་མངར་བསྲེས་པའི་རིལ་བུ། གཡོན་དུ་ཐོད་ཆང་ཆོས་སྨན་བཏབ་ལ་ཁེབས་སྔོན་པོས་བཀབ། སྲོད་ཐུན་གྱི་བཟླས་པའི་མཐར་དངོས་གྲུབ་བསྡུ་བའི་དམིགས་པ་གསལ་བཏབ་ལ། སྤྱི་དྲིལ་གཉིས་ཀྱི་གཤམ་དུ། ཀཱ་ཡ་ཝཱ་ཀ་ཙིཏྟ་སརྦ་སིདྡྷི་ཕ་ལ་ཧཱུྃ་ཧཱུྃ༔ ཞེས་བཏགས་པ་ཅུང་ཟད་བཟླ། ཉིན་ཐ་མར་ཐོ་རངས་ནས་བརྩམ་ཕྲིན་ལས་ཀྱི་གཞུང་བསྲང་། བརྒྱུད་པའི་གསོལ་འདེབས་དང་སྐོང་བཤགས་མ་ལྕོགས་ཀྱང་ཆོག །བསྙེན་པ་རྣམས་ཀྱང་ཉུང་ཙམ་བྱས་ལ་སྟོང་ཚིགས་གཅིག་འབུལ། འདི་སྐབས་ཐུན་དཔོན་གཟུངས་ཐག་བསྡུ། དངོས་གྲུབ་སྔགས་ཤམ་བཏགས་པ་བཟླར་གཞུག །བཀའ་སྲུང་གསོལ་མཆོད་དང་། ཚོགས་བྱིན་བརླབ་ནས་བརྩམ་བསྒྲལ་བསྟབ་ཡན་སོང་ནས། ལས་གཞུང་ལྟར་བགེགས་བསྐྲད་ཅིང་བྱིན་དབབ། ཡེ་ཤེས་སྐུ་མཆོག་དང་ཡིག་བརྒྱ་བརྗོད་ལ་ཉམས་ཆག་བཤགས། བདུད་རྩི་བྱིན་རླབས་གོང་བཞིན་བརྗོད་ལ་དངོས་གྲུབ་ཀྱི་རྫས་རྣམས་བརླབ། རྩ་བའི་དཀྱིལ་འཁོར་གྱི་ལྷ་རྣམས་ཡབ་ཡུམ་སྙོམས་པར་ཞུགས་པའི་སྦྱོར་མཚམས་ནས་འོད་ཟེར་དམར་པོ་ཕྱོགས་བཅུར་འཕྲོས། འགྲོ་བའི་རྒྱུད་སྦྱངས། བདེ་བར་གཤེགས་པ་རྣམས་ལ་ཕོག །དགྱེས་པ་བསྐྱེད། སྐུ་གསུང་ཐུགས་ཡོན་ཏན་ཕྲིན་ལས་དང་བཅས་པའི་དངོས་གྲུབ་ཚུར་འདུས། བདག་ལ་ཐིམ། གསལ་ཞིང་བརྟན་པར་བྱས། རྫས་རྣམས་ལ་ཐིམ་པས་འཆི་མེད་ཀྱི་བདུད་རྩི་དངོས་གྲུབ་ཀུན་གྱི་སྙིང་པོར་འཁྱིལ་བར་བསམ་ཞིང་། བདེ་གཤེགས་ཞི་བ་དང་ཁྲོ་བོ་ཉེར་གཅིག་སྔགས་སོ་སོའི་ཤམ་དུ། ཀཱ་ཡ་སོགས་དང་། སརྦ་ཨ་མྲྀཏ་ཀུཎྜ་ལཱི་སརྦ་སིདྡྷི་ཧཱུྃ་ཧཱུྃ༔ བཏགས་པ་རབ་བརྒྱ་རྩ་རེ། མ་ལྕོགས་ན་ཞི་བ་དང་གཙོ་བོ་ལ་བརྒྱ་རེ། གཞན་རྣམས་ལ་ཉེར་གཅིག་རེ་བཟླས་པས་དངོས་གྲུབ་བསྡུ། བདག་ཉིད་སྤྱི་དཔལ་ཆེན་པོར་གསལ་བའི་ཐུགས་ཀ་ནས་འོད་ཟེར་ལྕགས་ཀྱུ་ལྟ་བུ་འཕྲོས་པས་བདེ་གཤེགས་ཞི་ཁྲོའི་ལྷ་ཚོགས་རྣམས་ལ་ཕོག །སྔོན་གྱི་ཐུགས་དམ་བསྐུལ་བས་སོ་སོའི་དམ་ཚིག་གི་དཀྱིལ་འཁོར་ལ་ཐིམ་པར་བསམ་ཞིང་། ཧཱུྃ༔ བདེ་གཤེགས་ཞི་ཁྲོ་བཀའ་འདུས་ལྷ་ཚོགས་རྣམས༔ འོག་མིན་ཆོས་ཀྱི་དབྱིངས་ཀྱི་ཕོ་བྲང་ནས༔ སྔོན་གྱི་ཐུགས་དམ་བཞིན་དུ་སྤྱན་འདྲེན་གྱིས༔ དམ་ཚིག་དཀྱིལ་འཁོར་འདི་ལ་བརྟན་པར་བཞུགས༔ དངོས་གྲུབ་མ་ལུས་དུས་འདིར་བསྩལ་དུ་གསོལ༔ གནས་འདིར་མི་གཤེགས་དངོས་གྲུབ་མི་སྟེར་ན༔ སྔོན་གྱི་བྱང་ཆུབ་སེམས་བསྐྱེད་ཉམས་པ་དང༔ སྐུ་གསུང་ཐུགས་ཀྱི་དམ་ལས་འགལ་བར་འགྱུར༔ ཞེས་སྔགས་ཚན་སོ་སོའི་མཐར། ས་མ་ཡ་བཛྲ་ས་མ་ཡ་ཧཱུྃ༔ ཞེས་བཏགས་པ་ཞི་བ་དང་སྤྱི་དཔལ་ལ་ཉེར་གཅིག་དང་། ཁྲོ་བོ་ཉི་ཤུ་ལ་བདུན་རེ་བཟླ། མཆོད་ཅིང་དངོས་གྲུབ་བསྡུ་བ་ནི། སློབ་དཔོན་གྱི་མདུན་དུ་ཆང་དང་རཀྟ་སྦྱར་བའི་སྣོད། བཟེད་ཞལ། ཁེམ་ཐུར་བཅས་བཀོད་ནས། ཧཱུྃ་ཧཱུྃ་ཧཱུྃ་ཞེས་ལན་གཅིག་འཕྱར་བས། གཉིས་བསྡུས་ཀྱི་ཆོས་ཐམས་ཅད་བྱང་ཆུབ་ཀྱི་སེམས་ཆོས་སྐུ་བདེ་བ་ཆེན་པོར་གྱུར། ཡང་ཧཱུྃ་ཧཱུྃ་ཧཱུྃ་ཞེས་ལན་གཉིས་པ་འཕྱར་བས། སྣང་སྲིད་བདེ་བ་ཆེན་པོའི་ཡེ་ཤེས་སུ་གྱུར། ཡང་ཧཱུྃ་ཧཱུྃ་ཧཱུྃ་ཞེས་ལན་གསུམ་པ་འཕྱར་བས། བདེ་གཤེགས་རྣམས་ཆོས་སྐུ་སྐྱེ་བ་མེད་པའི་ངང་ལས་གཟུགས་སྐུ་ཞི་ཁྲོ་རྒྱལ་བའི་དཀྱིལ་འཁོར་དུ་བཞེངས་པར་བསམས་ལ། ཨོཾ་ཨཱཿཧཱུྃ་སརྦ་པཉྩ་ཨ་མྲྀཏ་ཧཱུྃ་ཧྲཱིཿཋཱ༔ ཞེས་ལན་གསུམ་གྱིས་རཀྟ་དེ་བདུད་རྩིར་བྱིན་གྱིས་བརླབས་ནས། ཧཱུྃ༔ བཅོམ་ལྡན་བདེ་གཤེགས་ཞི་བའི་ལྷ་ཚོགས་དང༔ ཚོམ་བུ་ཉེར་གཅིག་ཁྲོ་བོ་འཁོར་བཅས་རྣམས༔ དང་པོ་མཆོད་འོས་སྐྱབས་ཀྱི་ཡེ་ཤེས་ལྷ༔ བར་དུ་བསྒོམ་སྒྲུབ་བདག་གི་ཡི་དམ་ལྷ༔ ད་ལྟ་བདག་དང་གཉིས་མེད་ཆོས་ཀྱི་སྐུ༔ གཉིས་མེད་བདེ་ཆེན་རོལ་པའི་མཁའ་དབྱིངས་སུ༔ རཀྟ་དམར་གྱི་ཨརྒྷཾ་མཆོད་པ་འབུལ༔ མཆོད་པ་བཞེས་ལ་དངོས་གྲུབ་བསྩལ་དུ་གསོལ༔ ས་མ་ཡ་ཧོཿ ས་མ་ཡ་སཏྭཾ༔ ཞི་བ་དང་ཁྲོ་བོ་ཉེར་གཅིག་སྙིང་པོ་ལན་གསུམ་རེ་བརྗོད་པ་སོ་སོའི་མཐར། མ་ཧཱ་རཀྟ་ཁཱ་ཧི༔ ཞེས་བཟེད་ཞལ་དུ་ལན་གསུམ་ཕུལ་ནས་དང་པོས་ལྷ་ཚོགས་རྣམས་གསལ་བཏབ། གཉིས་པས་རང་གཙོ་བོ་ཡབ་ཡུམ་གྱི་མཁའ་ལས་བདུད་རྩི་དམར་པོ་འཕྲོས། ལྷ་རྣམས་མཆོད། གསུམ་པས་དེ་དག་གི་དངོས་གྲུབ་ཐམས་ཅད་བདག་ལ་བསྩལ་བར་བསམ་ཞིང་། ཞི་བ་དང་ཁྲོ་བོའི་སྙིང་པོ་རྣམས་ལན་ཉེར་གཅིག་རེ། སྟོང་ཚིགས་ཀྱི་མཆོད་པ་དང་བཅས་པ་བྱའོ། །དེ་ནས་ཐུགས་ཁྲིད་ལྟར། ཧཱུྃ༔ ནམ་མཁའི་སྐུ་མངའ་འགྲན་དུ་མེད་པ་ཡི༔ ཞི་ཁྲོ་རབ་འབྱམས་ལྷ་ཚོགས་ཐུགས་རྗེ་ཅན༔ ཡེ་ཤེས་དབྱིངས་ལ་རྩོལ་རྟོག་མི་མངའ་ཡང༔ གདུལ་བྱའི་དོན་ཕྱིར་ཐུགས་དམ་གནད་ནས་བསྐུལ༔ དང་པོ་བསྙེན་དང་ཉེ་བསྙེན་ཏིང་འཛིན་བརྟན༔ བར་དུ་དངོས་གྲུབ་ཕྱིར་དུ་རྩེ་གཅིག་བསྒྲུབས༔ ད་ལྟ་སྒྲུབ་པ་ཆེན་པོའི་རྣལ་འབྱོར་གྱིས༔ ལས་ཀྱི་འབྲས་བུ་གསོལ་བའི་དུས་ལགས་ན༔ ཞི་དང་རྒྱས་དང་དབང་དང་མངོན་སྤྱོད་སོགས༔ ཐུན་མོང་དངོས་གྲུབ་མ་ལུས་བསྩལ་དུ་གསོལ༔ རིལ་བུ་མིག་སྨན་རྐང་མགྱོགས་ལ་སོགས་པ༔ ཁྱད་པར་གྲུབ་པའི་དངོས་གྲུབ་བསྩལ་དུ་གསོལ༔ ནད་དང་རྐྱེན་བྲལ་འཆི་མེད་རྒས་མེད་པའི༔ རྡོ་རྗེ་ཚེ་ཡི་དངོས་གྲུབ་བསྩལ་དུ་གསོལ༔ ཚར་གཅོད་རྗེས་འཛིན་དམོད་པས་གྲུབ་པ་ཡི༔ བདེན་ཚིག་ནུས་པའི་དངོས་གྲུབ་བསྩལ་དུ་གསོལ༔ གཟུངས་དང་དྲན་པ་བསམ་གཏན་མངོན་ཤེས་སོགས༔ ཏིང་འཛིན་ཡིད་ཀྱི་དངོས་གྲུབ་བསྩལ་དུ་གསོལ༔ རྣམ་སྨིན་ཚེ་དབང་ཕྱག་ཆེན་ལྷུན་གྱིས་གྲུབ༔ ལམ་མྱུར་མཆོག་གི་དངོས་གྲུབ་བསྩལ་དུ་གསོལ༔ སྐུ་གསུང་ཐུགས་ཡོན་ཕྲིན་ལས་བསམ་མི་ཁྱབ༔ བླ་མེད་འབྲས་བུའི་དངོས་གྲུབ་བསྩལ་དུ་གསོལ༔ ཨོཾ་ཨཱཿཧཱུྃ༔ དཔལ་ཆེན་ཞི་ཁྲོ་རྡོ་རྗེའི་གཡར་དམ་ཅན༔ བསྙེན་སྒྲུབ་འབྲས་བུ་དུས་འདིར་བསྩལ་ནས་ཀྱང༔ ཐུན་མོང་མཆོག་གི་དངོས་གྲུབ་བླ་མེད་པས༔ སྐུ་གསུང་ཐུགས་དང་དབྱེར་མེད་མཛད་དུ་གསོལ༔ ཀཱ་ཡ་སིདྡྷི་ཨོཾ༔ ཝཱ་ཀ་སིདྡྷི་ཨཱ༔ ཙིཏྟ་སིདྡྷི་ཧཱུྃ༔ སརྦ་སིདྡྷི་ཕ་ལ་ཧོ༔ ཞེས་སྤྱི་དྲིལ་སྔགས་དབྱངས་དང་བཅས་པས་དངོས་གྲུབ་བསྡུ་ཞིང་ལྷ་རྣམས་མཉམ་པར་སྦྱོར་བས་འོད་དུ་ཞུ་ནས་དངོས་གྲུབ་ཀྱི་རྫས་ལ་ཐིམ་པར་མོས་ཏེ་ཐོད་སྐུ་སོགས་གནས་གསུམ་དུ་རེག །བུམ་ཆུ་སོགས་རྫས་ལ་ལོངས་སྤྱོད། བདུད་རྩིའི་ཐིག་ལེ་བཀོད་ཅིང་བཏུང་། བདེ་གཤེགས་ཞི་ཁྲོ་བཀའ་འདུས་ཡོངས་སུ་རྫོགས་པའི་ལྷ་ཚོགས་རྣམས་ཀྱི་དངོས་གྲུབ་ཐམས་ཅད་བདག་ཅག་རྣམས་ཀྱིས་ཐོབ་ནས་སྐུ་ལྔ་ཡེ་ཤེས་ལྔའི་ཡོན་ཏན་མ་ལུས་པ་རྩོལ་བ་མེད་པར་ལྷུན་གྱིས་གྲུབ་པར་གྱུར་ཅིག །ཚེ་ཛཔ྄་བརྗོད་ཅིང་ཚེ་རྫས་བཀྱེ། དེའི་རྗེས་འབྲེལ་དུ་ལས་བྱང་ལྟར། ཧཱུྃ༔ ཚོམ་བུ་ཉེར་གཅིག་དཀྱིལ་འཁོར་ལྷ་ཚོགས་སོགས་ཀྱིས་བསྐུལ་ལ་ཚོགས་རྫས་བཟའ་བཏུང་བྱ། ལྷག་ཆོག་བྱས་ལ་བཙོན་འཛིན་བྱས་པའི་ལྷག་མ་རྣམས་ཕྱི་རོལ་ལྷོ་ནུབ་གོམ་པ་བདུན་ཅུའི་སར་བསྐྱལ། གཞན་དོན་དབང་བསྐུར་བྱེད་ན་སྐབས་འདི་ཙམ་དུ་སྦྲེལ་ལོ། །སྤྱི་དོན་གསུམ་པ་རྗེས་ཀྱི་ལས་རིམ་ལ་བརྒྱད་ལས། དང་པོ་གཏོར་མ་གཏོང་བ་ནི། ལས་བྱང་ལྟར་ཆད་མདོ་གཏང་། དགོས་པ་དང་འབྲེལ་ན་དེ་ཉིད་ཟོར་དུ་བསྐུལ། བརྟན་མ་བསྐྱང་ལ་བྲོ་བརྡུང་། གཉིས་པ་གཏང་རག་ནི། མཆོད་པ་ཁ་གསོས་ལ་ལས་བྱང་ལྟར་བྱིན་བརླབ། མཆོད་བསྟོད་རྒྱས་པར་བྱ། ནོངས་བཤགས་ཡིག་བརྒྱ་བཅས་བརྗོད། གསུམ་པ་བསྡུ་ལྡང་ནི། དཀྱིལ་འཁོར་རས་བྲིས་ཡིན་ན་མདུན་བསྐྱེད་བརྟན་བཞུགས་བྱ། རྡུལ་ཚོན་སྐབས་ཡེ་ཤེས་པ་གཤེགས། གཉིས་ཀར་ཡང་དམ་ཚིག་པ་རང་ལ་བསྡུ། བདག་བསྐྱེད་དཀྱིལ་འཁོར་འོད་གསལ་དུ་བསྡུ་ཞིང་ཐུན་མཚམས་ཀྱི་ལྷར་ལྡངས་ཏེ་ང་རྒྱལ་བཟུང་། བཞི་པ་ཕྱི་མཚམས་དཀྲོལ་བ་ནི། ཤར་ནས་གཡས་སྐོར་དུ་རྒྱལ་ཐོའི་མདུན་མཆོད་པ་གཏོར་མ་བཤམས་ལ་བྱིན་བརླབ། སོ་སོའི་སྔགས་མཐར་གཏོར་སྔགས་བཏགས་པ་ལན་གསུམ་རེས་འབུལ། ཨརྒྷཾ་སོགས་ཀྱིས་མཆོད། མཆོད་སྦྱིན་གཏོར་མ་འདི་བཞེས་ལ། །སོགས་ཀྱིས་ཕྲིན་ལས་བཅོལ། སྐུ་རྟེན་ཡོད་ན་གཙོ་བོ་བརྟན་བཞུགས་བྱ། འཁོར་རྣམས། སྭསྡྱཱ་ནཾ་གཙྪ་ཞེས་པས་གཤེགས། སྒོ་བྱང་ཕྱི་ནང་ཡང་དེ་ཀ་ལྟར་བྱས་ལ་བསྡུའོ། །ལྔ་པ་དཀྱིལ་འཁོར་བསྡུ་བ་ནི། སློབ་དཔོན་དཀྱིལ་འཁོར་མདུན་དུ་ཕྱིན་ལ་ཧཱུྃ་མཛད་ཀྱི་ཕྱག་རྒྱས་ཕུར་བུ་རྣམས་དང་པོར་གདབ་རིམ་ལས་ལྡོག་ཕྱོགས་སུ་ཕྱུང་སྟེ། ཨོཾ་བཛྲ་ཀཱི་ལ་ཡ་ཨུཏྐཱི་ལ་ཡ་སརྦ་ཀཱི་ལ་ཡ་བཛྲ་དྷ་རོད་ཨཱ་ཛྙཱ་པ་ཡ་ཏི་ཧཱུྃ་ཧཱུྃ་ཧཱུྃ་ཕཊ་སྭཱ་ཧཱ། ཞེས་དང་། ཕུར་རྩེ་འོ་མས་བཀྲུ་ཞིང་། ཨོཾ་རུ་རུ་སྥུ་རུ་ཛྭ་ལ་ཏིཥྛ་སིདྡྷི་ལོ་ཙ་ནི་སརྦ་ཨརྠ་སཱ་དྷ་ནི་སྭཱ་ཧཱ། ཞེས་སྤྱན་མའི་རིག་པ་བརྗོད། ཆོས་ཐམས་ཅད་སྐྱེ་བ་མེད་པའི་དོན་ཡིད་ལ་བྱས་ཏེ། ཨ་ཀཱ་རོ་བརྗོད་ལ་རས་བྲིས་ཀྱི་དཀྱིལ་འཁོར་བསྡུའོ། །དྲུག་པ་བཟོད་གསོལ་རྩ་བའི་སྒྲུབ་ཁོག་ལས་འབྱུང་བ་བཞིན་བྱ་དགོས་ཀྱང་སྨིན་ལུགས་ཡིག་ཆར་མི་འབྱུང་བས། དཔོན་སློབ་ལྷན་ཅིག་པས་སྤྱི་བཤགས་ཡེ་ཤེས་སྐུ་མཆོག་དང་། རྗེ་བཙུན་བླ་མ་རྣམས་ཀྱི་སྤྱན་ལམ་སོགས་བརྗོད་པར་བྱའོ། །བདུན་པ་སྨོན་ལམ་དང་བཀྲ་ཤིས་བརྗོད་པ་ནི། ཐམས་ཅད་ལག་བསྣོལ་མར་སྲིན་ལག་སྦྲེལ་ཅིང་མར་མེ་བཏེགས་ལ། ཧཱུྃ། དུར་ཁྲོད་གསང་བ་མཆོག་གི་དཀྱིལ་འཁོར་དུ། །སྙིང་པོ་བྱང་ཆུབ་ལམ་ལ་ཞུགས་པ་ཡིས། །འཁོར་བའི་གཡང་ས་ཆེན་པོར་མི་ལྟུང་ཞིང་། །ཆགས་སྡང་གཅོང་རོང་གནས་སུ་མི་སྐྱེ་དང་། །ལོག་ལྟ་དམྱལ་བའི་ཟངས་ཁར་རྦབ་མི་འགྲིལ། །འཁོན་འཛིན་གཅན་གཟན་གདུག་པའི་སྐད་མི་ཐོས། །ཉོན་མོངས་མཚོན་རྩེ་གདུག་པའི་ཟེར་མི་ཕོག །དགེ་བའི་བཤེས་གཉེན་བཀའ་དྲིན་ཆེ་བ་དང་། །སྲོག་གིས་སྦྲེལ་བའི་མཆེད་དང་ལྕམ་དྲལ་དང། །གསུམ་པའི་དབང་གིས་སྦྲེལ་བའི་རིག་མ་གསུམ། །སྐྱེ་བ་འདི་དང་ཚེ་རབས་ཐམས་ཅད་དུ། །མི་འབྲལ་རྩེ་གཅིག་འགྲོགས་པའི་ཏིང་འཛིན་གྱིས། །ས་བཅུ་ཁྱད་པར་རིམ་གྱིས་བགྲོད་པར་ཤོག །ནམ་ཞིག་ཚེ་འཕོས་ལུས་བརྗེའི་དུས་བྱུང་ནས། །འཁོར་བའི་གཡང་སར་ལན་གཅིག་ལྟུང་སྲིད་ཀྱང་། །སྣང་བའི་གོ་བྱེད་ཞུན་མར་མདངས་གསལ་འདིས། །རིག་འཛིན་སྒྲུབ་པ་པོ་ཡི་ཤུལ་མཚོན་ཅིང་། །ཀུན་ཏུ་འོད་ཀྱི་ས་ལ་རྒྱུད་སྦྱངས་ནས། །པདྨ་ཆེན་པོའི་ས་ལ་ལྷུན་གྱིས་གྲུབ། །འཁོར་ལོ་ཚོགས་ཆེན་ས་ལ་གཤེགས་པའི་ཚེ། །སྔོན་གྱི་རྒྱལ་བ་རྣམས་ཀྱི་མདུན་བསུས་ཤིག །ཡི་དམ་ལྷ་ཡིས་རྒྱབ་ནས་སྲོག་རྟེན་ཅིག །བྱང་ཆུབ་སེམས་དཔའ་རྣམས་ཀྱིས་མཐའ་སྐྱོར་ཅིག །མཆོད་པའི་ལྷ་མོ་རྣམས་ཀྱིས་སྣ་དྲོངས་ཤིག །མ་ཚོགས་དབང་མོ་རྣམས་ཀྱིས་རྗེས་སྐྱོངས་ཤིག །ལྕང་ལོ་ཅན་གྱི་ས་ལ་ཕྱིན་པའི་ཚེ། །མི་ལྡོག་པ་ཡི་ས་ལ་གནས་ནས་ཀྱང་། །རྡོ་རྗེ་ཁྲོ་རྒྱལ་ཁྱོད་ཀྱི་ཞལ་མཐོང་ནས། །རིག་འཛིན་རྣམས་དང་དབྱེར་མེད་གྱུར་ནས་ཀྱང་། །བླ་མེད་སྐུ་གསུང་ཐུགས་སུ་འགྲུབ་པར་ཤོག །ཅེས་དབྱངས་བོར་ལེན་ཚུལ་གྱིས་བརྗོད་ཅིང་། གཞན་ཡང་། ཧོ༔ ཕྱོགས་དུས་རྩ་བརྒྱུད་བླ་མ་སོགས་གཞུང་གསལ་གྱིས་མཚོན་ཐེག་པ་ཆེན་པོའི་སྨོན་ལམ་རྒྱ་ཆེར་གདབ། ཨོཾ༔ ཕུན་སུམ་ཚོགས་པ་ཕྱི་ཡི་ཡིད་བཞིན་རྒྱ་མཚོ་སོགས་བཀྲ་ཤིས་རྒྱས་པར་སྤེལ་ལོ། །བརྒྱད་པ་གནས་བསྲུང་བ་ནི། སྒྲུབ་པ་གྲོལ་མ་ཐག་རང་གནས་སུ་མི་ལྡོག་པར་ཞག་གསུམ་ཙམ་དུ་སྒྲུབ་ཁང་དེར་གྲུབ་ན་ཚོགས་སྐོང་ལྟ་བུའི་དགའ་སྟོན་དང་དམ་ཆོས་བཤད་ཉན་གྱིས་མཚོན་དགེ་བའི་བྱ་བ་ལ་འབད་པས་བསྟན་པ་ཡུན་དུ་གནས་ཤིང་བཀྲ་ཤིས་པའི་སྟོབས་འཕེལ་ལོ། །ཞེས་གསེར་པ་གཏེར་སྲས་བསླབ་པ་གསུམ་ལྡན་རྡོ་རྗེ་འཛིན་པ་འགྱུར་མེད་འཇམ་དབྱངས་ཚུལ་ཁྲིམས་ནས་ཀུན་གཟིགས་གཏེར་ཆེན་བླ་མ་རིན་པོ་ཆེར་གསོལ་བ་བཏབ་པའི་དོན་བཀའ་ཡིས་གནང་བ་བསྩལ་པ་ལྟར། པདྨ་གར་གྱི་དབང་ཕྱུག་བློ་གྲོས་མཐའ་ཡས་པའི་སྡེས་རྫོང་གསར་བཀྲ་ཤིས་ལྷ་རྩེའི་ཆོས་གྲྭ་ཆེན་པོར་བསྡེབས་པ་དགེ་ལེགས་འཕེལ།། །།སླར་ཡང་གསལ་བྱེད་ཅུང་ཟད་དང་བཅས་ཛྙཱ་ནས་ཞུས་དག་པར་བགྱིས་པ་ཤུ་བྷཾ།། །།འདི་ནི་དཔལ་སྤུངས་པར་པོད་དབུའི་དཀར་ཆག་ནང་བཀོད་པ་དཔེ་དངོས་མ་ཐོབ་ཅིང་བདུད་འཇོམས་པ་རིན་པོ་ཆེའི་གསུང་འབུམ་ཁྲོད་བཞུགས་པ་འདིར་བླངས་པའོ།།\nRetrieved from "https://rtz.tsadra.org/index.php?title=Terdzo-BA-029&oldid=128270"\nThis page was last edited on 14 February 2019, at 21:04.


༄༅།།མཚོ་སྔོན་ཞིང་ཆེན་མི་དམངས་སྲིད་གཞུང་གཞུང་ལས་ཐིན་གྱིས་ ནུས་ཤུགས་ཡོད་རྒུས“འགན་སྲུང་དྲུག”དམ་འཛིན་དང“བརྟན་འཇགས་དྲུག”ལ་སྐུལ་འདེད་གཏོང་བའི་བྱེད་ཐབས་ཁག་ཅིག་དཔར་འགྲེམས་བྱས་པའི་སྐོར་གྱི་བརྡ་སྦྱོར། མཚོ་སྔོན་ཞིང་ཆེན་སྲིད་གཞུང་དྲ་བ།\nཡོང་ཁུངས།：ཞིང་ཆེན་སྲིད་གཞུང་ཡིག་སྒྱུར་ཁང་། རྩོམ་སྒྲིག་པ།：ཁོན་ཐར་འཚོ། སྤེལ་དུས།：2020-11-24 18:06 རྡེབ་ཚད།：133894\nསྤྱི་ཁྱབ་ཧྲུའུ་ཅི་ཞི་ཅིན་ཕིང་གི་རིམས་བབ་འགོག་སྡོམ་དང་དཔལ་འབྱོར་སྤྱི་ཚོགས་འཕེལ་རྒྱས་གཏོང་བར་གཅིག་གྱུར་འཆར་འགོད་བྱ་རྒྱུའི་སྐོར་གྱི་གསུང་བཤད་དང་མཛུབ་སྟོན་གལ་ཆེན་གྱི་དགོངས་དོན་དང་། ཏང་ཀྲུང་དབྱང་དང་རྒྱལ་སྲིད་སྤྱི་ཁྱབ་ཁང་། ཞིང་ཆེན་ཏང་ཨུ་དང་ཞིང་ཆེན་སྲིད་གཞུང་བཅས་ཀྱི་ཇུས་ཆོད་དང་བཀོད་སྒྲིག་བཅས་ལག་ལེན་མཐར་ཕྱིན་བྱས་ཤིང་། ནུས་ཤུགས་ཡོད་རྒུས“འགན་སྲུང་དྲུག”དམ་འཛིན་དང“བརྟན་འཇགས་དྲུག”ལ་སྐུལ་འདེད་བཏང་ནས། ཞིང་ཆེན་ཡོངས་ཀྱི་དཔལ་འབྱོར་བརྟན་ལྷིང་དང་བདེ་ཐང་ངང་འཁོར་སྐྱོད་ཡོང་བར་སྐུལ་འདེད་གཏོང་ཆེད། སྤྱིའི་བླང་བྱ་ནི། བརྟན་བརླིང་ཁྲོད་འཕེལ་རྒྱས་བརྩོན་པའི་བྱ་བའི་སྤྱིའི་དགོངས་གཞི་རྒྱུན་འཁྱོངས་བྱས་ཐོག ཏང་ཀྲུང་དབྱང་དང་རྒྱལ་སྲིད་སྤྱི་ཁྱབ་ཁང་གི“བརྟན་འཇགས་དྲུག”གི་ལས་དོན་ཏན་ཏིག་ངང་ལེགས་པོར་སྒྲུབ་པ་དང“འགན་སྲུང་དྲུག”གི་ལས་འགན་དོན་འཁྱོལ་བྱེད་པའི་འཐབ་ཇུས་བཀོད་སྒྲིག་ལ་དམ་པོར་དམིགས་ནས། “རང་རྟོགས་ཀྱིས་ཆབ་སྲིད་ལ་དང་དོད་དང་ཐོག་མཐའ་བར་གསུམ་དུ་ཡིད་ཆེས་བརྟན་པོ་བྱེད་པ། དོན་འཁྱོལ་བརྟན་པོར་འཛིན་པ”བཅས་ཀྱི་བྱ་བའི་བླང་བྱ་ལྟར། རིམས་བབ་འགོག་སྡོམ་ལྷོད་གཡེང་མེད་པ་དང་ལོ་ཧྲིལ་བོའི་དམིགས་འབེན་ལ་གཡོ་འགུལ་མེད་པ། དུས་ཚིགས་བཟང་བོར་འགོར་འགྱངས་མེད་པ། འགན་འཁྲི་དོན་འཁྱོལ་ལ་རྣམ་གཡེང་མེད་པ་བཅས་དམ་པོར་བཟུང་ནས། བསམ་ཕྱོགས་དུས་ཐོག་ཏུ་གསལ་བོར་གཏོང་བ་དང་སྙོམ་སྒྲིག་བྱེད་ཐབས་ལེགས་སྒྱུར་བྱ་དགོས་ལ། གོ་སྐབས་དང་གནས་བབ། སྟོབས་ཤུགས་བཅས་སྤྱད་དེ་རྒྱལ་ཁབ་ཀྱི་སྲིད་ཇུས་སོ་སོ་བཀོལ་སྤྱོད་ལེགས་པོར་བྱས་ཤིང་། སྤྱི་ཚོགས་ཀྱི་གསོན་ཤུགས་སྐུལ་སྤེལ་དང་དཔལ་འབྱོར་རེས་འཁོར་གེགས་མེད། དམངས་འཚོའི་མཐའ་ཐིག་སྲུང་བ། སྤྱི་ཡོངས་ཀྱི་བརྟན་བརླིང་མཐའ་འཁྱོངས་བཅས་བྱས་ཏེ། ལོ་འཁོར་གྱི་དམིགས་འབེན་ལས་འགན་ཡོངས་འགྲུབ་ཐུབ་པར་ཁག་ཐེག་ཐུབ་པ་དང་། དབུལ་སྒྲོལ་འགག་སྒྲོལ་ལ་རྒྱལ་ཁ་རྟིང་མ་ལེན་པ་དང་འབྱོར་འབྲིང་སྤྱི་ཚོགས་དང“ལྔ་ཚན་བཅུ་གསུམ་པའི”འཆར་འགོད་ཁྱོན་ཡོངས་ནས་ཕུན་སུམ་ཚོགས་པོའི་ངང་མཇུག་བསྒྲིལ་བར་ཁག་ཐེག་བྱ་དགོས། ད་ལྟ་གཤམ་གྱི་བྱེད་ཐབས་འདི་གཏན་འབེབས་བྱས་པ་སྟེ།\n1. མཐོ་རིམ་སློབ་གྲྭའི་མཐར་ཕྱིན་སློབ་མའི་ལས་ཞུགས་ལ་གཙིགས་ཆེན་བྱ་དགོས། རྒྱལ་དབང་ཁེ་ལས་ཀྱིས་གདན་ཞུའི་གཞི་ཁྱོན་ཆེ་རུ་གཏོང་བར་སྐུལ་མ་བྱ་དགོས་ཤིང་། དམངས་གཉེར་ཁེ་ལས་ཀྱིས་མཐོ་རིམ་སློབ་གྲྭའི་མཐར་ཕྱིན་སློབ་མ་བསྡུ་བའི་སྲིད་ཇུས་ཀྱི་སྐུལ་ལྕགས་བྱེད་ཤུགས་ཆེ་རུ་གཏོང་བ་དང་། ལས་ཁུངས་དང་དོན་ལས་སྡེ་ཚན་གྱི་རྒྱུགས་བསྡུ་གདན་ཞུ་བྱེད་ཤུགས་ཆེ་རུ་གཏང་དགོས། མཐོ་རིམ་སློབ་གྲྭའི་མཐར་ཕྱིན་སློབ་མ་གཞི་རིམ་གྱི་དོན་ལས་སྡེ་ཚན་དུ་བསྐྱོད་ནས་ལས་ཀ་བྱེད་པར་སྐུལ་མ་དང་ཁྲིད་སྟོན་བྱ་དགོས་ཤིང་།“རོགས་གསུམ་སྐྱོར་གཅིག”དང“མཚོ་སྔོན་ལྷོ་རྒྱུད་ཀྱི་འཆར་གཞི”། “ནུབ་རྒྱུད་ཀྱི་འཆར་གཞི”སོགས་གཞི་རིམ་གྱི་ཞབས་ཕྱི་ལས་རྐང་དང་ལྷག་པར་དུ་གྲོང་གསེབ་ཀྱི་དགེ་རྒན་དང་གཞི་རིམ་གྱི་སྨན་པ་དང་ནད་གཡོག་སོགས་ཉེར་མཁོའི་ལས་རྐང་གི་བསྡུ་རུབ་གཞི་རྒྱ་ཇེ་ཆེར་གཏང་དགོས། སྲིད་གཞུང་གི་དངུལ་འཇོག་ལས་གཞི་དང་ཚན་རིག་ཞིབ་འཇུག་གི་ལས་གཞི། ཁེ་ལས་དང་དོན་ལས་སྡེ་ཚན་གྱིས་ལས་ཞུགས་དང་ལྟ་སྦྱོང་བྱེད་པའི་གཞི་རྒྱ་ཆེ་ཏུ་གཏོང་བར་རྒྱབ་སྐྱོར་བྱས་ཏེ། ལྟ་སྦྱོང་གི་ལས་རྐང་གསར་སྤེལ་བྱེད་པ་དང་། ཁ་གསབ་བྱེད་ཤུགས་ཇེ་ཆེར་གཏང་དགོས། མཐར་ཕྱིན་སློབ་མ་དམག་ལ་ཞུགས་པའི་གཟིགས་སྐྱོང་སྲིད་ཇུས་སྔར་བས་དོན་འཁྱོལ་ལེགས་པོ་བྱ་དགོས། མཐོ་རིམ་སློབ་གྲྭའི་མཐར་ཕྱིན་སློབ་མའི་ལས་ཞུགས་དང་ལས་གཏོད་ཀྱི་སྐུལ་སྤེལ་འཆར་གཞི་ལག་བསྟར་བྱས་ཏེ། ལས་ཞུགས་མེད་པའི་མཐོ་རིམ་སློབ་གྲྭའི་མཐར་ཕྱིན་སློབ་མ་མི་ཁྲི3ལ་ལས་ཞུགས་མཛུབ་སྟོན་ཞབས་ཕྱི་དང་ལས་གཏོད་གསོ་སྦྱོང་བྱ་དགོས་ཤིང་། ལས་གཏོད་ཀྱི་འགྲན་སྡུར་ཆེན་པོ་མུ་མཐུད་དུ་སྤེལ་ནས། ཕུལ་བྱུང་གི་ལས་གཏོད་སློབ་ཆེན་སློབ་མ་འབུར་དུ་ཐོན་པར་སྐུལ་འདེད་གཏོང་དགོས་པར་མ་ཟད་གཙོ་གནད་དུ་བཟུང་ནས་རྒྱབ་སྐྱོར་ཆེན་པོ་བྱ་དགོས། མཐོ་རིམ་སློབ་གྲྭའི་མཐར་ཕྱིན་སློབ་མ་ཁྲོམ་ར་ཅན་དང་སྤྱི་ཚོགས་ཅན་གྱི་ལས་ཞུགས་ལ་ཤུགས་ཆེན་པོས་སྐུལ་འདེད་བཏང་ནས། ཞིང་ཆེན་ནང་ཁུལ་གྱི་མཐོ་རིམ་སློབ་གྲྭ་དང་ས་གནས་སྲིད་གཞུང་གིས་དྲ་ཐོག་ནས་གདན་ཞུ་དང་སློབ་གྲྭའི་ཆེད་དོན་གདན་ཞུ་སོགས་ཀྱི་ལས་ཞུགས་ཞབས་ཕྱི་ཆད་པ་མེད་པར་འདོན་སྤྲོད་བྱ་དགོས། ལས་གཏོད་ཀྱི་ཁག་ཐེག་དངུལ་བུན་ལ་རྒྱབ་སྐྱོར་བྱེད་ཤུགས་ཆེ་རུ་བཏང་ནས། གཏན་འཁེལ་ལྟར་མི་སྒེར་ལ་སྒོར་ཁྲི20ལས་མི་བརྒལ་བའི་ལས་གཏོད་ཀྱི་ཁག་ཐེག་དངུལ་བུན་སྤྲོད་དགོས་པར་མ་ཟད་ནོར་སྲིད་ཀྱིས་སྐྱེད་ཀ་སྤྲད་དགོས། “24365སློབ་གྲྭའི་དྲ་རྒྱའི་གདན་ཞུའི་ཞབས་ཕྱི”དང་ཀྲུང་དབྱང་ཁེ་ལས་ཀྱི“རིམས་འགོག་དང་ལས་རྐང་བརྟན་པོ། ལས་ཞུགས་རྒྱ་ཆེར་གཏོང་བ”སོགས་ཀྱི་གདན་ཞུའི་བྱེད་སྒོ་ཞིབ་ཚགས་སྒོས་རྩ་འཛུགས་བྱས་ཏེ། གདན་ཞུའི་བྱེད་སྒོའི་གན་རྒྱ་འཇོག་ཚད་དང་ལས་ཞུགས་ཀྱི་ལེགས་གྲུབ་བྱུང་ཚད་ཇེ་མཐོར་བཏང་ནས། སློབ་ཆེན་སློབ་མའི་ལས་ཞུགས་ཐུབ་ཚད85%ཡན་རྒྱུན་འཁྱོངས་ཐུབ་པར་ཁག་ཐེག་བྱ་དགོས།\n2. རོང་འབྲོག་ཁུལ་གྱི་ངལ་རྩོལ་པས་གན་སྤོས་ཏེ་ལས་ཀ་ཞུགས་པར་ཧུར་ཐག་གིས་སྐུལ་འདེད་གཏང་དགོས། རོང་འབྲོག་མང་ཚོགས་ཀྱི་ས་གནས་སྤོས་ཏེ་ལས་ཀ་ཞུགས་པར་བདེ་འཇགས་དང་གོ་རིམ་ལྡན་པའི་ངང་ཁྲིད་སྟོན་བྱས་ནས། འགྲོ་ཡུལ་དང་ཐོན་ཡུལ་གྱི་ལས་གཉེར་མི་སྣའི་དོ་དམ་ཇེ་དྲག་ཏུ་གཏང་དགོས། གླ་རྒྱག་ཞིང་བས་ལས་ཞུགས་བྱེད་གནས་སུ་འདྲ་མཉམ་སྒོས་ལས་ཞུགས་ཀྱི་ཞབས་ཕྱི་ལོངས་སུ་སྤྱོད་པའི་སྲིད་ཇུས་ལག་བསྟར་དང་། གཞི་རིམ་གྱི་ཞབས་ཕྱིའི་རྐྱེན་སྲོལ་ལེགས་སྒྱུར་བྱས་ནས་ལོངས་སུ་སྤྱོད་དགོས་པ་མཐའ་དག་ལོངས་སྤྱོད་བྱེད་པར་ཁག་ཐེག་བྱ་དགོས། མཚོ་སྔོན་གྱི་འཐེན་ཐུག་ཁེ་ལས་ཀྱིས་ལས་ཞུགས་སྐུལ་ཁྲིད་བྱེད་པའི་ནུས་པ་འདོན་སྤེལ་གང་ལེགས་བྱས་ཏེ། འཐེན་ཐུག་ཟ་ཁང་དུ་ཞུགས་འདོད་ཡོད་པའམ་གཉེར་འདོད་ཡོད་པའི་རོང་འབྲོག་ཁུལ་གྱི་ངལ་རྩོལ་པར་དབུལ་སྐྱོར་གྱི་གྲངས་ཉུང་སྐྱེད་གསབ་དངུལ་བུན་སྔོན་ལ་དོན་འཁྱོལ་བྱ་དགོས། སྡེ་བའི་ཐུན་མོང་དཔལ་འབྱོར་འཕེལ་རྒྱས་ཁྲིད་སྟོན་མ་དངུལ་སྤྱད་ནས་འཐེན་ཐུག་ཟ་ཁང་གཉེར་བ་དང་། བྱེད་ཐབས་སྣ་ཚོགས་ལ་བརྟེན་ནས་འཐེན་ཐུག་དཔལ་འབྱོར་ཁྲོད་དུ་ཧུར་ཐག་གིས་ཞུགས་པར་སྐུལ་མ་གཏང་དགོས། ཞིང་བས་ཐག་ཉེ་སར་ལས་ཞུགས་དང་ལས་གཏོད་བྱེད་པར་རྒྱབ་སྐྱོར་བྱེད་པ་དང་། གུད་ཚབ་ལས་སྤྲོད་ཀྱི་གཞི་རྒྱ་ཆེ་རུ་བཏང་ནས་ཕ་ཡུལ་དུ་ལོག་པའི་ཞིང་བར་གླ་རྒྱག་ཐུབ་པ་དང་ཡོང་འབབ་ཡོད་པར་བྱ་དགོས། མཐོ་སྒང་གི་མཛེས་པའི་གྲོང་གསེབ་དང་མཛེས་པའི་གྲོང་རྡལ། རོང་འབྲོག་ཁུལ་གྱི་རྨང་གཞིའི་སྒྲིག་བཀོད། རོང་འབྲོག་མང་ཚོགས་ཀྱི་སྡོད་ཁང་ཆ་རྐྱེན་ལེགས་སྒྱུར་སོགས་ཀྱི་ལས་གྲྭ་འཛུགས་སྐྲུན་ལ་མགྱོགས་མྱུར་ངང་སྐུལ་འདེད་བཏང་སྟེ། ཐག་ཉེ་ས་དང་ས་ཆ་དེ་གར་གླ་རྒྱག་ཞིང་བ་ལས་ཞུགས་ཐུབ་པར་བྱ་དགོས། གཟིགས་སྐྱོང་དང་རོགས་སྐྱོར་སྲིད་ཇུས་རབ་དང་རིམ་པ་ཁྱོན་ཡོངས་ནས་དོན་འཁྱོལ་བྱས་ཏེ། གླ་རྒྱག་ཞིང་བ་རང་ཡུལ་དུ་ལོག་ནས་ལས་གཏོད་བྱེད་པར་ཧུར་ཐག་གིས་སྐུལ་མ་གཏང་དགོས། གཞི་ཁྱོན་འོས་འཚམ་ལྡན་པའི་གཉེར་སྐྱོང་བྱེད་པོར་རོགས་སྐྱོར་བྱས་ཏེ། ཆ་འཕྲིན་དང་ཚན་རྩལ། ཁྲོམ་ར། ཐོན་ལས་སོགས་ཀྱི་ཐོན་ཁུངས་བསྡུ་རུབ་དང་། ཞིང་ཁྱིམ་སྤྱི་ཚོགས་ཅན་དུ་འགྱུར་བའི་ཞབས་ཕྱིའི་མ་ལག་འཐུས་ཚང་དུ་བཏང་སྟེ། ཞིང་ལས་ལག་རྩལ་དང་གཉེར་སྐྱོང་འདུ་ཤེས། གཉེར་སྐྱོང་རྣམ་པ་བཅས་ཕན་ནུས་ཆེ་བའི་སྒོ་ནས་རྒྱ་ཆེའི་ཞིང་ཁྱིམ་ལ་བརྒྱུད་སྤྲོད་བྱེད་པར་སྐུལ་འདེད་བཏང་ནས། ཞིང་ལས་ཐོན་ལས་དར་རྒྱས་ཡོང་བར་རོགས་རམ་བྱ་དགོས། རོང་འབྲོག་མང་ཚོགས་ཀྱི་ལས་གཏོད་སྣེ་ཁྲིད་པ་གསོ་སྐྱོང་བྱེད་ཤུགས་ཆེ་རུ་བཏང་ནས། ཕ་ཡུལ་དུ་ལོག་ནས་ལས་གཏོད་མཁན་དང་ངལ་ལས་བར་ཁེ་བར་བྱ་དགའ་དང་ཁ་གསབ་སྤྲད་དེ། མཉམ་ལས་ཁང་དང་ཁེ་ལས་ཆུང་འབྲིང་འཛུགས་པར་རྒྱབ་སྐྱོར་བྱ་དགོས། རོང་འབྲོག་ཁུལ་གྱི་ངལ་རྩོལ་པ་མི་ཐེངས་ཁྲི105ཡན་གྱིས་གནས་སྤོས་ཏེ་ལས་ཀ་ཞུགས་ཐུབ་པར་ཁག་ཐེག་བྱ་དགོས།\n3. ལས་ཞུགས་ལ་དཀའ་ཁག་ཡོད་པའི་མི་སྣར་ཞབས་སྐྱོར་རོགས་རམ་བྱ་དགོས། གྲོང་རྡལ་གྱི་ལས་ཞུགས་ལ་དཀའ་ཁག་ཡོད་པའི་མི་སྣར་དམིགས་ནས། རིམས་ནད་དུག་སེལ་དང་ཁོར་ཡུག་གཙང་སྦྲ་སོགས་གནས་སྐབས་ཀྱི་སྤྱི་ཕན་ལས་རྐང་ཁག་ཅིག་བཙུགས་ཏེ། ཟླ6ལས་མི་བརྒལ་བའི་ཁ་གསབ་དུས་བཀག་ལྟར་ལས་རྐང་གི་ཁ་གསབ་དང་སྤྱི་ཚོགས་ཉེན་འགོག་འགན་སྲུང་གི་ཁ་གསབ་སྤྲོད་དགོས། “ཆ་འཕྲིན་དྲ་བ་གཅིག་དང་རོགས་སྐྱོར་རྩིས་ཐོ་གཅིག ཞབས་ཕྱི་རྒྱུད་གཅིག”བཅས་ཀྱི་རོགས་སྐྱོར་བྱེད་སྟངས་ལག་བསྟར་བྱས་ཏེ། “ལས་ཞུགས་མེད་པའི་ཁྱིམ་ཚང”དུ་མ་མཐར་ཡང་མི་གཅིག་ལས་ཞུགས་པར་འཇུག་པ་མ་ཟད་འགུལ་རྣམ་ལྟར་གཙང་སེལ་བྱེད་པར་ཁག་ཐེག་བྱ་དགོས། ཞིང་སྡེའི་དབུལ་ཕོངས་ཁྱིམ་ཚང་ལ་ལས་ཞུགས་རོགས་སྐྱོར་བྱེད་ཤུགས་ཆེ་རུ་གཏོང་བ་དང་། ཆ་རྐྱེན་ཡོད་པའི་སྲིད་འཛིན་སྡེ་བར་ཞིང་སྡེའི་སྤྱི་པའི་ཞབས་ཕྱི་རིགས་ཀྱི་ལས་རྐང5-10སྒྲིག་བཙུགས་བྱས་ཏེ་ཞབས་སྐྱོར་བཀོད་སྒྲིག་བྱ་དགོས། ཡོང་སྒོ་ཉུང་བའི་མི་སྣར་སྤྱི་ཚོགས་ཉེན་འགོག་འགལ་བཅོལ་གྱི་རིན་རང་འདོད་ཀྱིས་ཕྱིར་འགྱངས་བྱས་ཏེ་སྤྲོད་པའི་སྲིད་ཇུས་ལག་བསྟར་བྱེད་པ་དང་། ལས་ཞུགས་ལ་འབྲེལ་བ་ཡོད་པའི་སྲིད་འཛིན་ལས་དོན་རང་བཞིན་གྱི་རིན་བསྡུ་བ་ཡོངས་སུ་མེད་པར་བཟོ་དགོས།\n4. ཟུར་ཐོན་དམག་མིའི་ལས་ཞུགས་ལ་འགན་སྲུང་ལེགས་པོ་བྱ་དགོས། གྲོང་ཁྱེར་དང་གྲོང་གསེབ་ཀྱི་གཞི་རིམ་དང་ཐོན་ལས་གླིང་ཁུལ། ཞབས་ཕྱིའི་ལས་རིགས་བཅས་ཀྱིས་ལས་ཞུགས་ལ་སྐུལ་ཁྲིད་བྱེད་པའི་སྦས་ཤུགས་སྔོག་འདོན་གང་ལེགས་བྱས་ཏེ། ཟུར་ཐོན་དམག་མི་རིམས་བབ་འགོག་སྡོམ་ལ་ཉེ་བར་མཁོ་བ་དང་སྤྱི་པའི་ལས་དོན་འཁོར་སྐྱོད་ལ་ཉེ་བར་མཁོ་བ། མང་ཚོགས་ཀྱི་འཚོ་བ་ལ་ཉེ་བར་མཁོ་བ། རྒྱལ་ཇུས་དམངས་འཚོ་ལ་ཉེ་བར་མཁོ་བ་བཅས་ཀྱི་ལས་རིགས་དཀོན་པོའི་ཁེ་ལས་སུ་ལས་ཀ་ཞུགས་པར་ཁྲིད་སྟོན་བྱ་དགོས། གཞི་རིམ་གྱི་སྨན་བཅོས་དང་སྤྱི་ཚོགས་ཞབས་ཕྱི་སོགས་ལས་རྐང་དུ་ཟུར་ཐོན་དམག་མི་བསྡུ་སྐོང་བྱེད་པའི་བསྡུར་ཚད་ཇེ་མང་དུ་གཏང་དགོས། ཟུར་ཐོན་དམག་མིར་བབ་བསྟུན་གྱིས་གསོ་སྦྱོང་དང་ལས་རིགས་ལག་རྩལ་ཐད་ནས་གསོ་སྦྱོང་བྱེད་པ་དེ་ལས་རིགས་ལག་རྩལ་གསོ་སྦྱོང་མཐོར་འདེགས་ཀྱི་འཆར་གཞི་ནང་བསྡུ་ལེན་བྱས་ཏེ། གསར་དུ་ཟུར་ཐོན་བྱུང་ཞིང་རང་བདག་གིས་ལས་ཀ་ཞུགས་པའི་དམག་མིར་བབ་བསྟུན་གྱི་གསོ་སྦྱོང་ཁྱོན་ཡོངས་ནས་ཁྱབ་བརྡལ་དུ་གཏང་དགོས་ལ། རྩལ་ནུས་གསོ་སྦྱོང་ལ་ཞུགས་པར་རེ་འདུན་ཡོད་མཁན་ལ་ཡོངས་ཁྱབ་ཏུ་གསོ་སྦྱོང་བྱ་དགོས། ཟུར་ཐོན་དམག་མི་གཞི་རིམ་གྱི་རིམས་བབ་འགོག་སྡོམ་གྱི་དུས་རིམ་རང་བཞིན་གྱི་བྱ་བར་ཞུགས་པར་སྐུལ་མ་གཏང་དགོས། ལས་ཞུགས་ཀྱི་རེ་འདུན་ཡོད་པའི་ཟུར་ཐོན་དམག་མིར་འོས་འཚམ་ངང་བཀོད་སྒྲིག་བྱེད་པར་ཁག་ཐེག་བྱ་དགོས།\n5. ལས་ཞུགས་ཞབས་ཕྱིའི“སྐྱེལ་བ་བཞིའི”བྱ་འགུལ་ལེགས་པོར་བཟུང་དགོས། རང་འགུལ་ངང་སྲིད་ཇུས་བསྐྱལ་ཐོག་སྤྱི་ཚོགས་དང་ཁེ་ལས། གཙོ་གནད་མི་ཚོགས་བཅས་ལ་ཁ་གཏད་ནས་ལས་ཞུགས་བརྟན་པོའི་སྲིད་ཇུས་ཁག་རྒྱ་ཁྱབ་ཏུ་དྲིལ་སྒྲོག་བྱེད་པ་དང་། སྲིད་དོན་ཞབས་ཕྱི་དང་དངུལ་རྩའི་ཡིད་རྟོན་དངུལ་བུན། སྤྱི་ཚོགས་འགན་སྲུང་གི་མི་བཀོལ་སོགས་ལས་རྐང་བརྟན་པོའི་སྲིད་ཇུས་དོན་འཁྱོལ་ལེགས་པོ་བྱས་ཏེ། ལོངས་སུ་སྤྱོད་དགོས་པ་མཐའ་དག་གང་མགྱོགས་ངང་ལོངས་སྤྱོད་བྱེད་པར་ཁག་ཐེག་བྱ་དགོས། ལས་རྐང་ཧུར་ཐག་གིས་བསྐྱལ་ཐོག“ཉིན་བརྒྱའི་དྲ་རྒྱ་བྱེ་བ་གཅིག་གི་གདན་ཞུའི་ཆེད་དོན་འགུལ་སྐྱོད”སོགས་དྲ་ཐོག་གི་གདན་ཞུའི་བྱ་འགུལ་དང་ཟུང་འབྲེལ་བྱས་ཏེ། གཉེར་སྐྱོང་རང་བཞིན་གྱི་མི་ཤུགས་ཐོན་ཁུངས་ཞབས་ཕྱི་དང་ལས་རིགས་མཚམས་སྦྱོར་སོགས་ལས་ཁུངས་ལ་མཉམ་འབྲེལ་བྱེད་པར་ཤུགས་བསྣན་ནས། མི་བཀོལ་སྡེ་ཚན་ལ་ཟབ་ཞུགས་བྱས་ནས་མི་བཀོལ་དགོས་མཁོ་ལ་རྒྱུས་ལོན་བྱས་ཏེ། ལས་རྐང་གི་ཆ་འཕྲིན་གནད་འཁེལ་ངང་བསྐྱལ་ནས་མི་དང་ལས་རྐང་གཉིས་གནད་དུ་འཁེལ་བའི་ངང་སྒྲིག་སྦྱོར་བྱེད་པར་སྐུལ་སྤེལ་དང་། ངལ་རྩོལ་པའི་ལས་འདོད་ཀྱི་རེ་ཞུ་འགྲུབ་ཚད་མཐོར་འདེགས་གཏང་དགོས། ཁ་གསབ་རོགས་དངུལ་མུ་མཐུད་དུ་བསྐྱལ་ཐོག་ལས་མི་ཉུང་འཕྲི་མི་བྱེད་པའམ་ཉུང་འཕྲི་ཉུང་ཙམ་བྱེད་པའི་ཁེ་ལས་འབྲིང་ཆུང་ཕྲན་གསུམ་ལ། ལས་ཤོར་འགན་སྲུང་གྲོན་དངུལ་ཕྱིར་སློག་བྱེད་པའི་ཚད་གཞི་དེ100%ལ་མཐོ་རུ་བཏང་ནས། ལས་ཞུགས་མི་སྣ་ལས་ཤོར་མི་བྱེད་པར་ཤུགས་ཆེན་པོས་འགན་སྲུང་བྱ་དགོས། ཚན་རིག་དང་མཐུན་པའི་ངང་གསོ་སྦྱོང་བསྐྱལ་ཐོག་གསོ་སྦྱོང་གིས་ལས་རྐང་བརྟན་འཇགས་བྱེད་པར་རོགས་དངུལ་སྤྲོད་པ་དང་། སྤྱི་པའི་ལས་རིགས་ལག་རྩལ་དངོས་སྦྱོང་གི་རྟེན་གཞི་འཛུགས་སྐྲུན་གཏིང་ཟབ་སྒོས་སྐུལ་འདེད་བཏང་སྟེ། ལས་རིགས་ལག་རྩལ་གསོ་སྦྱོང་རྨང་གཞིའི་ལས་སྟེགས་མཉམ་སྤྱོད་མཉམ་སྐྲུན་གྱི་ཤུགས་ཚད་ཆེ་རུ་གཏང་དགོས། ལས་ཤོར་མི་སྣ་དང་གླ་རྒྱག་ཞིང་བ་སོགས་གཙོ་གནད་མི་ཚོགས་ཀྱི་ལས་རིགས་རྩལ་ནུས་གསོ་སྦྱོང་གི་ཤུགས་ཚད་ཆེ་རུ་བཏང་ནས། ཁ་གསབ་རང་བཞིན་གྱི་ལས་རིགས་རྩལ་ནུས་གསོ་སྦྱོང་རིགས་མི་འདྲ་བ་མི་ཐེངས་ཁྲི10ལྷག་སྤེལ་བ་དང་། གཙོ་གནད་ཐོན་ལས་ཀྱི་ལས་རིགས་གསོ་སྦྱོང་གི་དགོས་མཁོ་དང་ལས་རིགས་ཐོབ་ཐང་། ལས་རིགས་རྩལ་ནུས་ཀྱི་རིམ་པའི་དཔྱད་འབེབས་མཛུབ་སྟོན་དཀར་ཆག་དུས་གཏན་སྒོས་ཁྱབ་བསྒྲགས་བྱ་དགོས། ལས་ཞུགས་སྲིད་ཇུས་དོན་འཁྱོལ་དང་ཞབས་ཕྱི་ལེགས་སྒྱུར་བྱས་པ་བརྒྱུད་དེ། ལོ་ཧྲིལ་བོར་གྲོང་རྡལ་གྱི་གསར་འཕར་ལས་ཞུགས་མི་གྲངས་ཁྲི6གི་དམིགས་འབེན་ཡོངས་འགྲུབ་བྱེད་པར་ཁག་ཐེག་བྱ་དགོས།\n6. རྒྱུན་རྣམ་ཅན་གྱི་རིམས་བབ་འགོག་སྡོམ་བྱ་བ་དམ་འཛིན་དང་ནན་འཛིན་དང་ཞིབ་འཛིན་བྱ་དགོས། རིམས་བབ་འགོག་སྡོམ་དང་དཔལ་འབྱོར་སྤྱི་ཚོགས་འཕེལ་རྒྱས་ལ་གཅིག་འདོམས་ཀྱིས་སྐུལ་འདེད་བཏང་ནས། གནད་འཁེལ་ནུས་ལྡན་ངང་ཕྱི་ནས་ནང་དུ་ཁྱབ་པ་དང་ནང་ནས་མཆེད་པར་སྔོན་འགོག་བྱེད་ཅིང་། རྒྱུན་རྣམ་ཅན་གྱི་འགོག་སྡོམ་བྱེད་ཐབས་དོན་འཁྱོལ་དང་འཐུས་ཚང་དུ་གཏོང་བ་དང་། ཕྱི་རྒྱལ་གྱི་མི་སྣ་མཚོ་སྔོན་དུ་ཐོན་པ་དང་མཚོ་སྔོན་གྱི་མི་ཕྱི་རྒྱལ་དུ་ཡོད་པའི་སྤྱི་དམངས་ཀྱི་ཆ་འཕྲིན་འགུལ་རྣམ་གནད་འཁེལ་དུ་རྒྱུས་ལོན་བྱས་ཏེ། ལོགས་བཀར་སོགས་ཀྱི་བླང་བྱ་དོན་འཁྱོལ་ནན་མོ་བྱ་དགོས་ལ། གཙོ་གནད་མི་ཚོགས་ཀྱི་ཉིང་སྐྱུར་བརྟག་དཔྱད་ཁྱོན་ཡོངས་ནས་ཇེ་དྲག་ཏུ་བཏང་སྟེ། རིམས་བབ་ནང་འདྲེན་རང་བཞིན་གྱི་ཕྱིར་ལྡོག་འགོག་སྲུང་ནན་མོ་བྱ་དགོས། ཁེ་ལས་དང་སློབ་གྲྭ། དགོན་པ། བཙོན་ཁང་སོགས་ཀྱི་མི་ཚོགས་གཅིག་འདུས་བྱེད་ས་དང་ཚོང་ཁང་། གསོལ་ཁང་། མགྲོན་ཁང་སོགས་མི་གྲངས་ཚོགས་འདུས་བྱེད་སའི་རིམས་བབ་འགོག་སྡོམ་དོ་དམ་བྱ་བ་ནན་འཛིན་དང་ཞིབ་འཛིན་བྱས་ཏེ། ཚོགས་འདུས་རང་བཞིན་གྱིས་རེད་པར་ནན་འགོག་བྱ་དགོས་ལ། རིམས་བབ་ལྟ་ཞིབ་ཚད་ལེན་དང་རིམས་བབ་འགོག་སྡོམ། འཚུབ་ཟློག་ཐག་གཅོད་བཅས་ཀྱི“འགག་གསུམ་འགོག་ཐིག”བརྟན་སྲུང་བྱས་ཏེ། ཉེན་ཁ་ཆུང་བའི་ས་ཁུལ་གྱི་རྒྱུན་རྣམ་ཅན་གྱི་འགོག་སྡོམ་ཤུགས་ཆེན་པོས་ལེགས་པོར་བསྒྲུབ་དགོས། “བདེ་ཐང་ཡིད་རྟོན་ཨང་རིས”ཁྱོན་ཡོངས་ནས་ཁྱབ་སྤེལ་དུ་བཏང་ནས། ཞིང་ཆེན་ནང་ཁུལ་དུ“བདེ་ཐང་ཡིད་རྟོན་ཨང་རིས”ཀྱི་ལྗང་རིས་ཡོད་པའི་སྡོད་དམངས་དང་རིགས་སོ་སོའི་ཞབས་ཕྱི་མི་སྣས་ཨང་རིས་བསྟན་ནས་འགྲོ་ཆོག་པ་དང་ཨང་རིས་བསྟན་ནས་འཛད་སྤྱོད་བྱེད་ཆོག་ལ། མི་སྣ་གོ་རིམ་ལྡན་ཞིང་བདེ་བླག་ངང་འགྲོ་སྐྱོད་ཡོང་བ་དང་འཛད་སྤྱོད་བསྐྱར་གསོ་བྱེད་པར་ཁག་ཐེག་བྱ་དགོས། འགོས་ནད་ཐད་གཏོང་དང་ཉེན་བརྡའི་མ་ལག་འཐུས་ཚང་དུ་བཏང་ནས། རིམས་བབ་ཆ་འཕྲིན་དུས་ཐོག་ཏུ་ཕྱི་གསལ་ནང་གསལ་ངང་ཁྱབ་སྒྲོག་བྱེད་པ་རྒྱུན་འཁྱོངས་བྱ་དགོས། རིམས་བབ་སྲོག་སྐྱོབ་མ་ལག་གལ་ཆེན་ལེགས་སྒྱུར་དང་འཐུས་ཚང་དུ་བཏང་ནས། དབྱེ་བ་དགར་བ་དང་རིམ་པ་དབྱེ་བ། ཁག་བགོས་བཅས་ཀྱི་འགོས་ནད་སོགས་རིམས་བབ་སྲོག་སྐྱོབ་རྐྱེན་སྲོལ་འཐུས་ཚང་དུ་འཛུགས་སྐྲུན་བྱས་ཏེ། སྒྲུབ་ཕྱོགས་དང་པོའི་ནད་ཐོག་ལག་རྩལ་གསར་སྐྲུན་ལ་རྒྱབ་སྐྱོར་དང་ནུས་ལྡན་གྱི་སྲོག་སྐྱོབ་འཆར་གཞི་དུས་ཐོག་ཏུ་ཁྱབ་བརྡལ་དུ་གཏང་དགོས། རིམས་འགོག་གི་དམིགས་བསལ་རྒྱལ་བུན་ཧུར་ཐག་གིས་བརྩོན་ལེན་བྱས་ཏེ། འགོག་སྨན་དང་སྨན་རྫས། མགྱོགས་མྱུར་ངང་ཞིབ་བཤེར་བྱེད་པའི་ལག་རྩལ་ཞིབ་འཇུག་གསར་སྤེལ་བཅས་ཀྱི་གཏོང་སྒོ་ཆེ་རུ་གཏོང་བ་དང་། རིམས་འགོག་སྲོག་སྐྱོབ་ཀྱི་སྨན་བཅོས་སྒྲིག་བཀོད་ཇེ་མང་དུ་གཏོང་བ། སྤོ་འགུལ་ཚོད་ལྟ་ཁང་ཇེ་མང་དུ་གཏོང་བ། འཚུབ་ཟློག་གི་རྒྱུ་དངོས་ཀྱི་འགན་སྲུང་ཇེ་དྲག་ཏུ་གཏོང་བ་དང་གཞི་རིམ་གྱི་འཕྲོད་བསྟེན་རིམས་འགོག་ཇེ་དྲག་ཏུ་གཏང་དགོས། གཞི་རྩའི་སྨན་བཅོས་ཀྱི་ཞབས་ཕྱི་ཆུ་ཚད་ཇེ་མཐོར་བཏང་ནས། སྡོད་དམངས་ཀྱི་མི་རེའི་ཆ་སྙོམས་ནོར་སྲིད་ཀྱི་ཁ་གསབ་རོགས་སྐྱོར་ཚད་གཞི་སྒོར30ཇེ་མང་དུ་གཏོང་བ་དང་། སྒོ་བསྟེན་རིན་དངུལ་ཞིང་ཆེན་ལས་བརྒལ་ནས་ཐད་ཀར་སྡོམ་རྩིས་རྒྱག་པའི་ཚོད་ལྟའི་བྱ་བ་སྤེལ་དགོས།\n7. དབུལ་སྒྲོལ་འགག་གཏོར་གྱི“ཞན་གསབ་གནད་འཚོལ”ཆེད་དོན་ལས་འགུལ་ཏན་ཏིག་གིས་སྤེལ་དགོས། ལས་བྱེད་པ་ཁྲི་ཕྲག་གྲོང་གསེབ་ཏུ་སོང་ནས“བརྩོན་ཤུགས་བསྐྱེད་པ། དབུལ་སྒྲོལ་བརྟན་པོ། འབྱོར་འབྲིང་བསུ་བ”བཅས་ཀྱི་བྱ་འགུལ་སྤེལ་བར་ནུས་ཤུགས་ཡོད་རྒུས་དམ་འཛིན་ལེགས་པོ་བྱས་ཏེ། ད་ཡོད་ཀྱི་དབུལ་སྒྲོལ་གྲུབ་འབྲས་སྲ་བརྟན་དང་མཐོར་འདེགས་གཏང་དགོས། དབུལ་བོར་བསྐྱར་ལོག་པའི་མི་གྲངས་ལ་ལྟ་ཞིབ་ཚད་ལེན་དང་རོགས་སྐྱོར་བྱེད་པའི་རྐྱེན་སྲོལ་འཐུས་ཚང་དང་ལག་བསྟར་ལེགས་པོ་བྱེད་པ་དང་། དབུལ་སྒྲོལ་དང་གྲོང་གསེབ་དར་སྤེལ་གཉིས་འབྲེལ་མཐུད་ནུས་ལྡན་བྱེད་པར་མུ་མཐུད་དུ་སྐུལ་འདེད་བཏང་སྟེ། ཤུགས་ཆེན་པོས་དབུལ་སྒྲོལ་མང་ཚོགས་འབྱོར་ཕྱུག་གི་ལམ་དུ་བསྐྱོད་པར་བྱ་དགོས། “འགན་སྲུང་གསུམ”དང་འཐུང་ཆུའི་བདེ་འཇགས། དབུལ་བོར་ཕྱིར་ལོག་པར་ལྟ་ཞིབ་ཚད་ལེན། དབུལ་སྒྲོལ་འགག་གཏོར་ལ་ཆེད་དོན་སྐོར་ཞིབ་བྱེད་པའི་ཁྲོད་གསར་རྙེད་བྱས་པའི་གནད་དོ་ཕྱོགས་བསྡུས་དག་ཐེར་ལེགས་བཅོས་ཀྱི་བྱ་བ་གཙོ་གནད་དུ་བཟུང་ནས་ལེགས་འཛིན་བྱེད་པ་དང་། ཡུལ་གཞན་དུ་སྤོས་པའི་དབུལ་སྐྱོར་རྗེས་ཀྱི་རོགས་སྐྱོར་བྱེད་ཐབས་དོན་འཁྱོལ་བྱ་དགོས། ཐོན་ལས་དབུལ་སྐྱོར་དང་ལས་ཞུགས་དབུལ་སྐྱོར་ཇེ་དྲག་ཏུ་བཏང་ནས། འཛད་སྤྱོད་དབུལ་སྐྱོར་གཏིང་ཟབ་ཏུ་སྤེལ་དགོས། ཡུལ་བབ་དང་བསྟུན་ནས་ཡུལ་སྐོར་དང་འདེབས་འཛུགས། གསོ་སྤེལ། ཞིང་ཞོར་ཐོན་རྫས་ལས་སྣོན་གཏིང་ཟབ་སོགས་ཀྱི་ཁྱབ་ཁོངས་ལ་དམིགས་གཏད་བྱས་ཏེ། ཐུན་མོང་དཔལ་འབྱོར་ཤུགས་ཆེན་པོས་གསོ་སྐྱོང་བྱེད་པ་དང་ཐུན་མོང་དཔལ་འབྱོར་གྱི་ཚོང་རྟགས་བསྐྲུན་པ། ཁྲོམ་རའི་འགྲན་ཤུགས་ཇེ་མཐོར་བཏང་ནས། ལོ་འཁོར་ནང་དུ་སྡེ་བའི་ཐུན་མོང་དཔལ་འབྱོར“སྟོང་ཆ་གསབ་པ”ཡོངས་སུ་ཁྱབ་པར་མངོན་འགྱུར་བྱ་དགོས། དེང་རབས་ཞིང་ལས་སྒྲིག་བཀོད་དང་འཐུང་ཆུའི་བདེ་འཇགས་ལས་གྲྭ། མི་སྡོད་ཁོར་ཡུག་བཅོས་སྐྱོང་བཅས་ལ་རྒྱབ་སྐྱོར་བྱས་ཏེ། ཞིང་བའི་ཐོན་སྐྱེད་དང་འཚོ་བའི་ཆ་རྐྱེན་མུ་མཐུད་དུ་ལེགས་སྒྱུར་གཏང་དགོས། བདེ་ཐང་དབུལ་སྐྱོར་གྱི“ཁག་གཅིག་གསུམ”གྱི་འགུལ་སྐྱོད་ལ་སྐུལ་འདེད་བཏང་ནས། ནད་ཆེན་རིགས30ཡི་སྐྱོབ་བཅོས་ཀྱི་རྨང་གཞིའི་ཐོག་རྒྱལ་ཁབ་ཀྱི་གསར་སྣོན་ནད་རིགས་ཀྱི་སྐྱོབ་བཅོས་ལེགས་པོར་བསྒྲུབས་ནས། དབུལ་ཕོངས་མི་གྲངས་ཀྱི་ནད་ཆེན་སྐྱོབ་བཅོས་ཚད100%ལ་བསླེབ་དགོས།\n8.ཡོང་འབབ་དམའ་བའི་མང་ཚོགས་ཀྱི་གཞི་རྩའི་འཚོ་བར་དངོས་གནས་འགན་སྲུང་བྱ་དགོས། གནད་འཁེལ་རོགས་སྐྱོབ་དང་འགན་ལེན་བྱེད་དགོས་པ་མཐའ་དག་འགན་སྲུང་བྱེད་པ། རོགས་སྐྱོབ་བྱེད་དགོས་པ་མཐའ་དག་རོགས་སྐྱོབ་བྱེད་པའི་རྩ་དོན་རྒྱུན་འཁྱོངས་བྱས་ཏེ། མ་མཐའི་འཚོ་བའི་འགན་ལེན་གྱི་ཁྱབ་ཁོངས་རྒྱ་ཆེ་རུ་བཏང་ནས། གྲོང་ཁྱེར་དང་གྲོང་གསེབ་ཀྱི་དཀའ་ངལ་ཡོད་པའི་ཁྱིམ་ཚང་ལ་འགན་ལེན་བྱེད་དགོས་པ་མཐའ་དག་འགན་སྲུང་བྱེད་ཅིང་། ཆ་རྐྱེན་དང་མཐུན་པའི་གྲོང་རྡལ་གྱི་ལས་ཤོར་མཁན་དང་ཕ་ཡུལ་དུ་ཕྱིར་ལོག་མཁན་དུས་ཐོག་ཏུ་མ་མཐའི་འཚོ་བའི་འགན་ལེན་ནང་དུ་ལེན་པ་དང་། གནོད་འཚེ་དང་ནད་ཀྱི་དབང་གིས་གནས་སྐབས་སུ་དཀའ་ཁག་ཡོད་པའི་མི་སྣའི་རོགས་སྐྱོབ་ལག་བསྟར་གང་ལེགས་བྱས་ནས། “ཁྱིམ་ཚང་གཅིག་མི་ལུས་པ་དང་མི་གཅིག་ཀྱང་མི་ལྷག་པ”ཐུབ་དགོས། 《མཚོ་སྔོན་ཞིང་ཆེན་གྱི་གྲོང་ཁྱེར་དང་གྲོང་གསེབ་ཀྱི་ཡོང་འབབ་དམའ་བའི་དབུལ་ཕོངས་ཁྱིམ་ཚང་ངོས་འཛིན་བྱེད་ཐབས》བཏོན་ནས། ཡོང་འབབ་དམའ་བའི་དབུལ་ཕོངས་ཁྱིམ་ཚང་གི་ཡོང་འབབ་དང་རྒྱུ་ནོར་ངོས་འཛིན་གྱི་ཚད་གཞི་དུས་ཐོག་ཏུ་སྙོམ་སྒྲིག་དང་འཐུས་ཚང་དུ་བཏང་ནས་རོགས་སྐྱོབ་ཀྱི་ཁྱབ་ཁོངས་རྒྱ་བསྐྱེད་དགོས། 《གཏོང་སྒོ་རྣམ་པའི་དབུལ་ཕོངས་ཁྱིམ་ཚང་གསལ་འབྱེད་གཏན་འབེབས་བྱེད་ཐབས》བཟོ་བཅོས་དང་འཐུས་ཚང་དུ་བཏང་ནས། གཏོང་སྒོ་རྣམ་པའི་དབུལ་ཕོངས་བྱ་ཡུལ་གྱི་གཞི་རྩའི་འཚོ་གནསཁེ་དབང་ལ་དངོས་གནས་འགན་སྲུང་བྱ་དགོས། དབུལ་ཕོངས་ཀྱི་མཐའ་ན་ཡོད་པའི་ཁྱིམ་ཚང་ལ་རོགས་སྐྱོར་བྱེད་ཤུགས་ཇེ་ཆེར་བཏང་ནས། ཡིག་ཚགས་དང་བྱང་བུ་བཙུགས་ཡོད་པའི་དབུལ་ཕོངས་ཁྱིམ་ཚང་གི་ཐོན་ལས་རོགས་སྐྱོར་སྲིད་ཇུས་ལ་ཟུར་ལྟ་བྱས་ཏེ། “སྲིད་གཞུང+ཁེ་ལས+དབུལ་ཕོངས་ཀྱི་མཐའ་ན་ཡོད་པའི་ཁྱིམ་ཚང”དང“ཁེ་ལས+དབུལ་ཕོངས་ཀྱི་མཐའ་ན་ཡོད་པའི་ཁྱིམ་ཚང”། “མཉམ་ལས་ཁང+དབུལ་ཕོངས་ཀྱི་མཐའ་ན་ཡོད་པའི་ཁྱིམ་ཚང”སོགས་ཀྱི་རྣམ་པ་སྤྱད་དེ། ཁྱིམ་བལྟོས་ཇུས་བསྟར་དང་གནད་འཁེལ་ཤུགས་འདོན་བྱས་ཏེ། དབུལ་ཕོངས་ཀྱི་མཐའ་ན་ཡོད་པའི་ཁྱིམ་ཚང་གི་ཡོང་འབབ་ཇེ་མང་དུ་འགྲོ་བར་དངོས་གནས་རོགས་སྐྱོར་བྱ་དགོས།\n9.དམངས་འཚོའི་དོན་དངོས་ལས་གྲྭ་མུ་མཐུད་དུ་ལེགས་པོར་བཟུང་དགོས། འགོ་ཁྲིད་ལ་ཤུགས་སྣོན་དང་འགན་འཁྲི་དོན་འཁྱོལ། ལྟ་སྐུལ་མཛུབ་ཁྲིད་ནན་མོ་བྱས་ཏེ། ལས་འཁྱུར་ངལ་གསོ་མཁན་གྱི་གཞི་རྩའི་རྒན་གསོའི་དངུལ་མང་དུ་གཏོང་བ་དང་ལས་ཤོར་འགན་སྲུང་གི་འགན་སྲུང་ཁྱབ་ཁོངས་རྒྱ་ཆེར་གཏོང་བ། མང་ཚོགས་ཀྱི་བསམ་པའི་རིག་གནས་འཚོ་བ་ཕུན་སུམ་ཚོགས་སུ་གཏོང་བ་སོགས་དམངས་འཚོའི་སྲིད་ཇུས་ཁག་རྩ་འཛུགས་ཞིབ་ཚགས་བྱས་ནས་ལག་བསྟར་བྱས་ཏེ། 《སྲིད་གཞུང་བྱ་བའི་སྙན་ཞུ》ལས་ཁས་ལེན་བྱས་ཡོད་པའི་རིགས10ཡི་དོན་ཚན41གི་དམངས་འཚོའི་དོན་དངོས་ལས་གྲྭ་དུས་ལྟར་ཡོངས་འགྲུབ་བྱེད་པར་ཁག་ཐེག་བྱས་ནས། ཁྱོན་ཡོངས་ནས་སྲིད་གཞུང་གི་ཁས་ལེན་ལག་བསྟར་བྱ་དགོས།\n10.འདོན་སྤྲོད་འགན་ལེན་དང་རིན་གོང་བརྟན་འཇགས་ཡོང་བར་བྱེད་པའི་བྱ་བ་ནུས་ཤུགས་ཡོད་རྒུས་ལེགས་པོར་བསྒྲུབ་དགོས། དྲོད་ཁང་དང་སྤྱིལ་བུའི་འདོན་སྤྲོད་ནུས་ཤུགས་མཐོར་འདེགས་བཏང་ནས། སྔོ་ཚོད་ཀྱི་ཐོན་ཚད་ཏུན་ཁྲི150རུ་བསླེབ་པར་བརྩོན་ལེན་བྱ་དགོས། ཕག་སླར་ཡང་གསོ་བའི་རོགས་སྐྱོར་སྲིད་ཇུས་བྱེད་པ་དོན་འཁྱོལ་བྱས་ཏེ། མོ་ཕག་གི་འགན་སྲུང་དངུལ་གྲངས་ཕག་རེའི་སྒོར1000དེ་ཕག་རེར་སྒོར1500ལ་སྙོམ་སྒྲིག་བྱས་ནས། བཤའ་ཕག་ཁྲི100རུ་བསླེབ་པར་བརྩོན་ལེན་བྱེད་པ་དང་རང་ཁ་རང་གསོ་བྱེད་ཚད65%ཡས་མས་སུ་བརྟན་འཇགས་ཡོང་བར་བྱ་དགོས། འཁྱགས་གསོག་ཕག་ཤ་ཏུན1700ཁ་གསབ་འདང་ངེས་བྱས་ཏེ། གཙོ་གནད་དུས་མཚམས་སུ་ཕྱིར་གཏོང་བྱ་དགོས། ནོར་ལུག་བཤས་གཏོང་ཚད་མགྱོགས་སུ་གཏོང་བ་དང་། ཕྱུགས་ཟོག་གི་ཐོན་རྫས་ལས་སྣོན་ནུས་ཤུགས་ཇེ་མཐོར་བཏང་ནས། ནོར་ལུག་གི་ཤ་ཐོན་ཚད་ཏུན་ཁྲི30ཡན་དུ་བསླེབ་པར་བྱས་ཏེ་ནོར་ལུག་གི་ཤའི་འདོན་སྤྲོད་ཚད་ཇེ་མང་དུ་གཏང་དགོས། རིན་གོང་ཁ་གསབ་ཀྱི་མཉམ་འགུལ་རྐྱེན་སྲོལ་ལག་བསྟར་ལེགས་པོ་བྱས་ནས་མི་ཚོགས་ཀྱི་ཁེབས་ཚད་རྒྱ་བསྐྱེད་གཏོང་བ་དང་། ཟླ3-6པའི་བར་གྱི་རིན་གོང་གི་ཁ་གསབ་ལྡབ་མང་དུ་བཏང་ནས། ཡོང་འབབ་དམའ་བའི་མང་ཚོགས་ཀྱི་འཚོ་བར་ཤུགས་རྐྱེན་ཆེན་པོ་མི་ཐེབས་པར་ཁག་ཐེག་བྱ་དགོས། རིན་གོང་ལྟ་བཤེར་དང་ཁྲོམ་རར་ལྟ་སྐུལ་བྱེད་ཤུགས་མུ་མཐུད་དུ་ཇེ་ཆེར་བཏང་ནས། རིན་གོང་ཁྲིམས་འགལ་གྱི་བྱ་སྤྱོད་ལ་རྡུང་རྡེག་ནན་མོ་བཏང་ནས། སྡོད་དམངས་ཀྱི་ལོ་སྟོད་ཀྱི་འཛད་སྤྱོད་དངོས་པོའི་རིན་གོང་འཕར་ཚད3.5%ཡས་མས་ནང་ཚོད་འཛིན་ཐུབ་པར་ཁག་ཐེག་བྱ་དགོས།\n11. སྡོད་ཁང་འགན་སྲུང་ལེགས་པོར་འཛིན་པ་རྒྱུན་འཁྱོངས་བྱ་དགོས། གྲོང་རྡལ་གྱི་སྤྱིལ་ཁྱིམ་ཁུལ་ཁྲི1.13བསྒྱུར་བཀོད་དང་སྡོད་ཁུལ་རྙིང་པ་ཁྲི་5ཕྱོགས་བསྡུས་བསྒྱུར་བཀོད། རོང་འབྲོག་མང་ཚོགས་ཀྱི་ཁྱིམ་ཚང་ཁྲི3ལ་སྡོད་ཁང་ཆ་རྐྱེན་ལེགས་སྒྱུར་བཅས་བྱེད་ཅིང་། སྡོད་ཁུལ་རྙིང་པར་གློག་རྐས་སྒྲིག་སྣོན་བྱེད་པར་རྒྱབ་སྐྱོར་བྱ་དགོས། འགན་སྲུང་ཁང་པ་བགོ་བཤའ་དོ་དམ་ཇེ་དྲག་ཏུ་བཏང་ནས། འགན་སྲུང་རང་བཞིན་གྱི་སྡོད་ཁང་གི་མཐའ་སྐྱོར་བྱེད་ནུས་འདོན་སྤེལ་གང་ལེགས་བྱེད་པའི་རྨང་གཞིའི་སྟེང་དུ། གསར་དུ་ལས་ཞུགས་བྱས་ནས་སྡོད་ཁང་མེད་པའི་ལས་བཟོ་བ་དང་ཕྱི་ཡོང་གི་ལས་གཉེར་མི་སྣ་སོགས་གྲོང་མི་གསར་བའི་ཁྱུ་ཚོགས་ཀྱི་སྡོད་ཁང་འགན་སྲུང་ཤུགས་ཚད་ཆེ་རུ་གཏང་དགོས། གཞིས་ལས་ཁེ་ལས་ཀྱི་ཐོབ་ཐང་འགུལ་རྣམ་དོ་དམ་དང་སྡེ་ཁུལ་གྱི་དཔྱད་འཇོག་རྐྱེན་སྲོལ་བཙུགས་ནས། སྡོད་ཁུལ་རྙིང་བའི་གཞིས་ལས་ཞབས་ཕྱི་འཐུས་ཚང་དུ་གཏོང་བ་དང་། གཞིས་ལས་ཀྱི་ཞབས་ཕྱིའི་ཆུ་ཚད་མཐོར་འདེགས་བཏང་ནས་མང་ཚོགས་ཀྱི་གནས་སྡོད་སྐྱིད་པོ་ཡོང་བར་བྱ་དགོས། རྫོང་ཁོངས་ཀྱི་ཁང་སའི་ཐོན་ལས་གསར་སྤེལ་ཇེ་མགྱོགས་སུ་གཏོང་བ་དང་། རྫོང་མཁར་གྱི་སྤྱི་པའི་སྒྲིག་ཆས་དང་ཞབས་ཕྱིའི་ནུས་ཤུགས་ཤུགས་ཆེན་པོས་མཐོར་འདེགས་བཏང་སྟེ། ཉིན་རེར་འཕར་བའི་ཞིང་བ་རྫོང་མཁར་དུ་ཡོང་ནས་ལས་ཀར་ཞུགས་པ་དང་ཁྱིམ་གཞི་བཅའ་བའི་དགོས་མཁོ་དང་འཚམ་པར་བྱ་དགོས།\n12.དམིགས་སའི་གནད་འཁེལ་རོགས་སྐྱོར་མུ་མཐུད་དུ་སྤེལ་དགོས། དུས་མཚམས་རང་བཞིན་གྱི་སྲིད་ཇུས་དང་ལམ་ལུགས་རང་བཞིན་གྱི་བཀོད་སྒྲིག་ཟུང་འབྲེལ་བྱེད་ཤུགས་ཇེ་དྲག་ཏུ་བཏང་ནས། ཆུ་བཏང་ནས་ཉ་གསོ་བ་བཞིན་དངོས་སུ་བཏོན་ཟིན་པའི་ཁེ་ལས་ལ་ཕན་བདེ་ཡོད་པའི་སྲིད་ཇུས་མུ་མཐུད་དུ་ལག་བསྟར་བྱེད་པ་དང་། ལོ་ཧྲིལ་བོར་ཁེ་ལས་ཀྱི་གསར་འཕར་ཁུར་བོ་སྒོར་དུས་ཕྱུར30ཡན་ཇེ་ཡང་དུ་གཏོང་བར་བརྩོན་ལེན་བྱ་དགོས། ས་ཁུལ་སོ་སོས་ཐོན་ལས་བགོས་ནས་བྱ་བའི་ཆེད་ཁག་བཙུགས་ནས། “ཡན་བཞི”ཁེ་ལས་ལ“ཁེ་གཅིག་ཇུས་གཅིག”ལག་བསྟར་བྱེད་པ་དང་དཀའ་ཁག་ཡོད་པའི་གནད་དོན་ཐག་གཅོད་པར་རོགས་བྱེད་པ། རྒྱུ་རྐྱེན་གཙོ་བོའི་འགན་སྲུང་ཇེ་དྲག་ཏུ་བཏང་ནས། ཐོན་ཚད་དང་གྲུབ་འབྲས་གང་མགྱོགས་སྒོས་མངོན་འགྱུར་བྱས་ཏེ་གཙོ་གནད་ཁེ་ལས་ཀྱི་སྐུལ་ཁྲིད་ནུས་ཤུགས་མཐོར་འདེགས་གཏང་དགོས། དུས་ཚིགས་རང་བཞིན་ནང་ལས་མཚམས་བཞག་པའི་ཁེ་ལས་དང་དུས་རིང་པོར་ལས་མཚམས་བཞག་པའི་ཁེ་ལས། ལག་རྩལ་བསྒྱུར་བཀོད་ལས་ལས་མཚམས་བཞག་པའི་ཁེ་ལས་བཅས་སྔ་མོ་ནས་ཐོན་སྐྱེད་སླར་གསོ་བྱེད་པར་མཛུབ་སྟོན་རོགས་རམ་བྱ་དགོས། ལོ་འཁོར་ནང་དུ་གཞི་ཁྱོན་ཡན་དུ་ཐོན་པའི་ཁེ་ལས40དང་བཅད་གྲངས་ཡན་དུ་ཐོན་པའི་ཉོ་ཚོང་ཁེ་ལས60གསོ་སྐྱོང་བྱེད་པར་བརྩོན་ལེན་བྱ་དགོས། “ལས་གཅིག་ཇུས་གཅིག”དང“ལས་གཅིག་ཇུས་མང”སྤྱད་དེ། ནོར་ཁྲལ་དང་དངུལ་རྩ། ཁང་ས་ཐོན་ལས་སོགས་ཀྱི་མཉམ་ཤུགས་བཏོན་ནས། ཁེ་ལས་ཆུང་གྲས་དང་སྒེར་གཉེར་བཟོ་ཚོང་པར་རོགས་སྐྱོར་བྱེད་ཤུགས་ཆེ་རུ་གཏོང་བ་དང་། ཁྲལ་འཇལ་དགོས་པ་མཐའ་དག་སང་ལོའི་བར་དུ་ཕྱིར་འགྱངས་བྱ་དགོས་ལ། ཁེ་ལས་འབྲིང་ཆུང་ཕྲན་གསུམ་གྱི་དངུལ་བུན་མ་སྐྱེད་འགྱངས་སྤྲོད་ཀྱི་སྲིད་ཇུས་དེ་སང་ལོའི་ཟླ3པའི་ཟླ་མཇུག་གི་བར་དུ་མུ་མཐུད་དུ་ཕྱིར་འགྱངས་བྱས་ནས། གཟིགས་སྐྱོང་རང་བཞིན་གྱི་ཁེ་ལས་ཆུང་གྲས་ཀྱི་དངུལ་བུན་ཕྱིར་འགྱངས་ཐུབ་པ་མཐའ་དག་ཕྱིར་འགྱངས་པ་དང་། དམངས་གཉེར་དང་ཁེ་ལས་ཆུང་འབྲིང་གྲས་ཀྱི་དངུལ་བུན་ཆད་པ་གཙང་སེལ་བྱེད་པའི་ཤུགས་ཚད་ཆེ་རུ་བཏང་སྟེ། “ཆུང་སྐྱོབ”ཀྱི་དམིགས་འབེན་དངོས་གནས་དོན་འཁྱོལ་བྱ་དགོས། ཁྲོམ་ར་བྱེད་པོ་སོ་སོའི་ལོ་གཅིག་གི་གསོན་ཚད90%ཡན་དུ་བསླེབ་དགོས། དྲ་ཐོག་དྲ་འོག་མཉམ་འདྲེས་གཉེར་སྐྱོང་ལ་སྐུལ་མ་བཏང་ནས། སིལ་འཚོང་སྡེབ་འཚོང་དང་ཞག་སྡོད་བཟའ་བཏུང་སོགས་རིམས་བབ་ཀྱིས་ཤུགས་རྐྱེན་ཅུང་ཆེན་པོ་ཐེབས་པ་དང་དཔལ་འབྱོར་འཁོར་སྐྱོད་ཁྲོད་གནད་འགག་གི་བྱེད་ནུས་ཐོན་པའི་ལས་རིགས་སླར་གསོ་དང་གོང་འཕེལ་ཡོང་བར་མགྱོགས་མྱུར་ངང་སྐུལ་འདེད་གཏང་དགོས། རྡོ་སྣུམ་གྱི་གྲུབ་རྫས་རིགས་ཚོང་གཉེར་བྱེད་པའི་ཁེ་ལས་ཀྱིས་རྡོ་སྣུམ་གྲུབ་མ་གྲུབ་གཉིས་ཕན་ཚུན་སྐུལ་སྤེལ་དང་ཐད་འཚོངAPPསོགས་ཚོང་གཉེར་སྲིད་ཇུས་གང་མང་དོན་འཁྱོལ་ལེགས་པོ་བྱ་དགོས། རླངས་འཁོར་རྙིང་བ་དེ་ནུས་ཁུངས་གསར་བའི་རླངས་འཁོར་ལ་བརྗེ་གསོ་བྱེད་པའི་གཟིགས་སྐྱོང་དང་ཁ་གསབ་ཤུགས་ཚད་ཆེ་རུ་གཏོང་བ་དང་། རླངས་འཁོར་ཉོ་བའི་དཔྱ་ཁྲལ་ཆག་ཡང་དང་རྩ་ཆག་གཏང་དགོས། ཞིང་བཀོལ་འཕྲུལ་ཆས་བེད་མེད་ཀྱི་ཁ་གསབ་རོགས་དངུལ་དེ་ཁྱིམ་ཚང་གིས་རླངས་འཁོར་ཉོ་བར་བཀོལ་ནས་རླངས་འཁོར་ཕྱིར་འཚོང་ཁེ་ལས་ཀྱི་ཕན་འབྲས་བརྟན་འཇགས་ངང་འཕར་བར་སྐུལ་འདེད་གཏང་དགོས། ལས་སྟེགས་དཔལ་འབྱོར་གོང་དུ་སྤེལ་བར་སྐུལ་མ་བཏང་ནས། མིང་གྲགས་ཆེ་བའི་གློག་ཚོང་ལས་སྟེགས་ནང་འདྲེན་བྱས་ཏེ་སྤྱི་ཁྱབ་དཔལ་འབྱོར་ནང་འདྲེན་བྱས་ནས་གསོ་སྐྱོང་བྱ་དགོས།\n13. དམངས་ལ་གཟིགས་སྐྱོང་དང་ཁེ་ལས་ལ་ཕན་པའི་བདེ་ཐང་གི་འཛད་སྤྱོད་གཅིག་སྡུད་ཀྱིས་ལག་བསྟར་བྱ་དགོས། དངུལ་རྩའི་ཐོན་ཁུངས་གཅིག་གྱུར་འཆར་འགོད་བྱས་ཏེ། ཞིང་ཆེན་ནང་ཁུལ་གྱི་དངུལ་ཁང17དང་གྲོང་རྡལ་དངུལ་ཁང5ཡིས་སྒོར་དུང་ཕྱུར3ཡན་གྱི་མ་དངུལ་བཏང་ནས། ཁྲོམ་རའི་བྱེད་པོར་དངུལ་བུན་གྱི་ཁེ་དོར་སྐྱེད་འཕྲི་དང་མང་ཚོགས་ལ་འཛད་སྤྱོད་ཀྱི་ཁེ་ཕན་སྟེར་དགོས། དངུལ་ཁང་ལས་རིགས་ཀྱི་དངུལ་རྩའི་ལས་ཁུངས་ཁག་གིས་སོ་སོའི་ཁྱད་ཆོས་ལེགས་ཆ་དང་སྐུ་མགྲོན་ཚོགས་པ་ལྟར་དངུལ་རྩའི་ཐོན་རྫས་གསར་སྤེལ་བྱས་ནས་འདོན་སྤྲོད་བྱ་དགོས། མཚོ་སྔོན་གྱི“ཡིད་རྟོན་བདེ་ཐང་ཨང་རིས”ལ་གཞི་བཅོལ་ནས། དངུལ་ཁང་མཉམ་འབྲེལ་གྱི“སྤྲིན་སྟེགས་རིན་སྤྲོད”དང་ཚོང་ལས་དངུལ་ཁང་གིAPPསོགས་ལས་སྟེགས་དང་ཐོན་རྫས་བརྒྱུད་དེ། ཚོང་ཟོག་དང་སྒོ་རྩིས་ཁང་། བཟའ་བཏུང་། ཞག་སྡོད། རིག་གནས་ཡུལ་སྐོར། སྤྱི་འཁོར། སྣུམ་སྣོན་ས་ཚིགས་སོགས་དམངས་འཚོའི་འཛད་སྤྱོད་གཙོ་བོའི་ཐད་ལ་གནས་གཏན་རྒྱབ་སྐྱོར་བྱེད་པ་དང་གཙོ་གནད་ཀྱི་དུས་ཆེན་དང་དུས་སྐབས་ལེགས་པོར་སྤྱད་དེ། རིམ་བསྟར་གསར་སྐྲུན་དང་གཟིགས་སྐྱོང་མུ་མཐུད་དུ་བཏོན་ནས་ཡིད་རྟོན་བདེ་ཐང་གི་འཛད་སྤྱོད་ལ་སྐུལ་སྤེལ་གཏང་དགོས། རིམ་པ་སོ་སོའི་བཟོ་ཚོགས་ཀྱིས་མ་དངུལ་སྒོར་དུང་ཕྱུར2བསྡུ་རུབ་བྱས་ཏེ། འཛད་སྤྱོད་འཛིན་ཤོག་དངུལ་ཚབ་ཀྱི་རྣམ་པས་བཟོ་ཚོགས་ཀྱི་ཁོངས་མིར་འགྲེམ་གཏོང་བྱས་ནས་འཛད་སྤྱོད་སྔར་བས་རྒྱ་ཆེ་རུ་གཏང་དགོས། སྤྱི་ཚོགས་ཀྱི་འཛད་སྤྱོད་སྒོར་དུང་ཕྱུར30ཡན་དུ་སྐུལ་གཏོང་བྱས་ནས་སྤྱི་ཚོགས་ཀྱི་འཛད་སྤྱོད་ཉུང་བ་ནས་མང་དུ་འགྲོ་བར་སྣེ་འཁྲིད་དགོས།\n14. ཕྱི་ཕྱོགས་ཉོ་ཚོང་གི་འཕར་ཚད་མགྱོགས་མྱུར་ངང་སྐྱེད་སྲིང་བྱ་དགོས། ཁེ་ལས་ཀྱི་མངགས་ཐོ་མང་དུ་གཏོང་བ་དང་ལས་གནས་བརྟན་འཇགས་དང་ལས་ཞུགས་འགན་ལེན་བྱེད་པ་བཅས་ལ་རྒྱབ་སྐྱོར་བྱེད་པར་དམིགས་ནས། ཡིད་རྟོན་དངུལ་བུན་གཏོང་ཤུགས་ཆེ་རུ་གཏོང་བ་དང་། ཕྱིར་གཏོང་ཡིད་རྟོན་འགན་སྲུང་ཁྱབ་རྒྱ་ཆེ་རུ་བཏང་སྟེ། ཕྱིར་གཏོང་ནང་འདྲེན་གྱི་ལུགས་མཐུན་མ་རྩ་ཇེ་དམའ་རུ་གཏང་དགོས། མཚོ་སྔོན་གྱི་མཐོ་གསར་ལག་རྩལ་གསར་སྤེལ་ཁུལ་དང་མཚོ་ཤར་གྱི་རྒྱལ་མཚམས་ལས་བརྒལ་བའི་གློག་རྡུལ་ཚོང་དོན་ཕྱོགས་བསྡུས་ཚོད་ལྟ་ཁུལ། ན་གོར་མོའི་རྒྱལ་སྤྱིའི་རྐམ་སའི་གྲུ་ཁ་བཅས་ཀྱི་འཛུགས་སྐྲུན་ལ་མགྱོགས་མྱུར་ངང་སྐུལ་འདེད་བྱས་ཏེ། ལོ་འཁོར་ནང་ཟི་ལིང་གི་ཕྱོགས་བསྡུས་ཁྲལ་འགན་ཁུལ་གྱི་སྒོ་བརྒྱབ་ནས་འཁོར་སྐྱོད་བྱེད་པར་ཁག་ཐེག་བྱེད་པ་དང་། ཤར་དབུས་རྒྱུད་ཀྱི་ལས་སྣོན་ཉོ་འཚོང་ཁུར་ལེན་བྱས་ནས་རྐས་རིམ་ལྟར་སྒྱུར་བའི་ཤུགས་ཚད་ཆེ་རུ་བཏང་སྟེ། དྲ་ཐོག་དྲ་འོག་མཉམ་འདྲེས་ངང་གོང་དུ་སྤེལ་བའི་མཚམས་བརྒལ་གློག་རྡུལ་ཐོན་ལས་སྦྲེལ་ཐག་བསྐྲུན་དགོས། ཕྱི་ཕྱོགས་ཉོ་ཚོང་གི་ཕྱོགས་བསྡུས་ཞབས་ཕྱིའི་ཁེ་ལས་ནང་འདྲེན་གསོ་སྐྱོང་བྱས་ཏེ། ཕྱི་ཕྱོགས་ཉོ་ཚོང་གི་ཁེ་ལས་འབྲིང་ཆུང་ཕྲན་གསུམ་ལ་འགག་སྒོ་ལས་བརྒལ་བ་དང་ཞིབ་བཤེར་བྱེད་པ། ཁྲལ་ཕྱིར་སློག་པ། མ་དངུལ་སྡུད་པ། ཡིད་རྟོན་འགན་སྲུང་སོགས་ཀྱི་ཞབས་ཕྱི་འདོན་སྤྲོད་བྱས་ཏེ། ཁེ་ལས་ཀྱི་ཁྲོམ་ར་རྒྱ་སྐྱེད་ནུས་ཤུགས་ནུས་ལྡན་ངང་མཐོར་འདེགས་དང་ཕྱིར་གཏོང་ནང་འདྲེན་གྱི་གཞི་རྒྱ་ཇེ་མཐོར་གཏང་དགོས། ལོ་སྟོད་ཀྱི་ཕྱིར་གཏོང་ནང་འདྲེན་གྱི་བསྡོམས་འབོར་གཞི་རྩའི་ཆ་ནས་དོ་མཉམ་ཡོང་བར་བརྩོན་ལེན་བྱ་དགོས།\n15. ཁྲོམ་རའི་བྱེད་པོར་ཞབས་ཕྱི་སྒྲུབ་པའི་ཆུ་ཚད་མཐོར་འདེགས་གཏང་དགོས། “ཆེད་ལྔའི”བྱེད་ཐབས་རྒྱུན་མཐུད་ངང་ལེགས་སྒྱུར་དང་སྲིད་ཇུས་དོན་འཁྱོལ་བྱེད་ཤུགས་ཆེ་རུ་བཏང་ནས། ཁེ་ལས་དང་སྤྱི་དམངས་ཀྱི་རེ་འདུན་ཐག་གཅོད་ནུས་ལྡན་བྱེད་ཅིང་། ཁྲོམ་རའི་བྱེད་པོར་དཀའ་ངལ་སེལ་བ་དང་འགྲོ་ལམ་འཚོལ་བ། རྒྱུ་རྐྱེན་གཙོ་བོ་འགན་སྲུང་བཅས་བྱས་ཏེ། སྲིད་ཇུས་དོན་འཁྱོལ་བྱེད་པའི“འཁོར་སྐྱོད་ཆུང་གྲས”བཏོད་དགོས། “གློད་སྡོམ་ཞབས་གསུམ”གྱི་བཅོས་སྒྱུར་རྒྱུན་མཐུད་ངང་གཏིང་ཟབ་ཏུ་སྤེལ་ནས། ཁེ་ལས་འཛུགས་པའི་ཐོ་འགོད་ཀྱི་དུས་ཡུན་ལས་ཀའི་ཉིན3ཇེ་ཐུང་དུ་གཏོང་བ་དང་། ཁེ་ལས་ཆུང་གྲས་དང་སྒེར་གཉེར་བཟོ་འཚོང་པའི་ཐོ་འགོད་ཚོང་གཉེར་བྱེད་ཡུལ་གྱི་ཚད་བཀག་ཇེ་ཡངས་སུ་བཏང་ནས། རིགས་སྣ་ཚོགས་ཀྱི་ལས་གཏོད་པས་ཐོར་བཀོད་དེ་ཚོང་གཉེར་བྱེད་པ་དང་རོགས་སྐྱོར་སྲིད་ཇུས་དུས་ཐོག་ཏུ་ལོངས་སྤྱོད་ཐུབ་པར་སྟབས་བདེ་བསྐྲུན་དགོས། “དྲ་གཅིག་ཀུན་སྒྲུབ་དང་དོན་གཅིག་ཀུན་སྒྲུབ”གྱི་ཞིབ་མཆན་རྣམ་པ་དང་རིམ་པ་དང་ལས་རིམ་མང་བའི་མཉམ་འགུལ་མཐུན་སྦྱོར་ཞབས་ཕྱིའི་རྐྱེན་སྲོལ་འཐུས་ཚང་དུ་གཏང་དགོས། དྲང་བཞག་གི་ལྟ་སྐུལ་དོ་དམ་གྱིས་འདྲ་མཉམ་གྱི་འགྲན་རྩོད་ལ་སྲུང་སྐྱོབ་བྱས་ཏེ། ཁྲོམ་ར་ཅན་དང་ཁྲིམས་སྐྱོང་ཅན། རྒྱལ་སྤྱིི་ཅན་བཅས་ཀྱི་ཚོང་གཉེར་ཁོར་ཡུག་མུ་མཐུད་དུ་བསྐྲུན་དགོས། དངུལ་གཏོང་གི“ཞིབ་མཆན་གྱི་འགལ་རྐྱེན་སེལ་བའི”ལས་གྲྭ་གཏིང་ཟབ་ཏུ་སྐུལ་འདེད་དང་། དངུལ་གཏོང་ལས་གཞིའི་དྲ་ཐོག་གི་ཞིབ་མཆན་ལྟ་སྐུལ་ལས་སྟེགས་ལ་གཞི་བཅོལ་ནས། “ངོ་མི་འཕྲད”པར་མ་ཟད་མཉམ་འབྲེལ་ངང་ཞིབ་མཆན་འགོད་པར་ཁྱོན་ཡོངས་ནས་མངོན་འགྱུར་ཐུབ་དགོས་ཤིང་། “ཆད་ཆོག་པ+ཁས་ལེན་ལམ་ལུགས”ཀྱི་ཞིབ་མཆན་བཅོས་སྒྱུར་ཚོད་ལྟ་ལག་བསྟར་བྱས་ཏེ། ལས་གཞི་གལ་ཆེན་དྲ་ཐོག་ནས་ཞིབ་མཆན་བཀོད་དེ་ཉིན30ནང་ཡོངས་འགྲུབ་ཐུབ་པར་མངོན་འགྱུར་བྱ་དགོས། ཡིད་རྟོན་མ་ལག་གི་བྱེད་ནུས་འདོན་སྤེལ་གང་ལེགས་བྱས་ཏེ། ཆ་རྐྱེན་དང་མཐུན་པའི་ཡིད་རྟོན་བྱེད་པོར་ཆད་རུང་ཞིབ་མཆན་འགོད་པ་དང་ཡིད་རྟོན་དངུལ་བུན་ལ་རྒྱབ་སྐྱོར་བྱེད་པ་སོགས་ཀྱི་སྟབས་བདེའི་བྱེད་ཐབས་མང་བོ་འདོན་སྤྲོད་བྱས་ནས། ཁྲོམ་རའི་བྱེད་པོའི་གསོན་ཤུགས་ཚད་མཐོན་པོས་འདོན་སྤེལ་བྱ་དགོས།\n16. ད་ལྟ་སྤྱོད་བཞིན་པའི་སྲིད་ཇུས་མུ་མཐུད་དུ་ལེགས་སྒྱུར་བྱ་དགོས། རིམས་བབ་འགོག་སྡོམ་དང་ལས་འགོ་འཛུགས་པ་དང་ལས་ཀ་སླར་གསོ། ཐོན་ཚད་ནུས་ཕྱོད་ཐོན་པའི་གནས་བབ་ཀྱི་འགྱུར་ལྡོག་གཞིར་བཟུང་ནས། རང་ཞིང་གིས་ཕྱིར་བཏོན་ཟིན་པའི་སྲིད་ཇུས་ལ“ཕྱིར་མིག་ལྟ་བ”དང་། རིགས་པས་བདེན་སྤྲོད་གཏིང་ཟབ་བྱས་ཐོག་སྙོམ་སྒྲིམ་ལེགས་སྒྱུར་བྱས་ཏེ། སྲིད་ཇུས་ནི་དཀའ་ཁག་གི་སྔོན་ལ་ལག་ཏུ་ལེན་པར་ཁག་ཐེག་བྱ་དགོས། སྲིད་ཇུས་མཐུད་སྦྲེལ་དང་བརྒྱུད་སྒྲོག་འདང་ངེས་མེད་པ་དང་སྲིད་ཇུས་ཀྱི་ཆ་འགྲིག་འགན་སྲུང་གི་ཚད་བཀག་སོགས་ཀྱི་གནད་དོན་ལ་དམིགས་ནས། ཕྱོགས་ཡོངས་ནས་ཕྱིར་བཏོན་ཏེ་རེ་རེ་བཞིན་ཞིབ་འཇུག་དང་གཅིག་རེ་གཅིག་རེ་འགག་གཏོར་བྱས་ནས། སྲིད་ཇུས་ལག་བསྟར་གྱི“ཁེགས་ས”ཤུགས་ཡོད་རྒུས་བསལ་དགོས། དཔལ་འབྱོར་གྱི་འཕེལ་ཕྱོགས་ལ་སྔོན་དཔག་དབྱེ་ཞིབ་བྱེད་ཤུགས་ཆེ་རུ་བཏང་ནས། རྒྱལ་ཁབ་ཀྱི་སྲིད་ཇུས་གསར་བ་དང་རང་ཞིང་གི་གནས་བབ་ཀྱི་འགྱུར་ལྡོག་ལ་དམ་པོར་དམིགས་ནས། འཐབ་ཇུས་བསམ་གཞིགས་དང་མཐའ་ཐིག་བསམ་གཞིགས། རྩོད་སྒྲུབ་བསམ་གཞིགས། མཉམ་འདྲེས་བསམ་གཞིགས་བཅས་རྒྱུན་འཁྱོངས་བྱས་ཐོག སྔོན་དཔག་རང་བཞིན་དང་དམིགས་གཏད་རང་བཞིན་ལྡན་པའི་ཁ་གཏད་འཇལ་ཐབས་ཁག་ཅིག་འཆར་འགོད་བྱས་ནས། སྔར་བས་རྙོག་འཛིང་ལྡན་པའི་རྣམ་པར་ཁ་གཏད་འཇལ་བར་གྲ་སྒྲིག་གང་ལེགས་བྱ་དགོས།\n17. འབྲུ་རིགས་ཐོན་ཚད་དང་ལས་སྣོན་ནུས་ཤུགས་བརྟན་འཇགས་ངང་མཐོ་རུ་གཏང་དགོས། “འབྲས་ཁུག”ཧྲིན་ཀྲང་གི་འགན་འཁྲི་ལམ་ལུགས་དང“ཚོད་སླེ”གྲོང་གཙོའི་འགན་འཁྲི་ལམ་ལུགས་ནན་དཀྲི་གཏང་དགོས། ཞིང་བརྟེན་འབྲུ་གསོག་དང་རྩལ་བརྟེན་འབྲུ་གསོག་བྱེད་པ་རྒྱུན་འཁྱོངས་བྱས་ཏེ། སྲིད་ཇུས་བརྟན་པོ་དང་རྒྱ་ཁྱོན་བརྟན་པོ། ཐོན་ཚད་བརྟན་པོ་བཅས་ཡོང་དུ་འཇུག་དགོས་ལ། ཚད་གཞི་མཐོ་བའི་ཞིང་ས་མུའུ་ཁྲི20གསར་སྣོན་བྱ་རྒྱུར་སྐུལ་འདེད་བཏང་ནས། འདེབས་འཛུགས་རྒྱ་ཁྱོན་མུའུ་ཁྲི830ཇེ་ཉུང་དུ་མི་འགྲོ་བར་ཁག་ཐེག་བྱས་ཏེ། འབྲུ་རིགས་འདེབས་སའི་རྒྱ་ཁྱོན་མུའུ་ཁྲི10ཇེ་མང་དང་འབྲུ་རིགས་ཐོན་ཚད་ཏུན་ཁྲི106ལ་བསླེབ་པར་བརྩོན་ལེན་བྱ་དགོས། གྲོ་དང་མ་རྨོས་ལོ་ཏོག སྣུམ་རིགས་ལོ་ཏོག་གི་སྲིད་ཇུས་རང་བཞིན་གྱི་ཞིང་ལས་འགན་སྲུང་བྱ་བ་མུ་མཐུད་དུ་ལེགས་སྒྲུབ་དང་འགན་རིན་ཁ་གསབ་དོན་འཁྱོལ་བྱས་ཏེ། འབྲུ་རིགས་ལོ་ཏོག་གི་ས་བོན་ལེགས་བཟོའི་ལས་རིགས་ཡུན་རིང་རྒྱུན་མཐུད་ངང་འཕེལ་རྒྱས་ཐུབ་པར་སྐུལ་འདེད་གཏང་དགོས། རྣམ་པ་གསར་བའི་འབྲུ་རིགས་ཐོན་སྐྱེད་ཀྱི་ཚོང་གཉེར་བྱེད་པོ་དང་སྤྱི་ཚོགས་ཅན་གྱི་ཞབས་ཕྱིའི་མ་ལག་གསོ་སྐྱོང་བྱས་ཏེ། འབྲུ་སྣུམ་ལས་སྣོན་གྱི་ཁེ་ལས་དེ་ལས་སྣོན་གཏིང་ཟབ་ཏུ་སྒྱུར་བར་སྐུལ་འདེད་གཏོང་བ་དང་ནས་དང་ཀེ་ཚེ། ལི་གྲོ། འཕང་འབྲས་སོགས་ལེགས་ལྡན་ཐོན་རྫས་ཀྱི་ཐོན་ལས་སྦྲེལ་ཐག་ཡོངས་ཀྱི་འཛུགས་སྐྲུན་ཇེ་མགྱོགས་སུ་གཏང་དགོས།\n18.འབྲུ་སྣུམ་གསོག་འཇོག་དང་མཁོ་སྤྲོད་བྱེད་ནུས་མཐོར་འདེགས་གཏང་དགོས། འབྲུ་སྣུམ་གསོག་འཇོག་བདེ་འཇགས་དོ་དམ་རྐྱེན་སྲོལ་འཐུས་ཚང་དུ་བཏང་ནས། ཞིང་ཆེན་རིམ་པའི་འབྲས་གསོག་ཉར་ཏུན་ཁྲི3མང་དུ་གཏོང་བ་དང་། ཞིང་ཆེན་རིམ་པའི་གནས་སྐབས་འགུལ་རྣམ་གྲབས་གསོག་སྣུམ་ཏུན་ཁྲི1ཡི་གསོག་ཉར་དུས་ཡུན་ལོ1ཇེ་རིང་དུ་གཏང་དགོས། རྒྱུན་རིང་བརྟན་འཇགས་ཀྱི་ཐོན་སྐྱེད་དང་ཕྱིར་ཚོང་གི་མཉམ་ལས་འབྲེལ་བ་བཙུགས་ནས། འོས་འཚམ་གྱིས་འབྲུ་རིགས་གསོག་འཇོག་བྱེད་རྒྱ་ཆེ་རུ་གཏོང་བ་དང་། སྐྱེལ་འདྲེན་སྙོམ་སྒྲིག་ལ་ཤུགས་བསྣན་ནས་འབྲུ་རིགས་ཐོན་ལས་སྤྲེལ་ཐག་དང་མཁོ་སྤྲོད་སྦྲེལ་ཐག་གི་བརྟན་འཇགས་ལ་ཁག་ཐེག་བྱ་དགོས། རང་ཞིང་གི་འབྲུ་སྣུམ་ཁྲོམ་རའི་ཕྱིར་འཚོང་གི་གནས་ཚུལ་ལ་གཞིགས་ནས། རིགས་སྣ་ཚོགས་ཀྱི་ཚོང་ར་དང་ཁྲོམ་ར། ཁེ་ལས་བཅས་ཀྱི་གྲུབ་རྫས་འབྲུ་སྣུམ་གསོག་ཚད་དུས་ཐོག་ཏུ་ཁ་གསབ་བྱས་ཏེ། རྒྱལ་ཁབ་ཀྱི་ཡ་མཐའི་ཚད་གཞི་ལ་ཐོན་པར་ཁག་ཐེག་བྱ་དགོས། འབྲུ་སྣུམ་གྱི་རིན་གོང་ལྟ་བཤེར་དབྱེ་ཞིབ་དང་གླེང་ཕྱོགས་ལ་སྣེ་ཁྲིད་བྱེད་པར་ཤུགས་བསྣན་ནས། སྐབས་འཚམ་དུ་གོང་བདེ་འབྲུ་སྣུམ་བཏང་སྟེ་རིན་གོང་བརྟན་འཇགས་ཡོང་བར་བྱ་དགོས།\n19. ནུས་ཁུངས་ཐོན་སྐྱེད་གསོག་འཇོག་དང་མཁོ་སྤྲོད་བརྟན་འཇགས་ཡོང་བར་བྱ་དགོས། གློག་ཤུགས་དང་རྡོ་སོལ། སྣུམ་རླངས་བཅས་ཀྱི་ཐོན་སྐྱེད་འགན་སྲུང་གི་དམིགས་ཚད་གཏན་འབེབས་བྱས་ཏེ། རིམ་པ་བཞིན་དུ་ཐོན་ཚད་འགན་འཁྲི་ནན་དཀྲི་བྱེད་པ་དང་ཚད་གཞི་རེ་རེ་བཞིན་དོན་འཁྱོལ་ལེགས་པོར་བཟུང་ནས། གློག་འདོན་ཚད་དུས་ཚོད་རེར་སྟོང་ཝ་དུང་ཕྱུར831དང་མ་བཅོས་རྡོ་སྣུམ་ལོ་རེར་ཏུན་ཁྲི227དང་སོལ་རླངས་ལོ་རེར་ཧྥང་དུང་ཕྱུར64ཐོན་པར་ཁག་ཐེག་བྱ་དགོས། སྲིད་གཞུང་གི་སོལ་རླངས་གསོག་འཇོག་སྒྲིག་ཆས་མགྱོགས་མྱུར་ངང་འཛུགས་སྐྲུན་བྱས་ནས། གསོག་རླངས་བཀོལ་བའི་རྩེ་སྒང་སྙོམ་སྒྲིག་བྱེད་ནུས་མཐོར་འདེགས་གཏོང་བ་དང་། མཁར་ནུབ་ཆུས་དང་མིན་ཧོ། གཏེར་ལེན་ཁ། ན་གོར་མོ། གུང་ཧོ། ཁྲི་ཀ་བཅས་ཀྱི་རླངས་གསོག་ས་ཚིགས་བསྐྲུན་དགོས་ལ། ཧོང་ཀྲུང་དང་ལོ་ཏུའུ་ས་ཆའི་རླངས་གསོག་ས་ཚིགས་འཛུགས་སྐྲུན་གྱི་ལས་གྲྭ་ཡོངས་འགྲུབ་བྱ་དགོས། རྒྱལ་ཁབ་ཀྱི་གྲུབ་རྫས་སྣུམ་གྲབས་གསོག་མཛོད་འཛུགས་སྐྲུན་ལ་རྒྱབ་སྐྱོར་བྱས་ཏེ། མ་བཅོས་སྣུམ་གྱི་ལས་སྣོན་དང་མཁོ་འདོན་ནུས་ཤུགས་མཐོར་འདེགས་བཏང་ནས། སྣུམ་རླངས་ཐོན་སྐྱེད་དང་ཕྱིར་འཚོང་ཁེ་ལས་ཀྱིས་རྩེ་སྒང་སྙོམ་སྒྲིག་གི་གྲབས་གསོག་ལེགས་པོར་བསྒྲུབ་པར་སྣེ་འཁྲིད་པ་དང་། ན་གོར་མོའི་རྒྱལ་ཁབ་རྒྱུ་དངོས་གྲབས་གསོག་ལྟེ་གནས་སྐྲུན་པའི་ལས་གཞི་འཛུགས་པར་བརྩོན་ལེན་བྱས་ཏེ། ནུས་ཁུངས་མཁོ་སྤྲོད་ཀྱི་བདེ་འཇགས་ལ་ཁག་ཐེག་བྱ་དགོས། སོལ་རླངས་དང་གློག་ཤུགས། རྡོ་སོལ་དང་རྡོ་སྣུམ་གྱི་གྲུབ་རྫས་སོགས་རིགས་སྣ་ཚོགས་ཀྱི་ནུས་ཁུངས་མཉམ་སྲུང་མཉམ་སྤྲོད་ལ་ཧུར་ཐག་གིས་སྐུལ་འདེད་བཏང་ནས། སྲིད་གཞུང་གི་གསོག་རླངས་བཀོལ་བའི་རྩེ་སྒང་སྙོམ་སྒྲིག་ཚད་མ་མཐའི་ཚད་གཞི་ལས་མི་དམའ་བར་ཁག་ཐེག་བྱ་དགོས་ལ། རྡོ་སོལ་ཡ་མཐའི་མཁོ་སྤྲོད་རྒྱུན་འཁྱོངས་བྱས་ཏེ། ད་ལྟ་གཉེར་བཞིན་པའི་སྣུམ་སྣོན་ས་ཚིགས387རྒྱུན་ལྡན་དུ་ལས་གཉེར་བྱ་ཐུབ་དགོས། གློག་ཤུགས་དང་སྣུམ་རླངས་རིན་གོང་གི་དོ་དམ་ལ་ཤུགས་བསྣན་ཞིང་། རྒྱལ་ཁབ་ཀྱི་ནུས་ཁུངས་བཀོལ་བའི་གཟིགས་སྐྱོང་རིན་གོང་སྲིད་ཇུས་སྣ་ཚོགས་བཀོལ་འདང་བ་དང་བཀོལ་ལེགས་པོ་བྱས་ཏེ། རྒྱལ་ཁབ་ཀྱི་རིན་གཅོག་ཁེ་ཕན་མཐའ་སྣེའི་སྤྱོད་མཁན་ལ་བརྒྱུད་སྤྲོད་བྱ་དགོས།\n20.དྭངས་གཙང་ནུས་ཁུངས་ཀྱི་དཔེ་སྟོན་ཞིང་ཆེན་ཤུགས་ཆེན་པོས་བསྐྲུན་དགོས། རྒྱལ་ཁབ་ཀྱི་ནུས་ཁུངས་གསར་བརྗེའི་ཕྱོགས་བསྡུས་ཚོད་ལྟ་ཏན་ཏིག་ངང་སྤེལ་ནས། འོད་ནུས་དང་རླུང་ནུས་ཕྱོགས་བསྡུས་བཀོལ་སྤྱོད་ཀྱི་ཆུ་ཚད་མཐོར་འདེགས་གཏོང་བ་དང་། བསྐྱར་གསོ་ཐུབ་པའི་ནུས་ཁུངས་གཙོ་བོར་བྱེད་པ་དང་། ནུས་མང་ཕན་ཚུན་གསབ་པ་དང་། གསོག་ནུས་ཀྱིས་འདེགས་སྐྱོར་དང་རིག་ནུས་ཀྱིས་ལས་གཉེར་བྱེད་པ། ཡུལ་དེར་སྤྱོད་པ། གཞི་ཁྱོན་ལྡན་སྒོས་ཕྱིར་སྐྱེལ་བ་བཅས་ཀྱི“ལྗང་གློག་དམིགས་ཁུལ”བསྐྲུན་པར་ཤུགས་གདོན་དགོས། མཚོ་ལྷོ་དང་མཚོ་ནུབ་ཀྱི་སྟོང་ཝ་བྱེ་བ་རིམ་པའི་ནུས་ཁུངས་གསར་བའི་རྟེན་གཞི་གཉིས་དང་མཚོ་སྔོན་ནས་ཧི་ནན་བར་གྱི་མཐོ་གནོན་ཐད་རྒྱུག་ལས་གྲྭ་འགྲུབ་པར་བྱེད་པ་དང་། ལྗང་གློག་མཚོ་སྔོན་གྱི་འོད་ཧྥུ་སྟོང་ཝ་ཁྲི300དང་རླུང་གློག་སྟོང་ཝའི་ཁྲི200ལས་གཞི་འཁོར་སྐྱོད་བྱས་ནས། ལོ་འཁོར་ནང་དྭངས་གཙང་ནུས་ཁུངས་སྒྲིག་ཆས་ཟིན་ཚད90%ཡན་དུ་བསླེབ་དགོས། མཚོ་སྔོན་ནས་ཅང་སུའུ་བར་གྱི་ཁྱད་ལྡན་མཐོ་གནོན་ཕྱིར་སྐྱེལ་བརྒྱུད་ལམ་གྱི་སྔ་དུས་བྱ་བར་མགྱོགས་མྱུར་ངང་སྐུལ་འདེད་བྱས་ཏེ། ནུས་ཁུངས་གསར་བའི་གློག་ཚད་ཧྲན་ཏུང་དུ་སྐྱེལ་བར་སྐུལ་འདེད་གཏོང་བ་དང་། ཆུས་གསུམ་ཁུལ་གསུམ་གྱི་ཞིང་དྲའི་རིམ་སྤོར་སྒྱུར་བཀོད་ཡོངས་འགྲུབ་བྱ་དགོས། ཉིང་ནུས་ཚ་འདོན་ལས་གཞི་དོན་འཁྱོལ་དང་ཉིང་ནུས་གློག་འདོན་སྔ་དུས་ཀྱི་བྱ་བ་མགྱོགས་མྱུར་ངང་སྤེལ་དགོས། གཙང་གསུམ་འབྱུང་ཡུལ་ས་ཁུལ་གྱི་དྭངས་གཙང་ཚ་འདོན་བྱ་བ་འགོ་བརྩམ་པ་དང་ཕན་ནུས་ཐོན་པར་ཁག་ཐེག་བྱ་དགོས།\nལྔ། ཁེགས་གཏོང་ཆད་གསབ་བྱས་ཏེ། ཐོན་ལས་སྦྲེལ་ཐག་དང་མཁོ་སྤྲོད་སྦྲེལ་ཐག་བརྟན་འཇགས་ཡོང་བར་འགན་སྲུང་བྱ་དགོས།\n21. རེས་འཁོར་དཔལ་འབྱོར་གྱི་ཐོན་ལས་སྦྲེལ་ཐག་སྲ་བརྟན་དང་མཐོར་འདེགས་གཏང་དགོས། ད་ཡོད་ཀྱི་གཙོ་ཁྲིད་ཁེ་ལས་སྦྲེལ་ཐག་སྟོབས་ལྡན་དུ་གཏོང་བ་དང་གསབ་པ། བསྲིང་བ་བཅས་ལ་དམིགས་ནས་ཐོན་ལས་ཀྱི་རེས་འཁོར་མངོན་འགྱུར་ཡོང་བར་བྱ་དགོས། ཚྭ་མཚོའི་རྫས་འགྱུར་བཟོ་ལས་ཕྱོགས་བསྡུས་བཀོལ་སྤྱོད་མགྱོགས་མྱུར་ངང་འཐུས་ཚང་དུ་བཏང་ནས། ཅ་ཐོན་ལས་སྦྲེལ་ཐག་དང་ལིས་གློག་ཐོན་ལས་སྦྲེལ་ཐག མཱེ་ཐོན་ལས་སྦྲེལ་ཐག་བཅས་གསོན་སྒྱུར་སྟོབས་སྒྱུར་བྱེད་པ་དང་། འོད་ཧྥུ་བཟོ་སྐྲུན་གྱི་ཐོན་ལས་སྦྲེལ་ཐག་དང་མདོག་ལྡན་ལྕགས་རིགས་དང་ལས་སྣོན་གཏིང་ཟབ་ཐོན་ལས་སྦྲེལ་ཐག རྣོ་ལྕགས་ཐོན་ལས་སྦྲེལ་ཐག རྡོ་སོལ་རྫས་འགྱུར་བཟོ་ལས་ཐོན་ལས་སྦྲེལ་ཐག སྣུམ་རླངས་ཐོན་ལས་སྦྲེལ་ཐག ཁྱད་ལྡན་ཡང་བའི་བཟོ་ལས་ཐོན་ལས་སྦྲེལ་ཐག་སོགས་མུ་མཐུད་དུ་ཇེ་ཆེ་དང་ཇེ་ལེགས་སུ་བཏང་ནས་རེས་འཁོར་ཐོན་ལས་མ་ལག་བསྐྲུན་པ་དང་། ཐོན་ལས་སྦྲེལ་ཐག8ཡི་སྤྱིའི་ཐོན་རིན་གྱིས་བཟོ་ལས་ཡོངས་ཀྱི་སྤྱིའི་ཐོན་རིན་ནང་ཟིན་པའི་བསྡུར་ཚད་མངོན་གསལ་གྱིས་ཇེ་མཐོར་གཏང་དགོས། རེས་འཁོར་དཔལ་འབྱོར་ཐོན་ལས་གླིང་ཁུལ་འཛུགས་སྐྲུན་ལེགས་པོར་བཟུང་ནས། “འཕྲེད་དུ་མཐུན་འགྱུར་དང་གཞུང་དུ་བསྲིང་བ། རེས་འཁོར་སྦྲེལ་མཐུད”ཀྱི་རྩ་དོན་ལྟར། གཙོ་གནད་ས་ཁུལ་དང་གླིང་ཁུལ་རེས་འཁོར་ཅན་གྱི་སྒྱུར་བཀོད་ལ་སྐུལ་འདེད་གཏང་བ་དང་། འཛད་གྲོན་དམའ་བ་དང་ཕྱིར་གཏོང་དམའ་བ། ནུས་ཕྱོད་མཐོ་བ། ཐོན་ཚད་མཐོ་བ་བཅས་ཀྱི་རེས་འཁོར་ཐོན་ལས་ཀྱི་ཁྱུ་ཚོགས་མགྱོགས་མྱུར་ངང་བསྐྲུན་ནས་གླིང་ཁུལ་གྱི་རེས་འཁོར་མངོན་འགྱུར་བྱ་དགོས། ཁེ་ལས་གཙོ་བོ་དང་ཆ་འགྲིག་ཁེ་ལས་དང་གོང་འོག་ཏུ་བསྲིང་བའི་ཁེ་ལས་ཀྱི་འཛུགས་སྐྲུན་ལེགས་པོར་བཟུང་ནས། གཙོ་གནད་རྐང་འཛིན་ཁེ་ལས་ནི་སྲོག་ཤིང་དང་གོང་འོག་ཆ་འགྲིག་གི་ཁེ་ལས་ཟབ་ཞུགས་ཀྱི་མཁོ་འདོན་སྦྲེལ་མཐུད་ལས་སྟེགས་ཧུར་ཐག་གིས་བསྐྲུན་པ་དང་། གཞི་གྲངས་ཆེན་མོའི་གནད་འཁེལ་སྙོམ་སྒྲིག་སྤྱད་དེ། ཁེ་ལས་ཀྱིས་ཁྲོམ་ར་སྐྱེད་པ་དང་ཐོན་སྐྱེད་བརྟན་འཇགས་སུ་གཏོང་བ། ཕྱིར་འཚོང་བར་སྐུལ་འདེད་གཏོང་བ་བཅས་ལ་རོགས་སྐྱོར་བྱས་ཏེ། གོང་འོག་སྦྲེལ་མཐུད་ཀྱི་ལས་འགན་སྒོར་དུང་ཕྱུར120ཡོངས་འགྲུབ་བྱས་ནས་ཁེ་ལས་ཀྱི་རེས་འཁོར་མངོན་འགྱུར་བྱ་དགོས། ལྗང་མདོག་དང་ཐཱན་ཉུང་། ནུས་མཐོ། ཕྱོགས་བསྡུས་བཅས་ཀྱི་བཟོ་ལས་རེས་འཁོར་དཔལ་འབྱོར་མ་ལག་མགྱོགས་མྱུར་ངང་བསྐྲུན་དགོས།\n22. རིན་འཕར་བརྟན་འཇགས་ཀྱི་མཁོ་སྤྲོད་སྦྲེལ་ཐག་རྒྱ་བསྐྱེད་དགོས། དཔལ་འབྱོར་རྒྱུ་རྐྱེན་གཙོ་བོ་དང་སྲིད་ཇུས་ཀྱི་ཁྲོམ་རའི་བཀོད་སྒྲིག་དང་སྲིད་གཞུང་གི་མཁོ་འདོན་ལ་མུ་མཐུད་དུ་ཤུགས་གདོན་དགོས། སྲིད་གཞུང་དང་ཁྲོམ་ར། ནོར་སྲིད་དང་དངུལ་རྩ། ཞབས་ཕྱི་དང་ལྟ་སྐུལ་དོ་དམ་བཅས་ཀྱི་ནུས་པ་དངོས་གནས་འདོན་སྤེལ་བྱས་ཏེ། རྡོ་སོལ་དང་གློག སྣུམ། རླངས། སྐྱེལ་འདྲེན་སོགས་རྒྱུ་རྐྱེན་གཙོ་བོའི་མཁོ་སྤྲོད་འགན་སྲུང་བརྟན་འཇགས་སུ་གཏོང་བ་དང་། རྒྱུ་རྐྱེན་གཙོ་བོའི་མཁོ་འདོན་གྱི་སྤུས་ཚད་དང་ཕྱོད་ནུས་ཇེ་མཐོར་གཏོང་བ། ཁེ་ལས་ཀྱིས་ཐོན་སྐྱེད་ཚོང་གཉེར་བྱེད་པའི་མ་རྩ་ཇེ་དམའ་རུ་བཏང་སྟེ། དེ་ནི་ཁེ་ལས་དཀའ་ཁག་ཅན་གྱིས་ཐོན་སྐྱེད་ལས་གཉེར་བྱེད་པའི་ཁྲོད་ཀྱི་སྙིང་ཤུགས་གསོ་སྨན་དང་སྲོག་སྐྱོབ་ཀྱི་སྒོར་མོ། འཁྱགས་དུས་ཀྱི་མེ། དུས་ཐོག་ཆར་བ་བཅས་སུ་འགྱུར་དུ་གཞུག་དགོས། སྲིད་གཞུང་དང་དངུལ་ཁང་ཁེ་ལས་བཅས་ཀྱི་སྦྲེལ་མཐུད་ལས་སྟེགས་ཧུར་ཐག་གིས་བསྐྲུན་ནས། ཁེ་ལས་ཀྱི་ལས་གཞིའི་དངུལ་བསྡུ་བསམ་ཕྱོགས་རྒྱུན་རྣམ་ཅན་དུ་སྦྲེལ་མཐུད་བྱེད་པ་དང་། བཟོ་ལས་ཁེ་ལས་དང་དངུལ་ཁང་ལས་རིགས་ཀྱི་དངུལ་རྩའི་ལས་ཁུངས་ནས་གཏིང་ཟབ་ཅིང་ཕྱོགས་ཡོངས་ཀྱི་མཉམ་ལས་སྤེལ་བར་སྐུལ་འདེད་གཏང་དགོས། “ཆེད་རྣོ་ཁྱད་གསར”གྱི་དཔེ་སྟོན་ཁེ་ལས་ཁག་ཅིག་གསོ་སྐྱོང་དང་ངོས་འཛིན་བྱས་ཏེ། ཐོན་ལས་སྦྲེལ་ཐག་དང་མཁོ་སྤྲོད་སྦྲེལ་ཐག་མཉམ་དུ་འཕེལ་རྒྱས་སུ་འགྲོ་བར་སྐུལ་སྤེལ་གཏང་དགོས། འབྲེལ་ཡོད་ཐོན་ལས་མཉམ་འབྲེལ་སྒོས་ཚོགས་པ་གྲུབ་པར་སྣེ་ཁྲིད་ཅིང་། ཆེ་བས་ཆུང་བ་ཁྲིད་ནས་མ་བཅོས་རྒྱུ་ཆ་གཅིག་སྡུད་ཀྱིས་ཉོ་བསྡུ་བྱས་ཏེ་ཁྲོམ་རའི་གཏམ་བཤད་དབང་ཆ་ཇེ་དྲག་ཏུ་གཏང་དགོས། དངུལ་གཏོང་སྣེ་ཁྲིད་དུ་བྱས་ཤིང་ལས་གཞིའི་བདག་པོས་ཞིང་ཆེན་ནང་གི་ཇུས་འགོད་དང་ལས་སྒྲུབ་སྡེ་ཚན་བར་དུ་མཉམ་ལས་ལ་ཤུགས་སྣོན་པར་སྣེ་འཁྲིད་དགོས་ལ། སྔོན་ལ་ཞིང་ཆེན་ནང་གི་བཟོ་ལས་ཐོན་རྫས་ཉོ་བསྡུ་བྱས་ཏེ། ཞིང་ཆེན་ནང་གི་ཐོན་རྫས་ཀྱི་ཁྲོམ་རའི་ཟིན་ཚད་ཇེ་མཐོར་གཏང་དགོས། རྒྱལ་ཁབ་ཀྱི་ནས་དང་ནོར་ལུག་གི་ཤའི་ཉོ་ཚོང་ལྟེ་གནས་དང་མདོ་དབུས་མཐོ་སྒང་གི་ཞིང་ཞོར་ཐོན་རྫས་བསྡུ་འགྲེམ་ལྟེ་གནས། འཐེན་ཐུག་དཔལ་འབྱོར། རླངས་འཁོར་རྙིང་བའི་ཉོ་ཚོང་ཁྲོམ་ར་སོགས་ཀྱི་ལས་སྟེགས་འཛུགས་སྐྲུན་ལ་མགྱོགས་མྱུར་ངང་སྐུལ་འདེད་བཏང་ནས། རིགས་དབྱེ་ཞིང་གནད་འཁེལ་བའི་ངང་ཇུས་གཞི་ལག་བསྟར་བྱས་ཏེ་ཁྲོམ་རའི་ཁེགས་གནས་ཤར་གཏོང་བྱ་དགོས། མཁོ་འདོན་སྤྲིན་སྟེགས་ཕྱིར་འཚོང་དྲ་བ་མགྱོགས་མྱུར་ངང་བསྐྲུན་ནས། དྲ་ཐོག་དྲ་འོག་དང་གྲོང་ཁྱེར་དང་གྲོང་གསེབ། ཞིང་ཆེན་ཕྱི་ནང་བཅས་ཀྱི་ཟོང་སྐྱེལ་བགོ་སྐྱེལ་ཤར་གཏོང་དང་མཁོ་འདོན་གནད་འཁེལ་ཆ་འགྲིག ཁྲོམ་ར་མགྱོགས་པོར་འགྲུབ་པ། མ་དངུལ་མགྱོགས་པོར་བསྡུ་ཐུབ་པའི་གཞི་གྲངས་སྦྲེལ་ཐག་དང་དངོས་ཟོག་སྦྲེལ་ཐག རིན་ཐང་སྦྲེལ་ཐག་བཅས་གྲུབ་པར་བྱས་ནས་ཁྲོམ་རའི་རེས་འཁོར་མངོན་འགྱུར་བྱ་དགོས།\n23.རིམ་པ་སྔར་ལས་མཐོ་བའི་མཁོ་འདོན་དོ་མཉམ་ཡོང་བར་མགྱོགས་མྱུར་ངང་མངོན་འགྱུར་བྱ་དགོས། “མཉམ་འབྲེལ་དྲ་བ+”ཁྱོན་ཡོངས་ནས་སྐུལ་སྤེལ་དང5Gཐོན་ལས་ཀྱི་ལས་རྣམ་གསར་བ་ཤུགས་ཆེན་པོས་བསྐྲུན་ནས། གཞི་གྲངས་དཔལ་འབྱོར་གྱི་ལེགས་ཆ་གསར་བ་བསྐྲུན་དགོས། 5Gདྲ་རྒྱ་ཚོང་ལས་ཐད་བཀོལ་བའི་བཀོད་སྒྲིག་མགྱོགས་སུ་བཏང་ནས། 5Gདང་ཐད་ཀར་དོ་དམ་ལས་རིགས་གཙོ་བོའི་མཉམ་འདྲེས་གཏིང་ཟབ་ལ་སྐུལ་འདེད་གཏོང་དགོས་ལ། ད་ལོའི་ལོ་མཇུག་བར་དུ་གྲོང་ཁྱེར་དང་ཁུལ་སོ་སོའི་ལྟེ་གནས་གྲོང་རྡལ་དང་ཐོན་ལས་གླིང་ཁུལ། རིག་གནས་ཡུལ་སྐོར་སོགས་གནས་ཡུལ་གཙོ་བོར5Gདྲ་བ་ཡོངས་སུ་ཁྱབ་པར་བརྩོན་ལེན་བྱ་དགོས་ཤིང་། རིག་ནུས་སྲིད་གཞུང་དང་རིག་ནུས་གླིང་ཁུལ། རིག་ནུས་ཡུལ་སྐོར་སོགས་སྤྱི་སྤྱོད་དང་སྤྱི་ཚོགས་ཀྱི་སྤུས་ཀ་མཐོ་བའི་འཛད་སྤྱོད་ལ་སྐུལ་འདེད་གཏང་དགོས། ཚན་རྩལ་གསར་སྐྲུན་གྱི་འདེགས་ཤུགས་ཇེ་མཐོར་བཏང་ནས། རྨང་གཞིའི་ཞིབ་འཇུག་དང་བཀོལ་སྤྱོད་རྨང་གཞིའི་ཞིབ་འཇུག་ལ་བརྟན་འཇགས་ངང་རྒྱབ་སྐྱོར་བྱས་ཏེ། ཁེ་ལས་ཀྱིས་ཞིབ་འཇུག་གསར་སྤེལ་ཐད་ཀྱི་གཏོང་སྒོ་ཇེ་མང་དུ་གཏོང་བར་སྣེ་འཁྲིད་དགོས་ལ། གཙོ་གནད་ལས་གཞི་རུ“འཇོན་ལྡན་ལས་རྩོད”ལག་བསྟར་བྱ་དགོས། ལི་གློག་རྫས་དང་ཀུའེ་གློག་རྫས། ཆིང་གློག་རྫས་བཅས་ཀྱི“གློག་རྫས་ཁག་གསུམ”ནི་འདེགས་སྐྱོར་བྱས་ཏེ། རང་ཞིང་གི་ནུས་ཁུངས་གསར་བའི་རྒྱུ་ཆ་དང་གསོག་ནུས་ལག་རྩལ་གྱི་ཞིང་ཆེན་རིམ་པའི་གཙོ་གནད་ཚོད་ལྟ་ཁང་འཛུགས་སྐྲུན་ལ་སྐུལ་སྤེལ་གཏོང་བ་དང་། རྒྱལ་ཁབ་ཀྱི་གསོག་ནུས་ལག་རྩལ་ཚོད་ལྟ་ཁང་སྒྲིག་འཛུགས་བྱས་ནས། རྒྱལ་ནང་དུ་ཆེས་ཆེ་བ་དང་རྒྱལ་སྤྱིའི་མིང་གྲགས་ཅན་གྱི་གསོག་ནུས་ཐོན་ལས་ཚོགས་སྤྱི་དང་འོད་ཧྥུ་བཟོ་སྐྲུན་གྱི་རྟེན་གཞི་འགྲུབ་པར་བརྩོན་ལེན་བྱ་དགོས། རང་ཞིང་གི་གསར་དར་ཐོན་ལས་གོང་སྤེལ་དང་ལྗང་གློག་འཛད་སྤྱོད། གློག་སྒུལ་རླངས་འཁོར། དྭངས་གཙང་ཚད་འདོན་གྱི་འཛད་སྤྱོད་ལ་སྐུལ་འདེད་བཏང་ནས། སྤུས་ཀ་མཐོ་བའི་ཐོན་སྐྱེད་འཚོ་བར་སྐུལ་སྤེལ་གཏང་དགོས། སྲིད་ཇུས་ཞིབ་འཇུག་དང་འཆར་འགོད་སྒྲིག་བཟོ། ལས་གཞི་བཀོད་སྒྲིག་གི་བྱ་བ་ནན་ཏན་སྒོས་སྤེལ་ནས། རང་ཞིང་གི་དངོས་ཡོད་དང་འཚམ་ལ་སྐུལ་ཁྲིད་ནུས་པ་མངོན་གསལ་ལྡན་པའི་ལྕགས་ལམ་འགྲིམ་འགྲུལ་སོགས“རྨང་གཞིའི་འཛུགས་སྐྲུན་གསར་བའི”ལས་གཞི་ཁག་ཅིག་འཆར་འགོད་དང་གྲབས་གསོག་མགྱོགས་པོར་བྱས་ཏེ། འཛད་སྤྱོད་གསར་བའི་གོང་འཕེལ་གྱི་སྒུལ་ཤུགས་གསར་བ་གསོ་སྐྱོང་བྱས་ནས་སྟོབས་ལྡན་དུ་གཏང་དགོས།\n24.རྒྱལ་ཁབ་ཀྱི་རྒྱབ་སྐྱོར་ཧུར་ཐག་གིས་བརྩོན་ལེན་བྱ་དགོས། “གསར་བ་གཉིས་དང་གལ་ཆེན་གཅིག”གི་འཛུགས་སྐྲུན་ལ་དམིགས་ནས། ལས་གཞིའི་འཆར་འགོད་ཡར་ཞུ་མགྱོགས་སུ་བྱེད་པ་དང་། ས་གནས་སྲིད་གཞུང་གི་ཆེད་སྤྱོད་བུན་འཛིན་དང་ཀྲུང་དབྱང་གི་སྔོན་རྩིས་ནང་གི་དངུལ་གཏོང་བརྩོན་ལེན་བྱེད་ཤུགས་ཆེ་རུ་གཏང་དགོས། རྒྱལ་ཁབ་ཀྱི་དམིགས་བསལ་སྤོ་སྒྱུར་གཏོང་སྤྲོད་རྐྱེན་སྲོལ་འདང་བ་དང་ལེགས་པོར་བཀོལ་ནས། གསར་སྣོན་ནོར་སྲིད་མཚལ་ཡིག་དང་རིམས་འགོག་གི་དམིགས་བསལ་བུན་བཅད་གྲངས་ཚད་ཆེས་ཆེ་བར་བརྩོན་ལེན་བྱ་དགོས། ད་ཡོད་ཀྱི་བརྒྱུད་ལམ་སྤྱད་ཅིང“ཚོགས་ཆེན་གཉིས”རྗེས་ཀྱི་མ་དངུལ་གཅིག་སྡུད་ཀྱིས་གཏོང་སྤྲོད་བྱེད་པའི་བསྐལ་བཟང་དམ་འཛིན་བྱས་ཏེ། རྒྱལ་ཁབ་ཀྱི་གཙོ་གནད་སྐྱེ་ཁམས་བྱེད་ནུས་ཁུལ་དང་དོ་མཉམ་རང་བཞིན་གྱི་སྤོ་སྒྱུར་གཏོང་སྤྲོད་སོགས་ཐད་དུ་སྔར་ལས་མང་བའི་རྒྱབ་སྐྱོར་བརྩོན་ལེན་བྱ་དགོས། ཞིང་ཆེན་ནོར་སྲིད་ཐིན་དང་ཞིང་ཆེན་འཕེལ་རྒྱས་བཅོས་སྒྱུར་ཨུ་ལྷན་གྱིས་སྙོམ་སྒྲིག་མཉམ་འགུལ་བྱས་ཏེ། མ་དངུལ་བརྩོན་ལེན་གྱི་བྱ་བར་གཅིག་འདོམས་འཆར་འགོད་ཀྱིས་ལེགས་པོར་སྒྲུབ་པ་དང་། ས་ཁུལ་དང་སྡེ་ཁག་སོ་སོའི་མ་དངུལ་བརྩོན་ལེན་གྱི་གནས་ཚུལ་དུས་གཏན་ངང་བརྡ་བསྒྲགས་གཏང་དགོས།\n25. “འགན་སྲུང་གསུམ”གྱི་འགན་འཁྲི་ཇེ་དྲག་ཏུ་གཏང་དགོས། “གཞི་རྩའི་དམངས་འཚོ་འགན་སྲུང་དང་འཁོར་སྐྱོད་འགན་སྲུང་། གླ་ཕོགས་འགན་སྲུང”བཅས་ཀྱི་གཏོང་སྒོའི་གོ་རིམ་རྒྱུན་འཁྱོངས་དང་ཇེ་དྲག་ཏུ་གཏང་དགོས། ཞིང་ཆེན་གྱིས་འོག་རིམ་ལ་སྤོ་སྒྱུར་གཏོང་སྤྲོད་བྱས་པའི་མ་དངུལ་གཏོང་སྤྲོད་ཀྱི་འཕེལ་རིམ་མགྱོགས་སུ་བཏང་ནས། མཛོད་དངུལ་འགན་སྲུང་ཆུ་ཚད་ཅུང་དམའ་བའི་ས་ཁུལ་གྱིས་གཏོང་སྒོ་ལུགས་མཐུན་ངང་བཀོད་སྒྲིག་བྱེད་པར་མཛུབ་སྟོན་དང་སྐུལ་འདེད་གཏང་དགོས། གོང་རིམ་གྱི་ཁ་གསབ་དང་ས་གནས་སྲིད་གཞུང་གི་བུན་འཛིན། རང་བདག་ཡོང་འབབ། གསོག་ཚད་གསོན་སྒྱུར་སོགས་ཀྱི་མ་དངུལ་རིགས་སྣ་ཚོགས་གཅིག་འདོམས་བྱས་ཏེ། གཞི་རིམ་དང་ལྷག་པར་ཏུ་ནོར་སྲིད་ཀྱི་དཀའ་ཁག་ཡོད་པའི་རྫོང་དང་ཆུས་ཀྱི་ནོར་ཤུགས་ཐད་གཞོལ་ཤུགས་ཇེ་ཆེར་བཏང་ནས། རྫོང(གྲོང་ཁྱེར་དང་ཆུས། སྲིད་ཨུ)ཡོངསཀྱི“འགན་སྲུང་གསུམ”གྱི་འགྲོ་སྒོ་བརྟན་འཇགས་རྒྱུན་མཐུད་ཡོང་བར་ཁག་ཐེག་བྱ་དགོས།\n26. སྲིད་གཞུང་རང་བཞིན་གྱི་བུ་ལོན་དང་སྤྱི་ཚོགས་འགན་སྲུང་ཐེབས་རྩ་དོ་དམ་ཇེ་དྲག་ཏུ་གཏང་དགོས། བུ་ལོན་ལེན་པའི་བྱ་སྤྱོད་ཚད་ལྡན་ནན་མོར་བཏང་ནས་ས་གནས་བུ་ལོན་གྱི་ཉེན་ཁར་ཁྲིམས་ལྟར་དོ་དམ་ཚོད་འཛིན་བྱེད་པ་དང་། འཕར་ཚད་གཏན་འགོག་མཐའ་གཅིག་ཏུ་བྱེད་པ་དང་གསོག་ཚད་བདེ་ལེགས་ངང་སེལ་བར་བྱ་དགོས། ཁེ་ལས་ཀྱི་ལས་བཟོ་བའི་གཞི་རྩའི་རྒན་གསོའི་འགན་སྲུང་ཐེབས་རྩ་རྒྱལ་ཡོངས་སུ་གཅིག་འདོམས་བྱེད་པའི་བྱ་བ་ལེགས་པོར་སྒྲུབ་པར་གཞོགས་འདེགས་བྱས་ཏེ། རྒན་གསོའི་འགན་སྲུང་ཐེབས་རྩ་བརྟན་འཇགས་ངང་འཁོར་སྐྱོད་དང་རྒན་གསོའི་དངུལ་འདང་ངེས་དུས་ཐོག་ཏུ་གཏོང་བར་ཁག་ཐེག་བྱ་དགོས།\n27. ཁྲིམས་སྲོལ་སྒྲིག་སྲོལ་ལྟར་ནོར་སྲིད་ཀྱི་ཡོང་སྒོ་རྩ་འཛུགས་བྱ་དགོས། ཁྲལ་རིན་གཉིས་གཅོག་དང་ཁྲིམས་ལྟར་བསྡུ་ལེན་དང་དོ་དམ་བྱེད་པའི་འབྲེལ་བ་ལེགས་པོར་ཐག་གཅོད་བྱས་ཏེ། འཕྲི་དགོས་པ་མཐའ་དག་འཕྲི་བ་དང་བསྡུ་དགོས་པ་མཐའ་དག་བསྡུ་བར་མངོན་འགྱུར་བྱ་དགོས། ཞུ་འབུལ་དང་འབྲེལ་འདྲིས་ལ་ཤུགས་བསྣན་ནས། ལས་ཞུགས་ཀྱིས་ཡོང་སྒོ་འཕར་བ་དང་སྤྱི་ཚོགས་འགན་སྲུང་། འཕྲོད་བསྟེན་བདེ་ཐང་། སྤྱི་ཚོགས་བདེ་སྐྱོང་སོགས་ཀྲུང་དབྱང་གི་ཆེད་སྤྱོད་མ་དངུལ་རིགས་སྣ་ཚོགས་ཧུར་ཐག་གིས་བརྩོན་ལེན་བྱས་ཏེ་སྤྱིའི་ནོར་ཤུགས་ཇེ་མང་དུ་གཏོང་བ་དང་། ས་གནས་ནོར་སྲིད་ཀྱི་ཡོང་སྒོ6%ཡན་འཕར་བར་བརྩོན་ལེན་བྱ་དགོས། སྲིད་གཞུང་གི་བུན་འཛིན་གྱི་བཅད་གྲངས་ཤུགས་ཆེན་པོས་བརྩོན་ལེན་བྱས་ཏེ་ལེགས་པོར་སྤྱོད་པ་དང་། སྲིད་གཞུང་གི་བུན་འཛིན་ལས་གཞིའི་མ་དངུལ་རེ་ཞུ་དང་འགྲེམ་སྤེལ། བཀོལ་སྤྱོད། དོ་དམ་བཅས་ཀྱི་བྱ་བ་ལེགས་པོར་བསྒྲུབས་ནས། གཙོ་གནད་ཁྱབ་ཁོངས་དང་ལས་གཞི་གལ་ཆེན་གྱི་དགོས་མཁོར་འགན་སྲུང་བྱ་དགོས།\n28. སྔོན་རྩིས་ལག་བསྟར་ལ་གོ་རིམ་ལྡན་པའི་ངང་སྐུལ་འདེད་གཏང་དགོས། གསོག་ཚད་མ་དངུལ་གཙང་སེལ་བྱེད་པའི་འགུལ་སྐྱོད་ཁྱོན་ཡོངས་ནས་སྤེལ་ཏེ། གཅིག་གྱུར་གྱིས་བསྡུ་རུབ་བྱེད་ཆོག་པའི་སྔོན་རྩིས་མ་དངུལ་ལ་དུས་ཐོག་ཏུ་འགྲོ་སྒོའི་སྤྱོད་ཐབས་སྙོམ་སྒྲིག་བྱ་དགོས་ཅིང་། གཞི་རིམ་གྱི་འཁོར་སྐྱོད་སོགས་ཐད་ཀྱི་འགྲོ་སྒོར་གཅིག་སྡུད་ཀྱིས་སྤྱད་དགོས། སྔོན་རྩིས་སྔོན་གྱི་ཞིབ་བཤེར་ལམ་ལུགས་དོན་འཁྱོལ་ལེགས་པོ་བྱས་ཏེ། ལག་བསྟར་ཁྲོད་བྱུང་བའི་ཆད་ལྷག་ལ་ལས་གཞིའི་འགྲོ་སྒོ་ཉུང་འཕྲི་དང་སྔོན་རྩིས་བརྟན་འཇགས་སྙོམ་སྒྲིག་མ་དངུལ་ནང་དུ་འདྲེན་པ་སོགས་ཀྱི་རྣམ་པ་ལྟར་ཁ་གསབ་བྱས་ཏེ། གཞི་རིམ་གྱི་འཁོར་སྐྱོད་བརྟན་འཇགས་ཡོང་བར་ཁག་ཐེག་བྱ་དགོས། “གྲོན་ཆུང་སྒོས་འཚོ་བ” རོལ་བའི་བླང་བྱ་དོན་འཁྱོལ་ནན་མོ་བྱས་ཏེ། བྱ་འགུལ་དང་ཚོགས་འདུ། མི་སྣའི་གསོ་སྦྱོང་ཆེ་གྲས་སོགས་སྤྱིར་བཏང་རང་བཞིན་གྱི་འགྲོ་སྒོར་ཚོད་འཛིན་ནན་མོ་བྱས་ནས། སྤྱིར་བཏང་རང་བཞིན་གྱི་འགྲོ་སྒོ15%ཇེ་ཉུང་དུ་གཏོང་བར་ཁག་ཐེག་བྱེད་པ་དང20%རུ་བསླེབ་པར་བརྩོན་ལེན་བྱ་དགོས།


The Second Lingla, Tubten Nyinje Gyeltsen - The Treasury of Lives: A Biographical Encyclopedia of Tibet, Inner Asia and the Himalayan Region\nགླིང་སྤྲུལ་ཐུབ་བསྟན་ཉིན་བྱེད་རྒྱལ་མཚན་ནི་རྫོགས་ཆེན་ཤྲཱི་སིཾཧ་བཤད་གྲྭའི་མཁན་རབས་བདུན་པ་ཡིན། ཁོང་རྫོགས་ཆེན་གྲུབ་དབང་སྐུ་ཕྲེང་བཞི་པ་མི་འགྱུར་ནམ་མཁའི་རྡོ་རྗེ་དང་། རྫ་དཔལ་སྤྲུལ་རིན་པོ་ཆེ་རྣམ་གཉིས་ཀྱི་ཐུགས་སྲས་ཤིག་ཡིན།\nb.19th cent. - d.19th cent.\nགླིང་བླ ༠༡ བསོད་ནམས་སྦྱིན་པ།\nགླིང་བླ ༠༣ ཐུབ་བསྟན་སྐལ་བཟང་རྒྱ་མཚོ།\nSeventh Khenpo of Śrī Siṃha College\nམིང་གི་རྣམ་གྲངས།: གླིང་སྤྲུལ་ཐུབ་བསྟན་ཉིན་བྱེད་རྒྱལ་མཚན།; རྫོགས་ཆེན་མཁན་རབས ༠༧ ཐུབ་བསྟན་ཉིན་བྱེད་རྒྱལ་མཚན།; ཐུབ་བསྟན་ཉིན་བྱེད་རྒྱལ་མཚན།\nWylie: gling bla 02 thub bstan nyin byed rgyal mtshan\nBstan 'dzin lung rtogs nyi ma. 2004. Gling sprul thub bstan nyin byed rgyal mtshan (mkhan rabs 7). In Snga 'gyur rdzogs chen chos 'byung chen. Beijing: Krong go'i bod rigs dpe skrun khang, pp. 419-420. TBRC W27401